
stîlpii societăţii

Piesă în patru acte - 1877


P e r s o n a j e l e

KARSTEN BERNICK, consul 
DOAMNA BERNICK, soţia lui 
OLAF, fiul lor în vîrstă de 13 ani 
DOMNIŞOARA BERNICK, sora consulului 
JOHAN TONNESEN, fratele mai mic al doamnei Bernick 
DOMNIŞOARA HESSEE, soră vitregă cu Betty Bernick, mai în vîrstă decît aceasta. HILMAR TONNESeN, nepotul doamnei Bernick
RORLUND, profesor
RUMMEL, angrosist
VIGELAND, comerciant
SANDSTAD, comerciant,
DINA DORF, o fată tînără care locuieşte în casa consulului. 
KrAP, procurist 
AUNE, constructor de vase 
SOŢIA ANGROSISTULUI RUMMEL 
SOŢIA DIRECTORULUI POŞTELOR HOLT 
SOŢIA DOCTORULUI LYNGE
DOMNIŞOARA RUMMEL 
DOMNIŞOARA HOLT
Negustorime şi diverşi locuitori ai oraşului, marinari străini, pasageri de pe un vas cu abur etc.
(Acţiunea se petrece în casa consulului Bernick, într-un orăşel de pe coasta Norvegiei )


ACTUL  I


	O încăpere spaţioasă ce dă spre grădină, în casa consulului Bernick. În planul întîi, la stîngă, o uşă duce către odaia consulului. Pe acelaşi perete, ceva mai în fund, o uşă asemănătoare. În mijlocul peretelui din dreapta, o uşă mare. Peretele din fund, care este aproape în întregime acoperit, cu oglinzi, are o uşă deschisă care dă pe o verandă spaţioasă, acoperită de o marchiză. De pe verandă se vede o parte din grădină, împrejmuită de un grilaj prevăzut cu o portiţă. De-a lungul grilajului se află strada, peste care se văd căsuţe mici de lemn, vopsite în culori deschise. Este o zi călduroasă de vară. Pe stradă se perindă grupuri de oameni; se opresc, conversează, fac cumpărături într-o prăvălie de coloniale situată în colţul străzii.
În încăpere, în jurul unei mese, sînt aşezate un grup de doamne. La mijloc stă doamna Bernick. La stîngă ei,doamna Holt cu fiica, lîngă ele doamna Rummel şi domnişoara Rummel. La dreapta doamnei Bernick sînt doamna Lynge, domnişoara Bernick şi Dina Dorf. Toate lucrează, asamblînd, după cît se vede, lenjerie etc. Pe masă se află mormane de rufărie croită sau pe jumătate gata, precum ;şi părţi de îmbrăcăminte în curs de confecţionare. Ceva mai departe, spre fund, la o măsuţă pe care se află două glastre de flori şi un pahar cu apă, stă profesorul Rorlund. Citeşte cu glas tare dintr-o carte cu margini aurite, în aşa fel încît numai unele cuvinte pot fi auzite de către spectatori. Jos în curte aleargă de colo-colo Olaf Bernick şi trage cu arbaleta într-o ţintă. După scurt timp, pe uşa din dreapta intră fără zgomot constructorul Aune. Lectura este oarecum deranjată, Doamna Bernick salută printr-o înclinaţie a capului și arată către uşa din stînga. Aune traversează cu băgare de seamă odaia şi bate încet la uşa consulului, aşteaptă puţin, apoi bale din nou. Procuristul Krap iese din odaie, cu pălăria în mîna și cu un teanc de hîrtii sub braţ;


KRAP: A, dumneata băteai la uşă?

AUNE: Domnul consul a trimis după mine.

KRAP: Da, ştiu, dar nu vă poate primi, m-a rugat să vă...

AUNE: Pe dumneavoastră? Aş dori totuşi...

KRAP: M-a rugai să vă spun următoarele: trebuie să încetaţi conferi aţele pe care le ţineţi sîmbătă seara pentru muncitori.

AUNE: Aşa? Credeam că-mi este îngăduit să-mi întrebuinţez timpul liber...

KRAP: Nu vă este îngăduit să vă întrebuinţaţi timpul liber făcînd oamenii inutilizabili în timpul orelor de lucru. Sîmbăta trecută le-aţi vorbii despre dezavantajele materiale pricinuite de noul nostru sistem de lucru şi de noile maşini aduse pe şantier. De ce faceţi asta?

AUNE: O fac în interesul societăţii.

KRAP: Ciudat! Consulul spunea că aceste prelegeri dăunează „Societăţii".

AUNE: Domnule procurist, societatea mea nu este totuna cu Societatea domnului consul. Ca preşedinte al asociaţiei muncitoreşti, eu trebuie...

KRAP: Înainte de toate sînteţi conducătorul şantierului consulului Bernick. Înainte de toate aveţi îndatoriri faţă de Societate; și aceasta este firma Bernick; căci de pe urma ei trăim cu toţii. Da, acum ştiţi ce avea să vă spună consulul.

AUNE: Consulul nu cred că mi-ar fi spus-o în felul acesta, domnule procurist! Dar îmi închipui de unde provine totul: de la epava aceea, blestematul acela de vas american. Oamenii ăia vor ca treaba să meargă aşa cum sînt obişnuiţi la ei şi asta...

KRAP: Da. da, da; nu pot intra în amănunte. Acum cunoaşteţi părerea consulului şi cu asta, basta! Acum, desigur, vă întoarceţi la şantier! Cu siguranţă că e necesar. Eu însumi voi coborî îndată. Îmi cer iertare, doamnele mele.
(Salută şi iese. Trece prin grădină, apoi pe stradă, în jos spre port. Aune se îndepărtează încet şi iese pe uşa din dreapta. Profesorat, care - în timpul acestei conversaţii cu voce scăzută îşi continuase lectura sfîrşeşte cartea şi o închide.)

RORLUND: Iată, stimatele mele ascultătoare, cu asta povestea s-a sfîrșit.

DOAMNA RUMMEL: Ah, ce povestire plină de învăţăminte !

DOAMNA HOLT: Şi cît de morală!

DOAMNA BERNICK: O carte ca asta îţi dă multe de gîndit.

RORLUND: A, da! Şi, mai ales constituie un contrast faţă de produsele literare pe care ni le oferă, din păcate zilnic, ziarele şi revistele. Toată această faţadă aurită şi sulemenită, pe care înalta Societate o etalează — ce ascunde ea oare? Goliciune şi putregai, dacă pot spune aşa. Nici o morală, într-un cuvînt, această înaltă societate contemporană nu-i decît un cavou sinistru, bine spoit.

DOAMNA HOLT: Da, ăsta-i adevărul.

DOAMNA RUMMEL: N-avem decît să ne uităm la marinarii americani care se află acum la noi.

RORLUND: Ei, de această drojdie a societăţii ,nici nu vreau să mai vorbesc. Dar chiar şi în cercurile lor mai înalte, cum stau lucrurilor? O stare de nesiguranţă şi de nelinişte care alterează totul, sentimente de nemulţumire în toate relaţiile. Şi viaţa de familie totalmente subminată! Şi ce porniri revoluţionare se dezlănţuie şi cu ce neruşinăre pînă şi împotriva adevărurilor consacrate.

DINA 
(fără să-şi ridice privirea): Dar oare acolo nu se petrec şi lucruri măreţe?

RORLUND: Lucruri măreţe? Nu înţeleg.

DOAMNA HOLT 
(mirată): Doamne-Dumnezeule Dina!

DOAMNA RUMMEL 
(concomitent): Dina, cum poţi să...

RORLUND: Nu cred că ar fi sănătos dacă acel gen de fapte s-ar încetăţeni la noi. Nu, nu; trebuie să-i mulţumim Domnului că la noi toate sînt aşa cum sînt. Desigur, din păcate şi aici mai exist neghină prin grîu, dar ne străduim s-o smulgem pe cît putem. Important este, doamnelor, că ne apărăm societatea, respingînd valul de schimbări, de noutăţi, pe care epoca noastră nestatornică şi precipitată încearcă să ni le impună.

DOAMNA HOLT: Şi care, din păcate, au apărut şi la noi, depăşind orice măsură.

DOAMNA RUMMEL: Da, anul trecut puţin a lipsit să nu ne pomenim aici şi cu o cale ferată.

DOAMNA BERNICK: Ei, dar pînă la urmă Karsten a respins ideea asta.

RORLUND: Providenţa, doamnă Bernick, providența.Trebuie să fiţi convinsă că soţul dumneavoastră a fost numai un instrument în mîna Celui-de-sus atunci cînd a respins această născocire.

DOAMNA BERNICK: Şi cu toate astea s-au scris atîtea lucruri dezagreabile despre el în ziare.Dar am uitat să vă mulţumim, domnule profesor.Sînteți deosebit de amabil că ne jertfiţi atîta timp. 

RORLUND: Mă rog, de altfel... în timpul vacanțelor ...

DOAMNA BERNICK: Da, da, dar tot e un sacrificiu, domnule profesor.

RORLUND 
(apropiindu-şi scaunul): Vă rog să nu mai vorbim despre asta, scumpă doamnă Berniek. Oare dumneavoastră, toate, nu vă devotaţi unei cauze superioare? Şi n-o faceţi din toată inima? Aceşti decăzuţi morali pentru a căror redresare ne prăduim cu toţii, trebuie să fie consideraţi într-o anumită măsură, un fel de ostaşi răniți pe cîmpul de luptă. Iar dumneavoastră, doamnele mele, sînteţi surorile de caritate, pline de milostivire, care destrămaţi pînză făcînd pansamente pentru aceşti nenorociţi schilozi; sînteţi acelea care pansaţi cu tandreţe rănile celor pe care-i îngrijiţi şi-i vindecaţi. 

DOAMNA BERNICK: Este un har divin să poţi vedea totul într-o lumină atît de frumoasă. 

RORLUND: În această privinţă, doamnelor, multe ne sînt date prin naştere, dar şi mai multe se pot cîștiga prin educaţie. E vorba numai să priveşti lucrurile în lumina lor reală, sub aspectul serios al vieţii. Ce părere aveţi, domnişoară Bernick? Nu găsiţi că pînă şi pămîntul pe care călcaţi vă pare mai ferm de cînd v-aţi dăruit cu totul invăţămîntului?

DOMNIŞOARA BERNICK: O, nu ştiu ce să vă răspund! Cîteodată însă, cînd mă aflu acolo, în clasă, îmi doresc să fiu departe de aici, pe marea dezlănţuită.

RORLUND: Da, da. Vedeţi domnişoară, acestea sînt dorințe ascunse. Dar unor astfel de oaspeţi nepoftiţi şi tulburători trebuie să le închideţi uşa în nas. Marea sălbatică, dezlănţuită — desigur, e doar o figură de stil a dumneavoastră — reprezintă mirajul acelei societăţi umane de peste Ocean, în plină frămîntare, în care atîţia îşi găsesc pieirea sufletului. Puteţi acorda vreo preţuire acelei vieți ce urlă sălbatic, dincolo de ţărmuri, în depărtare? E suficient să-i vedeţi numai pe stradă. Sub dogoarea soarelui de acolo, oamenii umblă clătinîndu-se şi transpirînd sub greaua apăsare a grijilor. Nu, cîntărind lucrurile, tot noi o ducem mai bine - noi, care trăim aici, la răcoare; putem întoarce spatele direcţiei de unde vin perturbările.

DOAMNA BERNICK: Dumnezeule, da, aveţi deplină dreptate!

RORLUND: Iar într-o casă ca aceasta, într-un cămin fericit şi pur, în care viaţa de familie apare în conţinutul ei cel mai valoros, în care domneşte pacea şi înţelegerea... (Către doamna Bernick.) Ce ascultaţi?

DOAMNA BERNICK 
(întorcîndu-se către uşa din stîngă, în faţă): Ce tare se vorbeşte acolo!

RORLUND: S-o fi întîmplat ceva deosebit?

DOAMNA BERNICK: Nu ştiu. Aud pe cineva înăuntru, la soţul meu.
(Hilmar Tennesen, cu o țigară de foi în gură, intră pe uşa din dreapta, dar văzînd atîtea doamne se opreşte.)

HILMAR: O, iertaţi-mă! 
(Vrea să se retragă.)

DOAMNA BERNICK: Nu, Hilmar, vino, nu deranjezi. Doreai ceva?

HILMAR: Nu, mulţumesc... Sînt numai în trecere. Bună dimineaţa, doamnele mele!  (Către doamna Bernick.) Ei și ce-o să iasă din chestiunea ta?

DOAMNA BERNICK: Din care chestiune? 

HILMAR: Bernick a convocat o şedinţă specială. 

DOAMNA BERNICK: Aşa? Dar ce s-a întîmplat? 

HILMAR: A! iarăşi şarlatania cu drumul-de fier. 

DOAMNA RUMMEL: E posibil? 

DOAMNA BERNICK: Bietul Karsten, iar va avea neplăceri.

RORLUND: Dar mai are vreun rost, domnule Tonnesen? Consulul Bernick a lămurit încă de anul trecut că nu vrea să audă de nici un fel de cale ferată.

HILMAR: Da, aşa ştiam şi eu, dar m-am întîlnit cu procuristul Krap, care mi-a spus că povestea cu calea ferată a fost din nou pusă pe tapet şi că Bernick ar ţine o conferinţă cu trei dintre financiarii noştri.

DOAMNA RUMMEL: Mi s-a părut şi mie că aud glasul lui Rummel.

HILMAR: Da, evident. Domnul Rummel este de faţă, de asemenea Sandstad, angrosistul şi Mikkel Vigeland, „Sfîntul Mikkel" cum i se mai spune.

RORLUND: Hm!

HILMAR: Vă cer iertare, domnule profesor. 

DOAMNA BERNICK: Şi era atîta linişte şi pace aici.

HILMAR: Ei, din partea mea, n-au decît să se ciondănească! Ar fi în tot cazul o distracţie.

RORLUND: De o distracţie ca asta cred că ne-am putea lipsi.

HILMAR: Depinde de firea fiecăruia. Unii au nevoie din cînd în cînd de dispute crîncene. Dar, din păcate un orăşel ca al nostru oferă rareori astfel de prilejuri. (Frunzăreşte cartea profesorului.) Femeia în slujba societăţii... Ei, dar ce prostie o mai fi şi asta?

DOAMNA BERNICK: Dumnezeule. Hilmar, cum poţi vorbi aşa? Cu siguranţă că n-ai citit cartea.

HILMAR: Nu, şi nici n-am de gînd.

DOAMNA BERNICK: Cred că nu te simţi tocmai bine azi?
HILMAR: Nu, nu mi-e bine.
DOAMNA BERNICK: Poate că n-ai dormit bine azi-noapte?

HILMAR: Da, am dormit foarte prost. Şi fiindcă nu m-am simţit prea bine, am ieşit să iau puţin aer, apoi am trecut pe la club, unde am citit descrierea unei călătorii la Polul Nord. Credeam în efectul înviorător al peripeţiilor oamenilor în luptă cu elementele naturii.

DOAMNA RUMMEL: Dar cu siguranţă că nu v-a făcut bine, domnule Tonnesen.

HILMAR: Adevărat, mi-au făcut chiar rău, doamnă Rummel. Toată noaptea m-am zvîrcolit, în aşternut, într-un fel de semi-somn; am visat că mă urmărea o morsă îngrozitoare.

OLAF 
(care a urcat scările verandei): Ai fost urmărit de o morsă, unchiule?

HILMAR: Aşa am visat, prostuţule! Ce te mai joci cu arcul ăsta ridicol? De ce nu-ţi faci rost de o puşcă adevărată?

OLAF: O, cum aş vrea, dar...

HILMAR: Cu o puşcă e altceva, are un rost. Ai o senzaţie deosebita cînd tragi.

OLAF: Atunci aş putea împuşca urşi,unchiule. Dar tata nu-mi dă voie.

DOAMNA BERNICK: Hilmar, nu-i băga în cap de-alde astea.

HILMAR: Hm, ai dreptate. Ce generaţie se formează acum?! Se trăncăneşte întruna despre sport și iarăşi sport, care în definitiv nu e decăt o joacă ; de ce nu se găseşte însă un sistem de educaţie care să călească omul, să-i dea curajul de a înfrunta bărbăteşte pericolele? 
(Precipitat către Olaf, arătînd spre arbaleta pe care acesta o ține îndreptată spre Hilmar.) Nu mai ține arbaleta spre mine, nătăfleaţă, ar putea să se descarce. 

OLAF: Nu, unchiule, n-are nici o săgeată în ea! 

HILMAR: Asta n-o poţi şti, ar putea totuşi să aibă vreo săgeată! Dă-o în lături, cînd îţi spun! De ce dracu n-ai plecat niciodată cu unu din vapoarele tatălui tău în America? Acolo ai fi putut asista la vînătoare de bizoni sau la vreo luptă cu pieile roşii.

DOAMNA BERNIGK: Nu, asta nu, Hilmar!

OLAF: Vai, grozav mi-ar plăcea, unchiule; şi atunci poate i-aş întîlni pe unchiul Johan şi pe mătuşa Lona.

HILMAR: Hm, asta ar mai lipsi!

DOAMNA BERNICK: Acum te poti duce în grădină, Olaf.

OLAF 
(îndrăzneţ, bărbăteşte): Mamă, aş vreo să ies şi pe stradă!

DOAMNA BERNICK: Da, dar nu prea departe.
(Olof iese repede pe portiţa grilajului.)

RORLUND: Domnule Tonnesen, n-ar trebui să băgaţi în capul băiatului bazaconii de-astea.

HILMAR: Da, sigur. Găsiţi că e mai bine să rămînă aici şi să devină ca toţi ceilalţi un sedentar.

RORLUND: Dar de ce nu plecaţi dumneavoastră în America?

HILMAR: Eu? Cu boala mea? Sigur, aici în oraş nu prea e luată în consideraţie. Şi în plus, mai sînt şi anumite îndatoriri faţă de societatea căreia îi aparţii. Şi aici trebuie să fie cineva oare să ţină sus stindardul ideii. Hm, acum iar strigă! 

DOAMNELE: Cine strigă?

HILMAR: Nu ştiu, acolo inăuntru vorbesc puţin cam tare şi asta mă enervează.

DOAMNA RUMMEL: Cu siguranţă, trebuie să fie soţul meu, domnule Tonnesen. Dar am să vă explic: s-a obişnuit să vorbească în mari adunări publice.

RORLUND: Nici ceilalţi nu par să vorbească mai domol.

HILMAR: Nu, ferească Domnul: cînd este vorba să-ţi aperi punga cu bani... Şi aici totul se reduce la socoteli băneşti! Uf!

DOAMNA BERNICK: În tot cazul, e mult mai bine acum; înainte prea se luau toate în glumă.

DOAMNA LYNGE: Chiar atît de rău stăteau lucrurile pe-aici?

DOAMNA RUMMEL: Da, puteţi să mă credeţi, doamnă doctor. Mulţumiţi lui Dumnezeu că pe-atunci nu locuiaţi aici.

DOAMNA HOLT: Da, într-adevăr, multe s-au schimbat! Cînd îmi amintesc de timpurile cînd eram tînără !

DOAMNA RUMMEL: Amintiţi-vă numai ce viaţă era acum 14—15 ani! Ferească-ne Dumnezeu! Existau, în acelaşi timp o asociaţie muzicală şi o asociaţie pentru Organizarea balurilor.

DOMNIŞOARA BERNICK: Plus cercul dramatic; îmi amintesc perfect.

DOAMNA RUMMEL: Exact, acolo s-a jucat piesa dumneavoastră, domnule Tonnesen.

HILMAR 
(îndreptîndu-se spre fundul încăperii): O, lăsaţi astea, lăsaţi!

RORLUND: Piesa de teatru a studentului Tonnesen?

DOAMNA RUMMEL: Da, dar demult. Înainte de venirea dumneavoastră aici, domnule profesor. De altfel, nu s-a jucat decît o singură dată.

DOAMNA LYNGE: Nu era piesa în care, după cum mi-ați spus, aţi jucat rolul îndrăgostitei, doamnă Rummel?

DOAMNA RUMMEL 
(aruncînd o privire fugară spre profesor): Eu? Nu mai ţin minte, doamnă Lynge.
Dar îmi amintesc foarte bine ce viaţă exuberantă era în familie.	

DOAMNA HOLT: Ah! Şi acum ţin minte casele unde, de cîte două ori pe săptămînă, se dădeau dineuri fastuoase.

DOAMNA LYNGE: Am auzit că era şi o trupă de actori ambulanţi.

DOAMNA RUMMEL: Ah! A fost cel mai oribil lucru.

DOAMNA HOLT 
(agitată): Hm! Hm! 

DOAMNA RUMMEL: Cum, actorii? Nu. Nu-mi amintesc.

DOAMNA LYNGE: O, ba da! Am auzit că au făcut o mulţime de... nebunii; era ceva adevărat în toate poveştile acelea?

DOAMNA RUMMEL:În fond, absolut nimic, doamnă Lynge.

DOAMNA HOLT: Dina, da-mi te rog pînza de acolo.

DOAMNA BERNICK 
(în acelaşi moment): 
Dragă copilă, du-te pînă la bucătărie şi roag-o pe Katrine să vină cu cafeaua.

DOMNIŞOARA BERNICK: Mă duc şi eu cu Dina.
(Dina şi domnişoara Bernick ies pe uşa din fund, stînga.)

DOAMNA BERNICK 
(ridicîndu-se): Vă rog să mă scuzaţi o clipă, doamnele mele; propun să bem cafeaua afară. 
(iese pe verandă şi aşază una dintre . Profesorul Rorlund stă în picioare în cadrul uşii, și vorbeşte cu ea.Hilmar stă afară, fumînd.)

DOAMNA RUMMEL 
(încet către doamna Lynne): Dumnezeule, doamnă Lynge, cum m-ați mai speriat!

DOAMNA LYNGE: Eu?

DOAMNA HOLT: Dar chiar dumneavoastră aţi început discuţia asta, doamnă Rummel.

DOAMNA RUMMEL: Eu? Cum puteţi să susţineţi aşa ceva, doamnă Holt? N-am spus nici un cuvînt.

DOAMNA LYNGE: Dar ce s-a întîmplat?

DOAMNA RUMMEL: Cum v-a putut da în gînd să pomeniţi de artişti? Nu v-aţi dat seama că Dina era aici?

DOAMNA LYNGE: Dina? Doamne sfinte, dar ce legătură poate fi...

DOAMNA HOLT: Şi, culmea! Aici în casa asta! Nu ştiaţi că fratele doamnei Bernick a fost cel care...

DOAMNA LYNGE: Cel care ce? Dar nu ştiu absolut nimic, sînt de puţină vreme aici.

DOAMNA RUMMEL: Oare n-aţi auzit că... Hm! 
(Către fiica ei.) Ai putea să te plimbi puţin în grădină, Hilda.

DOAMNA HOLT: Du-te şi tu Netta. Cînd va veni Dina, caută să fii cît mai prietenoasă cu biata fată.
(Domnişoara Rummel şi domnişoara Holt se duc în grădină.)

DOAMNA LYNGE: Ei, şi ce-a fost cu fratele doamnei Bernick?
 
DOAMNA RUMMEL: N-aţi ştiut că el a fost amestecat în chestiunea aceea oribilă?

DOAMNA LYNGE: Studentul Tonnesen a fost acela?

DOAMNA HUMMEL: Vai! Doamne-Dumnezeul, nu. Hilmar este vărul ei, doamnă Lynge. Eu vorbeam de fratele ei.

DOAMNA HOLT: Tonnesen, decăzutul! 

DOAMNA RUMMEL: Îl cheamă Johan. A fugit în America.

DOAMNA HOLT : Nici nu se putea altfel. Trebuia să fugă.

DOAMNA LYNGE: După cît înţeleg, a fost amestecat într-o chestiune urîtă.

DOAMNA RUMMEL: Da, cam aşa. Cum să spui, a fost ceva cu mama Dinei. O, îmi amintesc de parcă ar fi fost ieri. Johan Tonnesen lucra pe atuci în birourile bătrînei doamne Bernick. Karsten Bernick tocmai se întorsese de la Paris. Nu era încă logodit.

DOAMNA LYNGE: Ei, dar ce e cu povestea... urîtă?

DOAMNA RUMMEL: Da, vedeţi dumneavoastră, în iarna aceea tocmai se afla aici compania dramatică Moller.

DOAMNA HOLT: Şi din companie tăceau parte actorul Dorf şi soţia lui. Toţi tinerii erau înnebuniți după ea.

DOAMNA RUMMEL: Da, Dumnezeu ştie de ce o puteau găsi atît de frumoasă. Dar într-o seară, actorul Dorf s-a întors acasă la o oră neobişnuită.

DOAMNA HOLT: Cu totul pe neaşteptate.

DOAMNA RUMMEL: Şi găseşte... a, nu ! Asta chiar că nu se mai poate povesti.

DOAMNA HOLT: Nu, doamnă Rummel, n-a găsit nimic, căci uşa era încuiată pe dinăuntru.

DOAMNA RUMMEL: Păi tocmai asta voiam să spun şi eu: a găsit uşa încuiată pe dinăuntru. Şi, închipuiţi-vă, cel care se afla înăuntru a trebuit să sară pe fereastră.

DOAMNA HOLT: Tocmai de sus, de la mansardă.

DOAMNA LYNGE: Şi acela era fratele doamnei Bernick?

DOAMNA RUMMEL: Da, el. 

DOAMNA LYNGE: Deci, cel care a fugit în America 

DOAMNA HOLT: Doar vă daţi seama că trebuia să dispară.

DOAMNA RUMMEL: Iar mai tîrziu s-a aflat încă ceva, aproape tot atît de grav; Închipuiţi-vă şi-a însuşit conţinutul casei de bani.

DOAMNA HOLT: Dar asta nu se ştie precis, doamnă Rummel; poate că au fost numai zvonuri.

DOAMNA RUMMEL: Ei, nu, găsesc că trebuie să vă spun! Oare nu ştia tot oraşul? Şi nu din cauza asta era să dea faliment bătrîna doamnă Bernick? Chiar Rummel mi-a povestit. Ah, Dumnezeu să mă ierte, nu trebuia să vorbesc.

DOAMNA HOLT: Ei, în tot cazul, banii n-au ajuns la doamna Dorf, căci ea...

DOAMNA LYNGE: Da, şi ce s-a întîmplat după aceea între părinţii Dinei?

DOAMNA RULMEL: Dorf şi-a părăsit nevasta şi copilul. Dar doamna a avut atîta tupeu încît a mai rămas încă un an aici. Pe scenă, desigur, n-a mai îndrăznit să apară. Îşi cîştiga pîinea spălînd şi cosînd pe la oameni.

DOAMNA HOLT: Apoi a încercat să deschidă o şcoală de dans.

DOAMNA RUMMEL: Şi, natural, n-a mers. Ce părinţi şi-ar fi încredinţat copiii uneia ca ea? Dar n-a dus-o mult; distinsa doamnă nu era învăţată cu munca, a căpătat o aprindere de plămîni şi a murit. 

DOAMNA LYNGE: O, într-adevăr, urîtă poveste! 

DOAMNA RUMMEL: Da, vă puteți închipui prin ce a trecut familia Bernick. E singura pată întunecoasă pe soarele fericirii lor, precum se exprima odată Rummel. De aceea să nu vorbiţi niciodată despre lucrurile astea, aici în casă, doamnă Lynge!

DOAMNA LYNGE: Dar doamna Bernick nu are cumva şi o soră vitregă?

DOAMNA RUMMEL: Din fericire, putem spune că a avut. Acum s-a isprăvit cu rudenia lor. Da, şi asta e alt specimen! Închipuiţi-vă: îşi tăiase părul scurt, iar pe timp de ploaie umbla încălţată cu cizme bărbăteşti.

DOAMNA HOLT: Iar cînd fratele ei vitreg — individul acela decăzut — a luat-o din loc şi tot oraşul era indignat împotriva lui, ştiţi ce a găsit cu cale? Să plece acolo după el!

DOAMNA RUMMEL: Da. Şi nu uitaţi scandalul pe care 1-a făcut cu ocazia plecării, doamnă Holt! 

DOAMNA HOLT: Sst, nu vorbiţi de asta! 

DOAMNA LYNGE: Dumnezeule, şi ea a pricinuit un scandal?

DOAMNA RUMMEL: Da, doamnă Lynge, ascultaţii: Karsten Bernick tocmai se logodise cu Betty Tonnesen; cînd a venit cu ca la braţ la mătuşa ei, pentru a-i anunţa logodna...

DOAMNA HOLT: Trebuie să mai ştiţi că Tonnesenii erau orfani...

DOAMNA RUMMEL: ...Lona Hessel se ridică de pe scaunul pe care şedea şi - i trage o palmă lui Karsten Bernick, omul acela fin, cult, o palmă de i s-a făcut negru înaintea ochilor.

DOAMNA LYNGE: Eu niciodată n-am...

DOAMNA HOLT: Da, e absolut sigur.

DOAMNA RUMMEL: Pe urmă şi-a tăcut bagajele şi a plecat în America.

DOAMNA LYNGE: Atunci, asta înseamnă că şi Lona pusese ochii pe Karsten.

DOAMNA RUMMEL: Vă închipuiţi. Lona spera că se vor căsători după întoarcerea lui de la Paris.

DOAMNA HOLT: Da, închipuiti-vă, credea asta! Bernick, tînărul om de lume, plin de viaţă, desăvîşitul cavaler, favoritul tuturor doamnelor...

DOAMNA RUMMEL: Şi totuşi, doamnă Holt, atît de cumsecade şi atît de moral.

DOAMNA LYNGE: Şi cu ce se ocupă în America această domnişoară Hessel?

DOAMNA RUMMEL: Vedeţi dumneavoastră, după cum s-a exprimat odată soţul meu, asupra acestui lucru planează un văl pe care nu ne e îngăduit să-l ridicăm.

DOAMNA LYNGE: Cum adică?

DOAMNA RUMMEL: Lona nu mai are legături cu familia, totuşi s-a aflat prin oraş că ar fi fost angajată să cînte prin localuri...

DOAMNA HOLT: Şi că ar fi ţinut conferinţe în public...

DOAMNA RUMMEL: Şi că a scris o carte cu totul dementă.

DOAMNA LYNGE: Nu-i cu putinţă!

DOAMNA RUMMEL: Ba da, Lona Hessel este şi ea un fel de pată pe fericirea familiei Bernick. Şi acum ştiţi totul, doamnă Lynge. Dumnezeu mi-e martor că am vorbit despre lucrurile acestea numai ca să vă atrag atenţia.

DOAMNA LYNGE: O, fiţi liniştită, voi fi atentă! Dar, sărmana Dina Dorf! De ea îmi pare cu adevărat rău.

DOAMNA RUMMEL: Ei, pentru Dina a fost mai bine că s-a întâmplat aşa. Gîndiţi-vă numai ce se alegea de ea dacă rămînea pe mîinile părinţilor! Desigur, cu toţii ne-am ocupat de ea şi am sfătuit-o cît am putut mai bine. Pînă la urmă, graţie domnişoarei Bernick, a ajuns aici în casă.

DOAMNA HOLT: Dina a fost întotdeauna un copil dificil. Puteţi să vă închipuiţi, atâtea exemple rele! O fată ca ea nu poate fi ca ale noastre; trebuie luată cu binişorul, doamnă Lynge.

DOAMNA RUMMEL: Ssst! Iat-o că vine! 
(Tare.) Da, într-adevăr Dina este o fată iscusită. A, aici erai, Dina? Tocmai terminasem lucrul de mînă.

DOAMNA HOLT: A, ce cafea aromată ai făcut, dragă Dina! O cafea ca asta, de dimineaţă...

DOAMNA BERNICK 
(de pe veranda): Vă rog să poftiţi, doamnele mele!
(între timp, domnişoara Bernick şi Dina au ajutat servitoarei să aducă serviciul de cafea. Toate doamnele iau loc afară. Îi vorbesc Dinei excepțional de prietenos. Puţin după aceea Dina se întoarce şi-şi caută lucrul de mînă.)

DOAMNA BERNICK 
(afară, lîngă masa pusă): Dina, nu vii şi tu?

DINA: Nu, mulţumesc, nu vin. 
(Se aşază şi lucrează. Doamna Bernick şi profesorul schimbă cîteva cuvinte; o clipă mai tîrziu, acesta intră in odaie.)

RORLUND 
(îşi face de lucru în apropierea mesei; cu voce scăzută): Dina.

DINA: Da?

RORLUND: De ce nu vrei să vii afară?

DINA: Cînd am sosit cu cafeaua mi-am dat seama după privirea doamnei celei străine că se vorbise de mine.

RORLUND: Dar n-ai văzut cît de prietenoasă s-a arătat față de dumneata, acolo, afară?

DINA: Da, dar tocmai asta nu mai pot îndura.

RORLUND: Ai un spirit rebel, Dina.

DINA: Adevărat.

RORLUND: De ce eşti aşa?

DINA: fiindcă nu sînt altfel.

RORLUND: N-ai încercat să te schimbi?

DINA: Nu.

RORLUND: De ce nu?

DINA 
(privindu-l): Eu fac parte din categoria fiinţelor corupte moralmente.

RORLUND: Ptiu, ruşine, Dina!

DINA: Şi mama mea aparţinea aceleiaşi categorii... moralmente corupte.

RORLUND: Cine ţi-a spus trăsnăile astea?

DINA: Nimeni! Despre asta ei nu vorbesc niciodată. De ce nu mi se spune nimic? Toţi umblaţi cu atîta grijă cu mine de parcă m-aş sparge în bucăţele dacă... O, cît urăsc compasiunea asta!

RORLUND: Dragă Dina, înţeleg destul de bine că te simţi deprimată aici, dar...

DINA: O, de-aş putea fi cît mai departe. M-aş putea descurca singură prin lume, numai de n-aş mai trăi printre oameni atît de...

RORLUND: Care sînt atît de... Cum?

DINA: Atît de cumsecade şi de morali!

RORLUND: Dar, Dina, nu crezi că sînt realmente aşa ?

DINA: O, dumneavoastră înţelegeţi foarte bine ce vreau să spun! Hilda și Netta sînt zilnic aici pentru a-mi servi ca modele, ca exemple. Atît de binecrescută ca ele n-am să fiu niciodată. Şi nici nu vreau să fiu! Ah, dacă aş fi departe, sînt sigură, că aş deveni o fată cumsecade. 

RORLUND: Dar eşti cumsecade, dragă Dina. 

DINA: La ce bun, aici?

RORLUND: Va să zică, vrei să pleci. Te gîndeşti serios?

DINA: N-aş mai sta nici o zi, dacă n-aţi fi dumneavoastră.

RORLUND: Spune-mi, Dina, de fapt de ce-ţi place să fii împreună cu mine?

DINA: Pentru că dumneavoastră mă învăţaţi atît de multe lucruri frumoase. 

RORLUND: Frumoase? Numeşti frumoase cele ce te învăţ eu?

DINA: Da. Sau, de fapt, dumneavoastră nu mă învăţaţi nimic; dar atunci cînd vă aud vorbind, ajung să văd partea frumoasă a vieţii.

RORLUND: La drept vorbind, ce înţelegi prin frumos?

DINA: Nu m-am gîndit niciodată. 

RORLUND: Atunci gîndeşte-te acum. Ce înţelegi printr-un lucru frumos?

DINA: Un lucru frumos este ceva măreţ şi foarte îndepărtat... parcă de neatins. 

RORLUND: Hm! Dragă Dina, sînt adînc îngrijorat din pricina dumitale. 

DINA: Numai atît?

RORLUND: Cred că ştii foarte bine cît de nespus le dragă îmi eşti.

DINA: Dacă aş fi Hilda sau Netta, nu v-ar fi teamă că se observă.

RORLUND: O, Dina, nici nu-ți poţi închipui de cîte lucruri trebuie să țin seama. Cînd un om este sprijinitorul moralei în societatea în care trăieşte, niciodată nu este destul de precaut. Dacă aş fi sigur cel puţin că oamenii vor să înţeleagă și să interpreteze just motivele mele. Dar mie îmi e totuna; dumneata trebuie să fii ajutată să te ridici, Dina; asta să ne fie înţelegerea atunci cînd voi veni, cînd circumstanţele îmi vor îngădui şi cînd voi spune: „Iată mîna mea, vrei s-o accepţi şi să fii soţia mea?" Eşti de acord, Dina? 

DINA: Da.

RORLUND: Mulţumesc, mulţumesc! Asta o fac pentru mine, Dina, fiindcă-mi eşti dragă. Sst, vine cineva! Dina, de dragul meu, du-te afară, la ceilalţi.
(Dina se duce la masa unde se serveşte cafeaua. În aceeaşi clipă, angrosistul Rummel, comerciantul Sandstad şi comerciantul Vigeland ies din prima odaie din stîngă, urmaţi de consulul Bernick, care are un teanc de hîrtii. în mînă.)

CONSULUL BERNICK: Aşa, atunci ne-am înţeles, afacerea o tranşată.

VIGELAND: Da, cu ajutorul lui Dumnezeu, aşa-i.

RUMMEL: S-a hotărît, Bernick. Cuvîntul unui norvegian este neclintit ca stîncile de la  Dover, ştii asta!

CONSULUL BERNICK: Şi nimeni nu dă înapoi: nimeni nu renunţă, orice opoziţie ar fi să întîmpinăm.

RUMMEL: Stăm pe poziţie, şi de-om cădea, cădem împreună, Bernick.

HILMAR 
(care a păşit în uşa verandei): Să cadă. Dacă-mi îngăduiţi, oare nu drumul de fier e cel care cade?

CONSULUL BERNICK: Nu, dimpotrivă, el va ajunge să fie dat în circulaţie.

RUMMEL: Cu abur, domnule Tonneson. 

HILMAR: 
(apropiindu-se): Aşa? 
 
RORLUND
(mirat): Cum?

DOAMNA BERNICK 
(în uşa ce dă spre verandă): Dar, draga Karsten, în definitiv, despre ce este vorba?

CONSULUL BERNICK: O, dragă Betty, nu cred să te poată interesa chestiunea asta. (Către cei trei domni.) Acum să întocmim lista: cu cît mai degrabă, cu-atît mai bine. Evident, noi patru subscriem primii. Poziţia pe care o ocupăm în societate ne-o impune ca pe o datorie. Noi trebuie să ne extindem cît mai mult posibil.

SANDSTAD: Se înţelege, domnule consul.  

RUMMEL: Se va face, Bernick, ne-am legat doar. 

CONSULUL BERNICK: Nu sînt deloc îngrijorat de rezultat. Trebuie numai să avem grijă ca fiecare între noi să acţioneze în cercul propriu de cunoscuţi; și odată ce am trasat calea prin subscrierile noastre majoritare, urmează de la sine ca fondul comunal să contribuie cu restul; astfel nu vor mai putea; subscrie cei ce nu fac parte din combinaţie. 

DOAMNA BERNICK: Hai, Karsten, vino, trebuie neapărat să ne povesteşti!

CONSULUL BERNICK: O, dragă Betty, asta nu-i ceva care să intereseze doamnele!  

HILMAR: Va să zică totuşi ţii să întreprinzi afacerea cu drumul de fier? 

CONSULUL BERNICK: Da, natural. 

RORLUND: Dar anul trecut, domnule consul?  

CONSULUL BERNICK: Anul trecut era cu totul altceva. Pe-atunci era vorba de o linie de-a lungul coastei.

VIGELAND: Şi care ar fi fost de prisos, domnule profesor, deoarece avem vasele cu abur.
 
SANDSTAD: În timp ce transportul cu trenul ar fi revenit extrem de scump.

RUMMEL: Da. Şi ar fi zdruncinat oarecare interese importante aici în oraş.

CONSULUL BERNICK: Principalul a fost că nu era spre binele colectivităţii. De aceea m-am opus atunci şi de aceea acceptam linia ce va trece prin intoriorul ţinutului.

HILMAR: De acord, totuşi linia nu va trece prin oraşele din apropierea noastră.

CONSULUL BERNICK: Dar va trece prin oraşul nostru, dragul meu Hilmar, căci vom construi o linie secundară pînă aici.

HILMAR: Aha, va să zică un alt proiect!

RUMMEL: Şi nu-i o idee excelentă? Ce?

RORLUND: Hm!

VIGELAND; Nu se poate contesta că terenul este excepţional de potrivit pentru o linie secundară. Parcă providenţa însăşi 1-a întocmit astfel,

RORLUND: Într-adevăr așa să fie, domnule Vigeland?

CONSULUL BERNICK: Da, trebuie să recunosc că şi eu consider ca un semn al providenţei împrejurarea de a fi făcut, o călătorie de afaceri — chiar în primăvara aceasta — cu care ocazie am trecut printr-o depresiune naturală pe care nu o cunoscusem pînă atunci. Imediat mi-am dat seama că ar fi locul cel mai indicat pentru o linie secundara care să ducă pînă la noi. Am şi cerut unui inginer să exploreze terenul; am aici devizul estimativ: nu se poate prevedea o dificultate.

DOAMNA BERNICK 
(stînd în uşă cu celelalte doamne): Dar, dragă Karsten nu ne-ai spus nimic!

CONSULUL BERNICK: O, draga mea Betty, doamnele nici nu ar fi înţeles adevăratul aspect al problemei! De altfel nu am vorbii, despre acest proiect absolut, nimănui pînă în ziua de azi. Dar acum e momentul hotărîtor: acum se va acţiona deschis, la lumina zilei şi cu toată energia. Da, chiar de-ar fi să-mi pun toată existenţa mea în joc, o voi duce pînă la capăt.

RUMMEL: Şi noi sîntem alături de tine, Bernick. 

RORLUND: Această întreprindere este într-adevăr îl de promițătoare pentru dumneavoastră, domnii mei?

CONSULUL BERNICK: Da,aşa sper. Nu va însemna oare o adevărată pîrghie pentru ridicarea întregului oraş?! Gîndiţi-vă numai la imensele ţinuturi împădurite care vor deveni accesibile exploatării; gîndiţi-vă la bogăţia straturilor de minereu ce vor
puse şi ele în exploatare; gîndiţi-vă la rîu: cascade una după alta. Cîte exploatări industriale nu se pot înfiinţa la noi?!
 
RORLUND: Şi dumneavoastră nu vă temeţi că un contact tît de strîns cu străinii, cu stricăciunea lor...

CONSULUL BERNICK: Nu, fiţi fără grijă, domnule profesor, vrednicul nostru orăşel are, slavă Domnului, o temelie morală sănătoasă. Si dacă afirm acest lucru este pentru motivul că absolut cu toţii am contribuit la asta; și-o vom face şi de aici înainte, fiecare după posibilităţile lui. Dumneavoastră, domnule profesor, vă veţi continua opera atît de valoroasă şi de lăudabilă, la şcoală şi în căminuri. Noi, oamenii de afaceri, vom sprijini societatea prin răspîndirca bunăstării în cercuri cît mai largi; iar femeile noastre — dar veniţi  mai  aproape, doamnelor, trebuie să auziţi acest lucru - femeile noastre, soţiile şi fiicele noastre vor fi mai departe în fruntea operelor de binefacere aducînd sprijin
şi îmbărbătare celor dragi şi apropiaţi lor, aşa cum pentru mine şi Olaf sînt dragile mele Betty şi Marta. 
(Uitîndu-se în jur.) Dar pe unde-o fi Olaf?

DOAMNA BERNICK: O, acum, în timpul vacanţei, nu-l mai prinzi pe-acasă.

CONSULUL BERNICK: Sînt sigur că iar s-a dus la debarcader. Ai să vezi că n-o să se înveţe minte pînă n-o păţi ceva.

HILMAR: Ei! O mică luptă cu forţele naturii.

DOAMNA RUMMEL: O! Ce minunat simţămînt de familie aveţi, domnule Bernick.

CONSULUL BERNICK: Ei, familia este doar sîmburle societăţii, doamnă. E un cămin fericit cu un cerc restrîns de prieteni onorabili şi credincioşi în care nimic din afară nu aruncă vreo umbră.
(Pe ușa din dreapta intră Krap ; în mînă are scrisori şi ziare.)

KRAP: Poşta din străinătate, domnule consul: şi o telegramă din New York. 

CONSULUL BERNICK 
(luînd-o): Aha, de la armatorul lui „Indian Girl".

RUMMEL: Va să zică a venit poşta? În cazul acesta, am onoarea, să vă salut.

VIGELAND: Da, şi eu de asemenea.

SANDSTAD: Cu bine, domnule consul.

CONSULUL BERNICK: Cu bine, cu bine, domnii mei. Şi, nu uitaţi, azi după amiază la orele cinci avem întîlnire.

CEI TREI DOMNI: Da, da, desigur; se înţelege! 
(ies prin dreapta.)

CONSULUL BERNICK: Ei, nu, asta-i ceva cu adevărat americănesc! De-a dreptul revoltător!

DOAMNA BERNICK: Vai, Doamne, dar ce este?

ONSULUL BERNICK: Iată, domnule Krap, citiți vă rog!

KRAP 
(citind): ..făceţi reparaţii cît mai puţine posibil; dispuneţi reîntoarcerea lui ” Indian Girl” de îndată ce poate pluti pe mare calmă; la caz de nevoie, va pluti pînă la linia maximă de încărcare. Ei, că asta n-am mai...

CONSULUL BERNICK: Va pluti la linia de incărcare? Dar aceşti domni ştiu prea bine că în atare lituaţie vaporul se duce la fund ca nu pietroi dacă se loveşte de ceva.   

RORLUND: Da, se demonstrează încă odată cum stau lucrurile în această mare şi mult cîntată „nouă societate".

CONSULUL BERNICK: Aici aveţi dreptale: nu exisfă nici o consideraţie —- nici măcar pentru profeţile omeneşti — din momentul în care e vorba de beneficii. 
(Către Krap.) E posibil ca „Indian Girl" să fie lansat la apă în patru-cinci zile?

KRAP:Da, întrerupînd însă lucrările la „Palmier";bineînţeles dacă nu se opune Vigeland.

CONSULUL BERNICK: Asta n-o va face. Examinează te rog și corespondenţa. Ascultaţi! Nu cumva l-ați vazut pe Olaf la debarcader?

KRAP: Nu, domnule consul. 
(Se duce în prima odaie din stînga.)	

CONSULUL BERNICK 
(citind din nou telegrama): Domnii ăştia nu iau în seamă că pun în joc optsprezece vieţi omeneşti.

HILMAR: Ei, asta-i chemarea marinarului, să sfideze elementele; trebuie să fie emoţionant să ştii că între tine şi abisurile mării ai doar o scîndură subţire.

CONSULUL BERNICK: Da, aş dori să văd dacă la noi ar exista vreun armator care să consimtă la asemenea poveste! Nici unul, nici măcar unul! 
(Zărindu-l pe Olaf.) Ei, slavă ţie, Doamne, e teafăr!
(Olaf, cu o undiţă de pescuit în mînă, a venit fugind în susul străzii; apoi prin poarta grădinii.)

OLAF 
(încă din gradină): Unchiule Hilmar, am fost la debarcader şi am văzut vasul cu abur...

CONSULUL BERNICK: Ai fost din nou la debarcader?

OLAF: Nu, am stat numai într-o barcă. Dar închipuie-ţi, unchiule Hilmar, a debarcat o trupă de călărie şi dresură artistică, au cai şi animale, şi erau și mulţi pasageri.

DOAMNA RUMMEL: De necrezut, ne va fi dat să vedem şi noi dresură artistică.

RORLUND: Noi? Nu credem că aţi vrut să spuneţi a s t a.

DOAMNA RUMMEL: Nu, natural, nu noi, dar... 

DINA: Mie mi-ar face plăcere să văd dresură de cai.

OLAF: Da, şi mie.

IAR: Tu eşti cam prostul,. Ei, şi ce-ai avea de văzut acolo? Numai dresură. Da, ar fi cu totul altceva să vezi pe gauchos, în Pampas, vînînd călare pe mustangii lor focoşi. Dar aici, în oraşele mici, n-ai nimic de văzut.

OLAF 
(trăgînd-o de mînă pe domnişoara Bernick): Uită-te, mătuşă Marta, priveşte, iată-i că vin!

DOAMNA HOLT: Da ! Dumnezeule! Sînt chiar aici!

DOAMNA LYNGE; Uf, ce figuri antipatice!
(Un grup mare de,  şi de localnici vin pe stradă.)

DOAMNA RUMMEL: Da, sînt clovni autentici. 
Ia uitaţi-vă la aceea cu fusta cenuşie, doamnă Holt; poartă sacul de voiaj pe spate. 

DOAMNA HOLT: Da, închipuiţi-vă, ba încă şi l-a atîrnat de mînerul umbrelei de soare! Pare a fi soția directorului.

DOAMNA RUMMEL: Şi ăla trebuie să fie directorul, cel cu barbă. Ei, da, arată ca un bandit! Nu le uita la el, Hilda !

DOAMNA HOLT: Nici tu, Netta!

OLAF: Mamă, directorul ne salută.

CONSULUL BERNICK: Ce face?

DOAMNA BERNICK: Ce spui, copile? 

DOAMNA RUMMEL: Da, Dumnezeule, uite acum salută şi femeia !

CONSULUL BERNICK: Ei, nu! Asta-i curată nerușinare!!

DOAMNA BERNICK: Ce-i, Marta? 

DOMNIŞOARA BERNICK: O, nu. Mi s-a părut numai.

 OLAF:
(strigînd de bucurie): Priviţi, priviţi, uite că vin şi ceilalţi, cu caii şi cu animalele! Iată-i şi pe americani! Toți marinarii de pe ”Indian Girl” 
(Se aude cîntecul Yankee Doodle  eu acompaniament de clarinet şi tobă.)

HILMAR 
(astupîndu-şi urechile): Uf, uf, uf! 

RORLUND: Cred că ar trebui să ne retragem puţin, doamnele mele, asta nu-i pentru noi.Haideţi să ne reluăm lucrul.

DOAMNA BERNICK: N-ar fi bine să tragem perdele?

RORLUND: Da, da, la asta mă gîndeam şi eu.
( Doamnele îşi reiau locurile la masă; profesorul închide uşa ce dă spre grădină şi trage perdelele din faţa uşti, apoi a ferestrelor; în salon se face semiîntuneric.)

OLAF 
(care trage cu ochiul afară): Mamă, nevasta directorului se spală pe față la fîntînă.

DOAMNA BERNICK: Cum? În mijlocul pieții?

DOAMNA RUMMEL: Şi asta ziua namiaza mare!

HILMAR: Ei, dacă m-aş găsi prin deşert şi aş da de o cisternă nici eu n-as ţine cont... Uf, clarinetul acela afurisit!

RORLUND: Într-adevăr, poliția ar avea toate motivele să intervină.

CONSULUL BERNICK: Ah! Nu! Cu străinii nu trebuie să fii atît de riguros. Aceşti oameni nu au bună-cuviință înnăscută, care pentru noi este măsura a ceea ce se face sau nu se face. Lăsaţi-i să ajungă rău. Ce ne priveşte pe noi? Din fericire, toate aceste manifestări împotriva bunei-cuviințe si tradiţiilor nu au nici o contingenţă cu societatea noastră, dacă pot îndrăzni să spun aşa. Ce mai e şi asta?
(Doamna străină intră repede pe uşa din dreapta.)

FEMEILE 
(speriate, dar cu voce scăzută): Călăreața ! Soţia directorului!

DOAMNA BERNICK: Doamne, ce să însemne asta?

DOMNIŞOARA BERNICK 
(tresărind): Ah!

DOAMNA: Bună ziua, dragă Betty! Bună ziua, Marta! Bună ziua, cumnate!

DOAMNA BERNICK 
(cu un strigăt ): Lona !

CONSULUL BERNICK 
(dîndu-se înapoi un pas; zăpăcit): Pe viaţa mea! Nu mă înşel!

DOAMNA HOLT: Milostiveşte-ne, Doamne!

DOAMNA RUMMEL: Asta nu e posibil! 

HILMAR: Eh! Uff!

DOAMNA BERNICK: Lona! Adevărat? 

DOMNIŞOARA HESSEL: Dacă eu sînt aceea?Da, pe viaţa mea, eu sînt! Ei, mai bine îmbrăţişaţi-mă cu ocazia asta. 

HILMAR: Uff! Uff!

DOAMNA BERNICK; Şi ai venit aici ca... 

CONSULUL BERNICK :Şi vrei într-adevăr să apari? 

DOMNISOARA HESSEL: Să apar? Cum așa, să apar?

CONSULUL BERNICK:  Da,  vreau  să  zic,  cu... dresorii?

DOMNISOARA HESSEL: Ha, ha, ha! Eşti nebun, cumnate? Ce, tu crezi că aparţin trupei de circ? Nu! E adevărat că am încercat multe şi felurite meserii şi că m-am făcut ridicolă în fel şi chip...

DOAMNA RUMMEL: Hm!  

DOMNIŞOARA HESSEL: ...dar exhibiţii artistice pe crupa cailor n-am făcut niciodată.

CONSULUL BERNICK: Va să zică: nu! 

DOAMNA BERNICK: Ah! Slavă ţie, Doamne!  

DOMNIŞOARA HESSEL: Nu, am venit cu toţi ceilalţi oameni cumsecade - e adevărat, în clasa a doua, dar noi sîntem obişnuiţi cu asta. 

DOAMNA BERNICK: Noi? Ai spus, noi?  

CONSULUL BERNICK 
(apropiindu-se cu un pas): Care noi?

DOMNIŞOARA HESSEL: Natural, eu şi copilul! 

HILMAR: Cum?

RORLUND: Ei, văd că trebuie să intervin.  

DOMNIŞOARA BERNICK: Dar ce vrei să spui, Lona ?

DOMNIŞOARA HESSEL: Prin ”copil" îl înţeleg, evident pe Johan, doar nu am după cît ştiu alt copil decît pe John — sau Johan, după cum ziceţi voi.

DOAMNA BERNICK: Johan !

DOAMNA RUMMEL 
(încet, către doamna Lynge): Fratele fugit.

CONSULUL BERNICK 
(ezitînd): E şi Johan cu tine?

DOMNIŞOARA HESSEL: Da, sigur, sigur; doar n-oi călători fară el. Dar arătaţi grozav de îndurerați. Şi staţi și in semiobscuritate şi coaseţi la ceva alb. Nu cumva e un deces în familie?

RORLUND; Domnişoară, vă aflaţi în mijlocul Societăţii pentru salvarea celor corupți moralmente.

DOMNIŞOARA HESSEL 
(cam tare): Ce spune dumneavoastră? Aceste liniştite și drăgălaşe doamne ar fi...

DOAMNA RUMMEL: Ei nu, acum trebuie să spun şi eu...

DOMNIŞOARA HESSEL: A, înţeleg, înţeleg! Dar la dracu, asta-i doamna Rummel! Şi acolo, doamna şi domnişoara Holt! Ei, noi trei n-am putea spune că am mai întinerit de cînd nu ne-am văzut. Dar ia ascultaţi, oameni buni! Ia mai lăsaţi-le pe cele decăzute moralmente să mai aştepte o zi, doar n-or ajunge mai rău din cauza asta. Un prilej de bucurie ca acesta...

RORLUND: O reîntoarcere printre ai săi nu este întotdeauna un prilej de bucurie.

DOMNIŞOARA HESSEL: Aşa? În ce fel înţelegeţi dumneavoastră Biblia domnule pastor?

AD: Eu nu sînt pastor.

DOMNIŞOARA HESSEL: Ei, atunci cu siguranţa că veţi deveni. Dar, ptiu, lenjeria asta „morală” îmi cam duhneşte a putreziciune de parcă ar fi giulgiu! Eu, să vă spun drept, sînt obişnuită cu aerul preriilor. Da, v-o repet, cu aerul curat. 

CONSULUL BERNICK 
(ştergîndu-şi fruntea): Da, într-adevăr, aici e aerul cam greu. 

DOMNIŞOARA HESSEL: Aşteaptă, aşteaptă puțin; ieşim îndată din acest cavou. 
(Dînd perdelele în lături.) Aici trebuie să intre lumina zilei cînd va sosi băiatul. Da, veți vedea aici un băiat care s-a spălat.

HILMAR: Uff!  

DOMNIŞOARA HESSEL 
(deschizînă fereastra şi uşa): Dacă, adică se va fi spălat la hotel, căci pe vapor s-a murdărit ca un porc. 

HILMAR: Uf, uf!

DOMNIŞOARA HESSEL: Uf? Da, nu-i chiar aşa?
(Arătînd spre Hilmar, întreabă, pe ceilalţi.) Asta tot mai umblă fără nici un rost și face: uf?

HILMAR: Eu nu umblu fără nici un rost şi mă aflu aici din cauza sănătăţi. 

RORLUND: Hm, doamnelor, nu cred că...

DOMNIŞOARA HESSEL 
(care l-a zărit pe Olaf): Ăsta-i al tău, Betty? Întinde-mi laba, băiete! Sau ți-e frică de mătuşă-ta cea bătrînă şi urîtă?

RORLUND 
(luîndu-şi cartea sub braţ): Doamnele mele, nu cred că azi mai există condiţiuni favorabile pentru lucru. Mîine ne vom aduna din nou. 

DOMNIŞOARA HESSEL 
(în timp ce doamnele străine se ridică să-şi ia rămas bun): Da, aşa vom face. Voi fi la datorie.

RORLUND: Dumneavoastră? Dacă-mi îngăduiţi, domnişoară, ce vreţi dumneavoastră să faceţi în instituţia noastră?

DOMNIŞOARA HESSEL: Aerisire, domnule pastor.

ACTUL   II


Acelaşi decor. Doamna Bernick stă singură la masă, cu un lucru de mînă. Puţin după aceea vine din dreapta consulul Bernick cu pălăria pe cap, cu mănuşi în mînă şi baston.	

DOAMNA BERNICK: Te-ai şi întors, Karsten?

CONSULUL BERNICK: Da', am aici o intîlnire cu cineva.

DOAMNA BERNICK 
(cu un suspin): O, da, bănuiam; iarăşi va veni John pe aici.

CONSULUL BERNICK: Nu, nu. De data asta aştept un „om". 
(Atîrnîndu-şi pălăria.) Dar doamnele din Societate n-au venit?

DOAMNA BERNICK: Nu, azi n-au putut să vină.

CONSULUL BERNICK: Aha! S-au decomandat.

DOAMNA BERNICK: Da, aveau cam multe treburi pe-acasă.

CONSULUL BERNICK: Înţeleg. Iar celelalte nu vor veni, desigur, nici ele.

DOAMNA BERNICK: Nu; şi ele au cîte un motiv care le împiedică.

CONSULUL BERNICK: Nu era greu de prevăzut. Dar Olaf unde-i?

DOAMNA BERNICK: L-am lăsat să iasă puţin cu Dina.

CONSULUL BERNICK: Hm, Dina, o fire cam uşuratică. Nu-i permis ea... atît de repede... şi atît de mult... să se ocupe de John.

DOAMNA BERNICK: Dar, dragă Karsten, Dina nu ştie absolut nimic.

CONSULUL BERNICK: În situaţia asta, Johan ar fi trebuit să aibă tact şi să nu-i dea nici un fel de atenţie. L-am văzut foarte bine pe Vigeland cum îi urmărea cu ochii holbaţi.

DOAMNA BERNICK 
(cu lucrul de mînă în poală):Karsten, nu bănuieşti ce caută ei aici?

CONSULUL BERNICK: Hm, el are acolo o fermă care probabil că nu merge prea bine, iar ea, chiar ieri, a lăsat să se înţeleagă că au trebuit să călătorească în clasa a doua.

DOAMNA BERNICK: Da, din păcate cam asta trebuie să fie realitatea. Dar să vină şi ea! Tocmai ea! După ce te-a jignit atît de grav.

CONSULUL BERNICK: O, nu te mai gîndi la poveştile acelea! Au trecut.

DOAMNA BERNICK: Cum să nu mă gîndesc? Mai ales acum, Johan este totuşi fratele meu; dar nu el mă preocupă ci toate neplăcerile pe care le vei indura din cauza lor, prin venirea lor aici. Karsten, mi-e îngrozitor de frică...

CONSULUL BERNICK: De ce, ți-e frică?

DOAMNA BERNICK: S-ar putea oare să fie arestat acum, pentru banii care i-au dispărut mamei tale?  

CONSULUL BERNICK: O, ce prostie! Cine poate dovedi că banii au dispărut?

DOAMNA BERNICK: Doamne, din păcate tot oraşul ştie; chiar tu spuneai.

CONSULUL BERNICK: Eu n-am spus nimic. Oraşul nu ştie nimic precis despre chestiunea asta. N-au fost decît zvonuri.

DOAMNA BERNICK: Cît de mărinimos eşti, Karsten!

CONSULUL BERNICK: Ascultă ce-ţi spun! Nu mai răscoli chestiunile astea! Nici nu-ţi închipui cît mă îndurerezi scormonindu-le. 
(Se plimbă încolo şi încoace prin odaie; apoi aruncă bastonul.) Şi ei, să se întoarcă în ţară tocmai acum — acum, cînd am atîta nevoie de o atmosferă cît mai favorabilă pe care nimic să n-o tulbure, nici clevetirile din oraş, nici, mai ales, nici presa. Nu m-ar mira să se trimită articole şi ziarelor din celelalte oraşe. Totul se va interpreta şi se va cîntări, fie că-i primesc bine, fie că-i primesc rău. Vor răscoli trecutul; cum faci şi tu de altfel. Şi tocmai într-o societate ca a noastră! 
(Aruncă mănuşile pe masă.) Şi n-am un singur om căruia să-i pot vorbi, la care să găsesc sprijin.

DOAMNA BERNICK: Chiar pe nimeni, Karsten? 

CONSULUL BERNICK: Nu! Cine-ar putea fi? Oh, să-mi cadă pe cap tocmai acum! Nu mai există nici o îndoială, vor scandal; într-un fel sau altul — mai ales ea. Ce noroc să ai o familie ca asta!

DOAMNA BERNICK: Da, dar eu nu am nici o vină dacă...

CONSULUL BERNICK: Cum nici o vină? A, pentru că le eşti rudă? Într-adevăr, pentru asta sigur, nu.

DOAMNA BERNICK: Şi nici nu i-am poftit să se întoarcă în țară.

CONSULUL BERNICK: Ia te uită, am ajuns şi aici! Eu nu i-am poftit să se reîntoarcă acasă, eu nu le-am scris, eu nu i-am tras de mînecă să vie în ţară! O, cunosc toată litania pe dinafară!

DOAMNA BERNICK 
(izbucnind în plîns): Dar şi tu eşti atît de puţin îngăduitor.

CONSULUL BERNICK: Ei, asta-i bună! Pune-te pe bocete acum, ca să mai aibă oraşul încă ceva de bîrfit. Termină cu prostiile, Betty! Mai bine du-te în verandă, aici poate intra oricine. Sau vrei să fii văzută cu ochii roşii? Asta ar mai lipsi, ca oamenii să afle că... Aud pe cineva în coridor. 
(Se aude bătînd.) Intră!
       
(Doamna Bernick iese cu lucrul de mînă pe verandă. Constructorul Aune intră prin dreapta.)

CONSTRUCTORUL AUNE: Dună ziua, domnule consul.  

CONSULUL BERNICK: Bună ziua. Ei, ai ghicit probabil pentru ce am vrut să te văd?

AUNE: Procuristul spunea ieri că domnul consul nu ar fi mulţumit de...

CONSULUL BERNICK: Sînt nemulţumit de întreaga situaţie de pe şantier, Aune. Nu aţi ajuns la nici un rezultat cu reparaţiile la vasele avariate. „Palmier" ar fi trebuit să navigheze de mult. Vigeland vine aici în fiecare zi şi mă cicăleşte. Este un om greu de suportat, mai ales în calitate de co-armator.

AUNE: „Palmier'' poate fi lansat poimîine.

CONSULUL BERNICK: Însfîrşit! Dar „Indian Girl" zace aici de cinci săptămîni.

AUNE: Vasul american? Credeam că înainte de toate trebuie să depunem toate sforţările pentru propriul dumneavoastră vas.

CONSULUL BERNICK: Nu v-am dat nici un motiv ca să credeţi asta. Trebuiau depuse aceleaşi diligenţe şi peutru americani, dar văd că nu s-a întîmplat aşa.

AUNE: Vasul are bordurile pînă la chilă complet putrezite, domnule consul. Cu cît le peticim mai mult, cu atît e mai rău.

CONSULUL BERNICK: Nu asta e cauza. Procuristul Krap mi-a spus realitatea. Nu vă pricepeţi să lucraţi cu niște maşini pe care le-am procurat, sau mai bine zis, dumneavoastră nu vreţi să lucraţi cu ele.

AUNE: Domnule consul, am acum cincizeci de ani şi din copilărie sînt deprins cu metodele vechi de lucru...

CONSULUL BERNICK: Acum nu le mai putem aplica, Aune; şi să nu-ţi închipui că susţin asta de dragul profilului, fiindcă din fericire nu am nevoie de el, ci pentru faptul că trebuie să ţin pasul cu timpul şi cu lumea în care trăim şi de asemenea să ţin seama şi de Societatea pe care e conduc. Progresul va veni, adus de mine, sau nu va veni niciodată.

AUNE: Şi eu doresc progresul, domnule consul.

CONSULUL BERNICK: Ştiu, pentru cercul vostru limitat, pentru muncitorime. O, cunosc toarte bine agitaţiile dumitale: ţii cuvîntări, instigi oamenii la răscoală; dar atunci cînd vi se oferă, ca în cazul nostru, maşini noi — adică un progres real, palpabil — atunci daţi înapoi: atunci vi se face frică.

AUNE: Da, mi se face într-adevăr frică, domnule consul; mi se face frică în numele celor mulţi, cărora maşinile le iau pîinea de la gură. Domnul consul vorbeşte atît de des despre deosebita consideraţie ce trebuie acordată intereselor Societăţii. Dar gîndesc că și Societatea are îndatoririle ei. Cum îndrăznesc capitalul şi ştiinţa să dea în producţie noile descoperiri înainte ca Societatea să fi o pregătit generaţie care să le poată folosi? 

CONSULUL BERNICK: Dumneata Aune, citeşti şi editezi prea mult. Nu-ţi prieşte; asta nu te face decît să fii şi mai nemulţumit de situaţia dumitale.

AUNE: Nu acesta este motivul, domnule consul, ci acela că nu mă rabdă inima să văd concediindu-se muncitorii buni unii după alţii, şi cum sînt lăsaţi fără pîine, din cauza maşinilor.

CONSULUL BERNICK: Hm, atunci cînd s-a descoperit tiparul, mulţi scribi au rămas pe drumuri, au fost reduşi la foamete.

AUNE: Dacă domnul consul ar fi fost pe atunci unul dintre acei scribi, ar fi fost tot atît de încîntat de descoperire?

CONSULUL BERNICK: Nu te-am chemat pentru a avea o discuţie în contradictoriu cu dumneata. Te-am chemat pentru a-ţi spune că „Indian Girl" trebuie să fie gata poimîine. 

AUNE: Dar, domnule consul... 

CONSULUL BERNICK: Mă auzi? Poimîine, odată cu vasul nostru. Nici un ceas mai tîrziu ; am motive întemeiate pentru a pretinde asta. Dumneata ai citit ziarele de azi-dimineaţă? Ei, atunci ştii că americanii au provocat din nou scandaluri. Aceşti derbedei au întors oraşul pe dos. Nu trece nici o noapte fără bătăi în cabarete, în birturi şi pe străzi, fără să mai vorbesc de celelalte infamii.

AUNE: Da,asta e adevărat, sînt oameni de soi rău. 

CONSULUL BERNICK: Şi ştii asupra cui cade vina? Asupra mea. Da, asupra mea se răsfrînge totul. Ziariştii mă iau la rost, deocamdată cu mănuşi, acuzîndu-ne că ne ocupăm numai de „Palmier". Tocmai asupra mea care trebuie să fiu un exemplu pentru concetăţenii mei! Nu trebuie şi nu pot lăsa să mi se arunce în faţă de-alde astea. Nu am nici un interes să mi se păteze numele.

AUNE: O, numele domnului consul are o reputaţie prea bună pentru a putea fi zdruncinat de atîta lucru, şi nici de altele măcar!

CONSULUL BERNICK: Nu acum însă. Tocmai în momentul de faţă am nevoie de toată stima şi toată încrederea concetăţenilor mei. Proiectez o mare întreprindere, despre care desigur ai auzit; dar dacă oameni rău intenţionaţi vor reuşi să clintească încrederea absolută în persoana mea, atunci îmi vor pricinui cele mai mari neplăceri. De aceea vreau cu orice preţ să evit articolele echivoce şi calomnioase din ziare; de aceea am fixat termenul pentru poimîine.

AUNE: Domnul consul ar fi putut tot atît de bine să-l fixeze şi pentru azi după-amiază.

CONSULUL BERNICK: Vrei să zici că cer imposibilul?

AUNE: Cu numărul de muncitori de care dispunem acum, da!...

CONSULUL BERNICK: Bine; atunci ne vom vedea obligaţi să ne adresăm în altă parte.

AUNE: Vreţi realmente să mai concediaţi şi alţi muncitori dintre cei vechi?

CONSULUL BERNICK: Nu, nu la asta mă gîndesc.

AUNE: Dacă aţi face aşa, cred că aţi supăra şi oraşul, şi ziarele.

CONSULUL BERNICK: E foarte posibil, de aceea mai aştept... deocamdată. Dar dacă „Indian Girl" nu pleacă poimîine, atunci te concediez pe dumneata.

AUNE 
(tresărind) : Pe mine? 
(Rîzind.) Ei, domnul consul glumeşte!

CONSULUL BERNICK: Nu te bizui pe asta.  

AUNE: V-aţi putea gîndi să mă concediaţi pe mine? Pe mine, al cărui tată şi bunic au fost în serviciul Şantierului cît au trăit, iar eu de asemenea...

CONSULUL BERNICK: Cine mă va împiedica?

AUNE: Dar cereţi un lucru imposibil, domnule consul.

CONSULUL BERNICK: Bunăvoinţa nu cunoaşte imposibilul. Da sau nu? Răspunde-mi precis, sau eşti concediat pe loc.

AUNE: Domnul consilier s-a gîndit cu adevărat ce înseamnă să concediezi un vechi lucrător? Vă închipuiţi că el îşi va căuta un loc altundeva? Nu? Desigur că ar putea, dar cu asta ce rezolvă? Ar trebui să fiţi de faţă în casa unui muncitor concediat în seara cînd se întoarce acasă şi-şi aşază în spatele uşii lădiţa cu uneltele de lucru.  

CONSULUL BERNICK: Dumneata crezi că te concediez cu inima uşoară? N-am fost oare, întotdeauna, un patron înţelegător?

AUNE: Cu atît mai mult, domnule consul. Tocmai de aceea cei de acasă nu vor da vina pe dumneavoastră; evident, nu-mi vor spune nimic, pentru că nu vor îndrăzni; dar atunci cînd eu nu-i voi observa se vor uita la mine şi vor gîndi cam aşa: „Probabil că ceva tot o fi făcut el". Vedeţi, asta n-aş putea îndura. Cît de neînsemnat oi fi eu ca om, am fost totuşi obişnuit să fiu socotit ca primul printre ai mei. Căminul meu, cît de modest ar fi, este la rîndul său o mică societate omenească, domnule consul. Iar dacă am reuşit să consolidez şi să menţin această mică societate, s-a datorat faptului că soţia mea a crezut în mine, copiii mei au crezut în mine. Iar acum totul se va prăbuşi.

CONSULUL BERNICK: Exact. Dacă nu se va găsi altă soluţie, atunci cel mai mic va trebui să cadă făcînd loc celui mai mare. Interesul particular va fi jertfit interesului general, aşa a lăsat Dumnezeu. Altceva nu văd ce-aş mai putea spune; asta este aşezarea lumii. Dar dumneata eşti doar un încăpăţînat, Aune! Dumneata nu mi te împotriveşti fiindcă nu se poate face lucrarea, ci pentru că nu vrei să se vădească superioritatea maşinilor asupra muncii manuale.

AUNE: Iar dumneavoastră, domnule consul, ţineţi la asta fiindcă ştiţi că prin concedierea mea dovediţi presei că sînteţi pentru progres.

CONSULUL BERNICK: Ei, şi dacă ar fi aşa? Cunoşti, probabil, ce importanţă prezintă pentru mine opinia presei acum, cînd lucrez la realizarea unei afaceri deosebit de importante pentru binele social, pentru progres. La atare situaţie, trebuie să aleg. Sau mi-o fac ostilă, sau o atrag de partea mea. Atunci, te întreb: pot acţiona într-altfel? Problema se pune aşa: sau să susţin căminul dumitale, după cum spui, sau să frînez întemeierea a noi cămine, sute de cămine, care nu se vor mai putea întemeia în caz că nu realizez afacerea la care lucrez acum. De aceea ţi-am dat să alegi.

AUNE: Dacă-i aşa, nu mai am nimic de spus.

CONSULUL BERNICK: Hm, dragul meu Aune, sincer îmi pare rău că trebuie să ne despărţim.

AUNE: Nu ne despărţim, domnule consul.

CONSULUL BERNICK: Cum adică?

AUNE: Un om simplu are şi el ceva de apărat în lumea asta.

CONSULUL BERNICK: Da, desigur, desigur; va să zică, ai curajul să-mi garantezi...

AUNE: „Indian Girl" va fi gata poimîine. 
(Salută şi iese prin dreapta.)

CONSULUL BERNICK: Aha, tot i-am venit de hac încăpăţînatului ăstuia. E semn bun...
(Hilmar Tonnesen intră pe poarta grădinii, cu o ţigară de foi în gură.)

HILMAR 
(de pe treptele verandei): Bună ziua, Betty! Bună ziua, Bernick!

DOAMNA BERNICK 
(din verandă): Bună ziua.

HILMAR: Ei, dar văd că ai plîns. Va să zică ai aflat?

DOAMNA BERNICK: Ce să aflu?

HILMAR: Că scandalul a ajuns la culme. Uf!

CONSULUL BERNICK: Ce vrei să spui? 

HILMAR 
(intrînd în odaie): Ei bine, cei doi americani se afişează pe străzile oraşului în tovărăşia Dinei Dorf.

DOAMNA BERNICK 
(urmîndu-l în odaie): Dar, Hilmar, este cu putinţă...

HILMAR: Ei, din păcate, e purul adevăr. Lona a avut atîta lipsă de tact, încît m-a strigat în gura mare; bineînţeles, m-am făcut că n-aud.

CONSULULBERNICK:Şi, desigur, faptul n-a trecut neobservat.

HILMAR: Evident. Oamenii se opreau în loc şi se uitau după ei. Vestea s-a lăţit ca focul, în tot oraşul — ca un incendiu în preriile din Vest. La toate casele oamenii aşteptau la ferestre să vadă cortegii trecînd: capete lîngă capete în dosul perdelelor — uf ! Da, scuză-mă, Betty, oftez pentru că toate astea mă fac nervos; dacă lucrurile o să continue tot aşa, voi fi silit să plec într-o călătorie mai lungă.

DOAMNA BERNICK: Ar fi trebuit, totuşi, să-i vorbeşti şi să-i explici.

HILMAR: În plină stradă? Ei, nu; să am iertare! Ce îndrăzneală să se arate aici în oraş! Acum vom vedea dacă nu-1 va astîmpăra presa. Da, scuză-mă Betty, dar...

CONSULUL BERNICK: Presa, spui? Ai auzit vreo aluzie în legătură cu asta?

HILMAR: Nu-i exclus. Cînd am plecat aseară, am trecut pe la club,ştiţi, din cauza bolii. Am remarcat foarte bine, după tăcerea care s-a lăsat în momentul intrării mele, că se vorbise pînă atunci despre cei doi americani. Şi tocmai atunci vine şi Hammer, redactorul acela obraznic, să mă felicite ostentativ, în gura mare, pentru reîntoarcerea bogatului meu văr.

CONSULUL BERNICK: Bogat?...

HILMAR: Da, aşa s-a exprimat. Natural, l-am măsurat cu o privire bine meritată şi l-am făcut să înţeleagă că nu ştiu nimic despre pretinsa lui bogăţie. „Aşa, a zis el, atunci e ciudat. De obicei, în America, toţi se ridică atunci cînd au cu ce începe, iar vărul dumneavoastră doar n-a plecat acolo cu mîna goală."

CONSULUL BERNICK: Dar, spune-mi, te rog...

DOAMNA BERNICK 
(îngrijorată): Ei, vezi, Karsten? ...

HILMAR: În orice caz, am avut o noapte de insomnie din cauza acestei persoane. Se mai şi plimbă pe străzi cu o expresie de parcă nimic nu s-ar fi întîmplat. De ce n-a rămas acolo pentru totdeauna? E de-a dreptul enervant cum răzbat astfel de oameni!

DOAMNA BERNICK: Doamne, Hilmar, ce vrei să spui?

HILMAR: O, nimic! Dar uite-l; scapă teafăr din ştiu cîte catastrofe de cale ferată, din nu ştiu ce atacuri ale urşilor din California, din nu ştiu ce atacuri — prin surprindere — ale pieilor roşii; nici scalpat măcar. Uf, şi acum uite-i; vin încoace! 

CONSULUL BERNICK  
(privind spre stradă): Şi Olaf era cu ei?

HILMAR: Natural. Ţin să amintească oamenilor că fac parte din Familia cea mai de vază din oraş.Pr iveşte, priveşte cum ies din farmacie toţi derbedeii, holbîndu-se după ei şi făcînd tot felul de aprecieri. Nervii mei nu mai pot suporta. Cum să mai poată un om ridica stindardul moralei, în asemenea condiții?...

CONSULUL BERNICK: Parcă s-ar îndrepta încoace... ascultă, Betty, doresc foarte mult să te arăţi cît mai prietenoasă cu ei.

DOAMNA BERNICK: Îngădui Karsten, îngădui tu asta?

CONSULUL BERNICK: Da, sigur, şi tu Hilmar. Sper că nu vor sta prea mult, şi cît timp ne aflăm numai între noi, nici o aluzie ; nu trebuie să-i jignim în nici un fel.

DOAMNA BERNICK: O, Karsten, cît eşti de mărinimos!

CONSULUL BERNICK: Ei, lasă asta acum. 

DOAMNA BERNICK: Nu, lasă-mă să-ţi mulţumesc și iartă-mă că am putut fi atît de nervoasă adineauri; ai avea destule motive să priveşti... 

CONSULUL BERNICK: Lasă, lasă acum! 

HILMAR: Uf!

(Intru Johan Tonnesen cu Dina, apoi domnişoara Hessel şi Olaf, venind prin grădină.)

DOMNIŞOARA HESSEL: Bună ziua, bună ziua, dragilor!
 
JOHAN: Am fost prin împrejurimi, în căutarea vechilor imagini, Karsten.

CONSULUL BERNICK: Da, am aflat. Multe schimbări, nu-i aşa?

DOMNIŞOARA HESSEL: Pretutindeni, marile şi frumoasele realizări ale consulului Bernick. Am fost şi sus, în grădina publică pe care ai dăruit-o oraşului.

CONSULUL BERNICK: A, acolo?

DOMNIŞOARA HESSEL: „Donat de Karsten Bernick" — aşa scrie deasupra intrării. Da, tu eşti omul căruia i se datorează totul.

JOHAN: Ai şi nişte nave minunate. M-am întîlnit cu vechiul meu camarad de şcoală, căpitanul „Palmier"-ului...

DOMNIŞOARA HESSEL: Da, şi-ai construit şi o şcoală nouă. Conductele de gaz şi instalaţia de apă, aud că tot ţie ţi se datorează.

CONSULUL BERNICK: Ei, nimic nu-i prea mult pentru binele societăţii în care trăieşti.

DOMNIŞOARA HESSEL: Da, asta-i foarte frumos, cumnate, dar ceea ce-i mai îmbucurător, e felul în care eşti apreciat de oameni. Eu nu sînt încrezută, cel puţin aşa sper, totuşi nu m-am putut abţine să amintesc celor cu care am stat de vorbă că noi aparţinem familiei.

HILMAR: Uf!

DOMNIŞOARA HESSEL: La asta găseşti de răspuns: uf?

HILMAR: Nu, am făcut: hm!

DOMNIŞOARA HESSEL: Ei, asta ţi-e îngăduit. Dar astăzi sînteţi singuri?

DOAMNA BERNICK: Da, azi sîntem singuri.

DOMNIŞOARA HESSEL: În piaţă am întîlnil cîteva dintre acela specimene morale. Făceau impresia cu sînt foarte grăbite. Dar la drept vorbind, n-am reuşit încă să stăm de vorbă pe îndelete. Ieri erau aici cei trei pioneri ai progresului şi în plus acel pastor... 

HILMAR: Profesor.

DOMNIŞOARA HESSEL: Eu îi zic pastor. 
(Arătînd spre Johan.) Dar ia spuneţi cum vi se pare opera mea, înfăptuită în timpul celor cincisprezece ani? Nu s-a făcut un flăcău straşnic de voinic? Cine-ar mai putea recunoaşte în el pe nebunul care a fugit de acasă? 

HILMAR: Hm!

JOHAN: O, Lona, nu prea ai cu ce să te lauzi.

DOMNIŞOARA HESSEL: Ba da, sînt într-adevăr mîndră. Doamne, Dumnezeule, este singurul lucru pe care l-am înfăptuit în lume. Iar asta îmi justifică existenta. Da, Johan, cînd mă gîndesc cum am început noi acolo; doar cu cele patru labe ale noastre...

HILMAR: Mîini.  

DOMNIŞOARA HESSEL: Eu spun labe, fiindcă erau murdare... 

HILMAR: Uf!

DOMNIŞOARA HESSEL: ...şi erau şi goale. 

HILMAR: Goale? Nu, că trebuie să spun..

DOMNIŞOARA HESSEL: Ce trebuie să spui.

CONSULUL BERNICK: Hm!  

HILMAR: Acum trebuie să zic — uf! 
(Iese pe verandă.)

DOMNIŞOARA HESSEL: Ce l-a apucat pe ăsta?  

CONSULUL BERNICK: Nu te sinchisi de el; e cam nervos în ultima vreme. Dar nu vrei să vizitezi grădina? N-ai fost încă acolo, şi eu am o oră liberă.

DOMNIŞOARA HESSEL: Da, cu plăcere. Credeţi-mă, adeseori am fost cu ghidul aici, în grădină, lîngă voi.

DOAMNA BERNICK: Vei vedea, şi acolo am făcut schimbări mari.
(Consulul, solia şi domnişoara Hessel coboară în grădină, unde, în timpul celor ce vor urma, sînt văzuţi din cînd în cînd.)

OLAF 
(În poarta grădinii): Unchiule Hilmar, ştii ce m-a întrebat unchiul Johan? M-a întrebat dacă aş vrea să plec cu el în America.

HILMAR: Tu, nătăfleţule? Tu, care umbli tot timpul atîrnat de fustele mamei?...

OLAF: Da, dar de-acum încolo nu mai vreau. Ai să vezi cînd oi fi mare... 
(Coboară împreună în grădină.)	

HILMAR: Trăncăneşti şi flecăreşti! Nu-i nimic de capul tău. N-ai stofă de bărbat oţelit!

JOHAN 
(către Dina care şi-a scos pălăria şi stă în uşa din dreapta, scuturîndu-şi praful de pe fustă): Plimbarea asta, cam lungă, v-a încălzit grozav.

DINA: A fost minunată. Niciodată pînă acum nu mi-a fost dat să fac o plimbare atît de incîntătoare.

JOHAN: Nu obişnuiţi să faceţi plimbări dimineaţa?

DINA: Da, dar numai cu Olaf.

JOHAN: Aşa? Poate v-ar face mai multă plăcere să ceborîţi în grădină decît să rămîneţi aici?

DINA: Nu, prefer să stau aici.

JOHAN: Şi eu. Atunci rămîne stabilit să facem în fiecare dimineaţă o plimbare ca asta.

DINA: Nu, domnule Tonnesen, nu trebuie.

JOHAN: Ce nu trebuie? Mi-aţi promis doar.

DINA: Da, am promis, dar gîndindu-mă mai bine...

JOHAN: De ce nu?

DINA: Dumneavoastră sînteţi străin; dumneavoastră nu aveţi de unde să ştiţi, dar eu am să vă spun.

JOHAN: Ei?

DINA: Nu, prefer să nu mai vorbesc. 

JOHAN: O, ba da! Puteţi să-mi spuneţi orice. 

DINA: Vedeţi? Trebuie să ştiţi că eu nu sînt ca celelalte fete tinere; cu mine e altceva. De aceea nu trebuie să mai ieşim împreună. 

JOHAN: Dar nu înţeleg nimic. Doar n-aţi făcut ceva rău?

DINA: Nu, eu nu, dar... nu... acum nu mai vreau să vorbesc despre asta. O veţi afla, desigur, de la ceilalţi.

JOHAN: Hm!

DINA: Dar e altceva despre care grozav aş vrea să vă întreb. 

JOHAN: Ce anume?

DINA: S-ar părea că acolo, în America, ar fi mult mai uşor să devii alt om, poate chiar... capabil.  

JOHAN: Ei, nu-i întotdeauna chiar atît de uşor; în mod obişnuit, e nevoie să trudeşti din greu la început. 

DINA: Da, aş face-o bucuroasă. 

JOHAN: Dumneavoastră?

DINA: Pot munci. Sînt voinică şi sănătoasă, iar matuşa Marta m-a învăţat multe. 

JOHAN: Atunci, la dracu, veniţi cu noi. 

DINA: O, acum glumiţi; i-aţi spus la fel şi lui Olaf. Dar eu voiam să ştiu numai dacă oamenii de acolo sînt tot ca aici, adică, ei, cum să spun... tot aşa de... foarte, foarte morali? 

JOHAN: Morali?

DINA: Da, vreau să zic dacă sînt tot aşa... cum se cade şi respectabili ca la noi.

JOHAN: Ei, în tot cazul nu sînt atît de stricaţi cum se crede pe aici. De asta nu trebuie să vă temeţi.

DINA: Nu mă înţelegeţi. Eu aş vrea să nu fie chiar atît de cumsecade şi de morali.

JOHAN: Să nu fie? Şi cum aţi vrea să fie atunci?

DINA: Aş dori să fie naturali.

JOHAN: Da, da, iată poate tocmai ceea ce sînt.

DINA: Atunci m-aş simţi bine, dacă aş ajunge acolo.

JOHAN: Da, desigur,de aceea ar trebui să plecaţi cu noi.

DINA; Nu, cu dumneavoastră nu vreau să plec; ar fi mai bine să călătoresc singură. O, voi răzbate odată ajunsă acolo; va fi spre binele meu!

CONSULUL BERNICK 
(în josul scării, către cele două doamne): Rămîi, rămîi, mă duc să ţi-1 aduc, dragă Betty, ai putea să răceşti. 
(Intră în sală şi caută şalul Sofiei.)

DOAMNA BERNICK 
(de afară, din grădină): Vino cu noi, Johan, coborîm la grotă.

CONSULUL BERNICK: Nu, Johan, rămîi aici. Ţine, Dina ia şalul soţiei mele şi du-te şi tu cu ele. Johan rămîne cu mine, dragă Betty. Trebuie să aflu şi eu cîte ceva despre situaţia de acolo.

DOAMNA BERNICK: Bine, bine; dar vino şi tu după aceea, ştii unde ne găseşti.
(Doamna Bernick, domnişoara Hessel şi Dina coboară prin grădină, spre stînga.)

CONSULUL BERNICK 
(se uită o clipă după ele, apoi se duce şi închide uşa din fund, stînga, după care se îndreaptă către Johan, îi apucă ambele mîini, i le scutură şi i le strînge): Johan, acum sîntem singuri ; dă-mi voie să-ţi mulţumesc.

JOHAN: De ce?

CONSULUL BERNICK: Casa şi căminul meu, fericirea mea, familia, întreaga mea situaţie în societate — toate ţi le datorez ţie. 

JOHAN: Ei, mă bucură, dragă Karsten; va să zică tot a folosit la ceva povestea aceea nebunească. 

CONSULUL BERNICK
(strîngîndu-i din nou mîinile): Mulţumesc, orişicum, mulţumesc! Nici unul într-o mie n-ar fi făcut atunci ceea ce ai făcut tu pentru mine.

JOHAN: Ce vorbe mari pentru atîta lucru ! Eram amîndoi tineri şi luam viaţa uşor! Unul dintre noi trebuia să ia vina asupra lui. 

CONSULUL BERNICK: Dar cine ar fi fost mai indicat?... Nu cel vinovat?
JOHAN: Stop! Pe-atunci, nevinovatul era cel mai indicat. Eram orfan, liber şi nelegat de nimeni şi de nimic, iar faptul că am scăpat de munca aceea stupidă de birou, am considerat că este un adevărat noroc. Tu, în schimb, aveai în viaţă pe bătrîna ta mamă şi pe deasupra tocmai atunci te logodiseşi în secret cu Betty, care ţinea atît de mult la tine. Ce s-ar fi întîmplat cu ea dacă ar fi aflat?

CONSULUL BERNICK: Adevărat, adevărat, adevărat, dar...

JoHAN: Şi oare nu de dragul lui Betty rupseseşi legătura cu doamna Dori? Iar în seara de atunci nu te aflai la ea tocmai ca să rupi definitiv?

CONSULUL BERNICK: Da, tocmai în seara aceea nenorocită în care Dorf s-a întors acasă beat! Da, Johan, am făcut-o de dragul lui Betty; dar, oricum, ca tu să dai dovadă de atîta mărinimie, să iei totul asupra ta şi să fugi de aici ca un adevărat vinovat...

JOHAN: Lasă scrupulele astea, dragă Karsten, am fost amîndoi de acord, şi altă soluţie nu era: tu trebuia să scapi şi erai doar prietenul meu, nu? Ei, da, de această prietenie sînt într-adevăr mîndru ! Aici nu aş fi făcut altceva decît să trudesc ca oricare biet localnic. Îmi amintesc, parcă ar fi fost ieri; te-ai întors din îndelungata ta călătorie în străinătate, un om elegant şi distins: fuseseşi la Londra şi la Paris. Atunci m-ai ales să-ți fiu prieten intim, cu toate că eram cu patru ani mai mic decît tine: da, acum înţeleg, fiindcă-i făceai curte lui Betty. Acum se explică foarte bine. Dar cît de mîndru eram! Şi cine n-ar fi fost mîndru? Cine nu s-ar fi jertfit bucuros pentru tine, mai ales că nu era vorba decît de cîteva luni de vîlvă, fără să mai pui la socoteală prilejul de a o şterge în lumea largă.

CONSULUL BERNICK: Hm, dragul meu Johan, trebuie să-ţi mărturisesc cinstit că povestea nu este încă dată uitării.

JOHAN: Nu încă? Ei, şi ce-mi pasă mie, din moment ce eu voi pleca din nou acolo, la ferma mea...

CONSULUL BERNICK: Va să zică te-ntorci în America? 

JOHAN: Se-nţelege.

CONSULUL BERNICK: Dar nu chiar atît de curînd, sper?

JOHAN: Cît de curînd posibil. Am venit încoace numai ca să-i fac pe plac Lonei.

CONSULUL BERNICK: Aşa? Cum adică?

JOHAN: Vezi tu, Lona nu mai este tînără, şi în ultimul timp o chinuia dorul de casă, dar ea nu voia s-o recunoască. 
(Surîde). Nu avea curajul să mă lase singur acolo pe mine, fire uşuratică, pe mine, care încă de la nouăsprezece ani mă dedasem la...

CONSULUL BERNICK: Şi atunci?

JOHAN: Da, Karsten, uite, îţi fac o destăinuire de care mă ruşinez.

CONSULUL BERNICK : Nu cumva i-ai spus cum stau lucrurile?

JOHAN: Ba da. N-a fost frumos din partea mea, dar n-am avut încotro. Nu-ți poţi închipui ce a însemnat Lona pentru mine. Tu n-ai putut-o suferi niciodată, dar pentru mine a fost ca o mamă. Acolo, în primii ani, cînd eram atît de strîmtorați, ce n-a făcut ea? Apoi cînd am zăcut bolnav o bună bucată de vreme şi n-am putut cîştiga nici un ban, şi nu mai aveam nici o ieşire din impas, s-a apucat să cînte prin cafenele; a ţinut conferinţe de care oamenii îşi băteau joc, a scris o carte de care se rîdea şi se plîngea deopotrivă; şi toate astea numai ca să mă ţină în viaţă. Puteam oare s-o văd cum se consuma ea, care trudise atîta pentru mine? Nu, asta n-o puteam face, Karsten. Şi atunci i-am spus: ”Pleacă tu, Lona: nu trebuie să-ţi fie frică pentru mine; nu sînt atît de uşuratic precum crezi". Ei, şi atunci... atunci... a aflat.

CONSULUL BERNICK: Şi cum a luat lucrurile? 

JOHAN: Ei, a fost de părere, şi consider că avea dreptate, că din moment ce mă ştiam nevinovat, nimic nu mă oprea să fac şi eu călătoria încoace. Dar, fii liniştit, Lona nu trădează, iar eu, eu îmi voi ţine gura şi de-acum încolo.

CONSULUL BERNICK: Da, da. Mă pot bizui pe voi.

JOHAN : Dă-mi mîna! Să nu mai vorbim de povestea asta veche; din fericire, sper că este singura poznă de care vreunul dintre noi s-a făcut vinovat. Acum vreau să mă bucur din plin de cele cîteva zile pe care le voi petrece aici. Nu-ţi poţi închipui ce extraordinară plimbare am făcut azi-dimineaţă.
Cine-ar fi crezut că fetiţa aceea micuţă care alerga pe-aici şi juca roluri de îngeraşi la teatru... Dar ia spune-mi ce s-a mai întîmplat după aceea cu părinţii ei?

CONSULUL BERNICK: O, dragul meu, nu ştiu nimic mai mult decît ceea ce ţi-am scris îndată după plecarea ta. Ai primit, sper; cele două scrisori ?

JOHAN : Da, sigur, le am pe amîndouă. Beţivanul ei de soţ a părăsit-o, nu-i aşa?

CONSULUL BERNICK: Şi şi-a găsit, mai tîrziu moartea, beat turtă.

JOHAN:Da, şi ea a murit puţin după aceea. Desigur c-ai făcut tot ce se putea face, cu discreţie, pentru ea.

CONSULUL BERNICK: Era mîndră, n-a divulgat nimic şi n-a vrut să primească nimic.

JOHAN : În tot cazul, ai procedat bine luînd-o pe Dina în casă.

CONSULUL BERNICK: Da, sigur. De altfel, Marta a fost cea care a dus la capăt chestiunea asta.

JOHAN: Va să zică Marta? Dar Marta pe unde se află azi?

CONSULUL BERNICK: O, ea cînd nu-i la şcoala, unde predă, este la bolnavii ei.

JOHAN: Va să zică Marta s-a ocupat de ea.

CONSULUL BERNICK: Da, Marta a avut întotdeauna o înclinaţie spre pedagogie. De aceea şi-a luat un post la şcoala primară. Asta a fost greşeala capitală a vieţii ei.

JOHAN: Da, ieri arăta foarte surmenată; mi-e teamă că nu-i destul de rezistentă pentru o asemenea ocupaţie.

CONSULUL BERNICK: În ceea ce priveşte sănătatea, ar putea face faţă. Dar pentru mine este dezagreabil; dă impresia că eu, fratele ei, n-aş fi dispus întreţin.

JOHAN: S-o întreţii? Credeam că are averea ei personală.

CONSULUL BERNICK: Nici un ban. Îţi aminteşti ce strîmtorată era mama atunci cînd ai plecat. Cu ajutorul meu a mai încercat un timp să ţie piept, dar natural că nu-mi putea fi de folos multă vreme. Așa că m-am lăsat cooptat în firmă, în asociaţie cu mama. Dar nici aşa n-a mers. De aceea am preluat eu tot fondul comercial şi cînd am încheiat bilanţul s-a constatat că partea mamei se cifra aproape la zero. Ei, şi cum mama a murit curînd după aceea, natural că Marta s-a aflat într-o situaţie precară. 

JOHAN: Biata Marta!

CONSULUL BERNICK: Biata? De ce? Îţi închipui poate c-o las să-i lipsească ceva? O, nu, îndrăznesc să spun că sînt un frate bun. Natural, locuieşte cu noi şi mănîncă la masa noastră. Iar salariul ei de profesoară îi este suficient ca să se îmbrace; ei, şi o femeie singură ce să facă în definitiv cu mai mulţi bani?

JOHAN: Hm, noi în America nu gîndim aşa. 

CONSULUL BERNICK: Da, cred; nici nu ar fi posibil într-o societate atît de agitată ca cea americană. Dar aici, în cercul nostru restrîns unde, slavă ţie, Doamne, depravarea, cel puţin pînă în prezent, nu şi-a obţinut drept de azil, aici femeile se mulţumesc cu o situaţie onorabilă, chiar dacă e modestă. De altfel, chiar Marta are o vină; s-ar fi putut căpătui demult, dacă ar fi vrut.

JOHAN: Vrei să spui că avea posibilitatea să se mărite?

CONSULUL BERNICK: Da, putea să se mărite chiar foarte convenabil; de cîteva ori a fost cerută în căsătorie. Dar e de-a dreptul ciudată! O fată fără avere, care nu mai este tînără, şi pe deasupra destul de oarecare, şi totuşi... 

JOHAN: Destul de oarecare?

CONSULUL BERNICK: De asta nu e vinovată. Eu, unul, nici nu doresc să fie altfel. Cred că-ți dai seama că într-o casă mare, ca a noastră, e bine să ai un astfel de om, ceva mai simplu, pe care sa-1 întrebuinţezi în caz de nevoie la tot ce se nimereşte.

JOHAN: Da, dar ea?

CONSULUL BERNICK: Ea? Cum adică? Ei da, are, evident, destule preocupări. Mă are pe mine, pe Betty şi pe Olaf. În orice caz, oamenii nu trebuie să se gîndească numai la ei înşişi, mai cu seamă femeile. În definitiv, cu toţii avem un cerc, o colectivitate socială la scara redusă, căreia ne dăruim. Cel puţin aşa procedez eu. 
(Arătînd spre procuristul Krap care vine din dreapta.) Vei avea imediat o dovadă. Crezi că mă preocup de afacerile mele personale? Nicidecum.  
(Repede către Krap.) Ei?

KRAP 
(cu glas scăzut, arătînd un teanc de hîrtii): Toate contractele de cumpărare sînt în ordine.

CONSULUL BERNICK: Splendid! Excelent! Acum, cumnate, da, cu adevărat trebuie să mă ierţi... pentru cîteva clipe. 
(Şoptit şi cu o strîngere de mînă.) Mulţumesc, mulţumesc, Johan şi fii convins că oricînd aş putea să-ţi fiu de folos — ei, mă înţelegi, nu? Vino, domnule Krap. 
(Intră amîndoi în odaia consulului.)

JOHAN 
(privind o clipă după el): Hm! 
(Vrea să coboare în grădină. În aceeaşi clipă soseşte din dreapta domnişoara Bernick, cu un coşuleţ pe braţ.) 
Ei nu, ia te uită, Marta!

DOMNIŞOARA BERNICK: Ah, Johan, tu eşti? 

JOHAN: Te-ai sculat şi tu atît de devreme! 

DOMNIŞOARA BERNICK: Da. Aşteaptă puţin, acum trebuie să vină şi ceilalţi. 
(Vrea să iasă prin stînga)

JOHAN: Ascultă, Marta, totdeauna esti atît de grăbită?

DOMNIŞOARA BERNICK : Eu? 

JOHAN: Ieri, parcă dinadins dispăreai din calea mea; n-am reuşit să schimb un cuvînt cu tine, iar azi...

DOMNIŞOARA BERNICK: Da, dar... 

JOHAN: Înainte eram nedespărţiţi, noi, doi vechi prieteni de joacă.

DOMNIŞOARA BERNICK: Vai, Johan, au trecut mulţi, mulţi ani de-atunci.

JOHAN: Ei, Doamne, Dumnezeule, sînt cincisprezece ani de atunci, nici mai mult nici mai puţin. Ți se pare cumva că m-am schimbat prea mult? 

DOMNIŞOARA BERNICK: Tu? O, da, şi tu, cu toată că...

JOHAN: Ce vrei să spui? 

DOMNIŞOARA BERNICK: O, nu, nimic.

JOHAN: Nu pari încîntată de revederea cu mine. 

DOMNIŞOARA BERNICK: Am aşteptat atît de mult timp, Johan, prea mult. 

JOHAN: Ai aşteptat? Să mă întorc? 

DOMNIŞOARA BERNICK: Da. 

JOHAN: Și ce te făcea să crezi că aș dori să mă întorc?

DOMNIŞOARA BERNICK: Pentru a-ţi ispăşi greșeala? 

JOHAN: Eu?

DOMNIŞOARA BERNICK: Ai uitat că din pricina ta că o femeie a murit în mizerie şi ruşine? Ai uitat că din pricina ta cei mai frumoşi ani din viaţa unui copil au fost nespus de amărîţi?

JOHAN: Şi asta trebuie s-o aflu de la tine? Marta va să zică fratele tău niciodată...

DOMNIŞOARA BERNICK: Ce-i cu el?

JOHAN:Cum? Niciodată n-a... Adică, nu! Vream doar să întreb: el n-a găsit niciodată cel puţin o scuză pentru mine?

DOMNIŞOARA BERMCK: Vai, Johan, cunoşti doar severitatea principilor lui Karsten.

JOHAN: Hm, desigur, cunosc destul de bine principiile vechiului meu prieten Karsten. Dar asta e doar... în fine. Am vorbit de curînd cu el şi am impresia că între timp s-a schimbat cu totul.

DOMNIŞOARA BERNICK: Cum poţi spune asta. Karsten a fost întotdeauna un om eminent.

JOHAN: Da, ştiu. Altceva voiam să spun. Dar să lăsăm. Hm, abia acum înţeleg în ce lumină m-ai văzut; da, aşteptai întoarcerea şi îndreptarea păcătosului.

DOMNIŞOARA BERNICK 
(arătînd în jos, către grădină): O vezi pe faţa care se joacă în iarbă cu Olaf? E Dina. Îţi mai aduci aminte de scrisoarea aceea confuză pe care mi-ai scris-o atunci, cînd ai plecat ? Îmi cereai să am încredere în tine. Am crezul în tine, Johan. Dar toate... lucrurile urîte ce trebuie să se fi întîmplat... atunci în clipele de rătăcire... despre care au circulat atîtea zvonuri...

JOHAN: Ce vrei să spui.

DOMNIŞOARA BERNICK: O, mă înţelegi prea bine: să nu mai vorbim despre asta. Dar de plecat, trebuia să pleci; să începi o viaţă nouă. Vezi tu Johan, aici, acasă, eu, vechea ta prietenă de joacă, am fost locţiitoarea ta. Eu am îndeplinit toate îndatoririle de care tu  nu-ţi mai aminteai sau, poate, pe care nu le puteai îndeplini. Ţi-am spus-o ca să-ţi reproşezi şi acest lucru... Am fost ca o mamă pentru copilul acesta nedreptăţit, crescîndu-1 cît am putut mai bine.

JOHAN: Dar irosindu-ţi întreaga viaţă din cauza...  

DOMNIŞOARA BERNICK: Nu, nu mi-am irosit-o. Dar... ai venit tîrziu, Johan.  

JOHAN : Marta, mai întîi — ah, dacă ţi-aş putea spune! -- lasă-mă să-ţi mulţumesc pentru prietenia ta neclintita.

DOMNIŞOARA BERNICK 
(cu un surîs deznădăjduit): Da, acum ne-am spus tot ce aveam să ne spunem, Johan. Sst, vine cineva! Cu bine, nu mai pot...
(iese pe uşa din stîngă, din fund. Domnişoara Hensel vine din grădina, urmată de doamna Bernick.)

DOAMNA BERNICK 
(încă în grădină): Dar, pentru Dumnezeu, Lona, ce-ţi trece prin minte!

DOMNIŞOARA HESSEL: Lasă-mă-n pace, îţi spun; vreau şi trebuie să vorbesc cu el. 

DOAMNA BERNICK: Dar nu-ţi dai seama că asta ar provoca un adevărat scandal? Ah, Johan, eşti aici?

DOMNIŞOARA HESSEL: Afară, afară, băiatule! Nu mai sta în aerul ăsta închis, du-te în grădină şi stai cu Dina.

JOHAN: Da. da, chiar aveam de gînd. 

DOAMNA BERNICK: Dar...

DOMNIŞOARA HESSEL: Ascultă, Johan, te-ai uitat bine la Dina?

JOHAN: Da, aşa cred.

DOMNIŞOARA HESSEL: Da, băiete, trebuie să te uiţi bine la ea. Ar fi ceva pentru tine! 

DOAMNA BERNICK: Dar, Lona...

JOHAN: Ceva pentru mine?

DOMNIŞOARA HESSEL: Da, voiam ca ea să fie aceea la care să te uiţi. Du-te acum!

JOHAN: Da, da, mă duc mai mult decît bucuros. 
(Coboară în grădină.)

DOAMNA BERNICK: Lona, sînt consternată de purtările tale. Nu poate fi serios ceea ce îţi dă prin minte.

DOMNIŞOARA HESSEL: Ba da, pe onoarea mea că e serios. Ce, nu-i plină de prospeţime, sănătoasă şi sinceră? E cea mai potrivită soţie pentru Johan. Da, de una ca ea are nevoie acolo. Ar fi cu totul altceva... decît o soră vitregă şi bătrînă.

DOAMNA BERNICK: E Dina! E Dina Dorf! Gîndeşte-te puţin...

DOMNIŞOARA HESSEL: Mă gîndesc mai întîi la fericirea băiatului; în chestii de-astea tot eu trebuie să-l ajut, singur nu-i capabil. Niciodată nu s-a priceput la femei.

DOAMNA BERNICK: El? Johan? Mi se pare totuşi că a dat o dovadă... destul de nefericită că...

DOMNIŞOARA HESSEL: Mai dă-o dracului povestea aia stupidă. Unde-i Bernick? Vreau să vorbesc cu el.

DOAMNA BERNICK: Lona, eu ştiu ce spun: nu vorbi nimic, cu Bernick!

DOMNIŞOARA HESSEL: Ba da. Dacă băiatul o place — şi ea îl place pe Johan — atunci îsi vor aparţine unul altuia. Bernick e un om inteligent, va găsi o soluţie.

DOAMNA BERNICK: Şi tu crezi că aceste...concepţii americane pot fi tolerate de noi...

DOMNIŞOARA HESSEL: Nerozii, Betty...

DOAMNA BERNICK: ...că un om ca Bernick, cu severitatea lui, cu stricteţea lui morală...

DOMNIŞOARA HESSEL: Ei, aş! Nu-i el chiar atît de strict.

DOAMNA BERNICK: Ce îndrăzneşti să insinuezi?

DOMNIŞOARA HESSEL: Că Bernick nu-i cu mult mai moral decît ceilalţi bărbaţi. 

DOAMNA BERNICK: Va să zică tot atît de profund îl urăşti! Atunci ce mai cauţi aici, din moment n-ai putut uita niciodată că... Nu înţeleg cum ai îndrăznit să i te înfăţişezi, după jignirea pe care ai adus-o.

DOMNIŞOARA HESSEL: Da, Betty, ai dreptate, atunci m-am lăsat în voia unei regretabile izbucniri. 

DOAMNA BERNICK: Şi cît de mărinimos ţi le-a iertat, cu toate că nu-ţi dăduse nici un motiv de supărare. Ce vină avea el dacă îţi făuriseşi speranţe? De atunci mă urăşti şi pe mine.   
(Izbucnind în lacrimi.) Niciodată nu mi-ai putut ierta fericirea.
Iar acum, te-ai întors aici ca să loveşti în mine, arătînd lumii în ce familie l-am introdus pe Karsten. Da, tot asupra mea se răsfrînge şi ceea ce ţi-ai pus acum în gînd. O, e oribil din partea ta ! 
(Iese plîngînd pe uşa din stîngă, din primul plan.)

DOMNIŞOARA HESSEL 
(uitîndu-se după ea): Biata Betty!
(Consulul Bernick iese din odaia lui.)

CONSULUL BERNICK 
(încă din pragul uşii): Da, da, e bine, domnule Krap, e splendid. Trimite patru sute de coroane pentru cantina săracilor. 
(întorcîndu-se.) Lona!  
(Apropiindu-se.) Eşti singură? Betty nu vine pe-aici? 

DOMNIŞOARA HESSEL: Nu. Să mă duc s-o chem? 

CONSULUL BERNICK: Nu, nu, lasă! Lona, nici nu ştii cît de mult căutam ocazia să vorbesc deschis cu tine, pentru a încerca să-ţi obţin iertarea.

DOMNIŞOARA HESSEL: Ascultă, Karsten, hai să nu devenim sentimentali. Nu ne şade bine.

CONSULUL BERNICK: Trebuie să mă asculţi, Lona. Acum, că ai aflat povestea cu mama Dinei, ştiu în ce lumină îţi apar. Dar, îţi jur, n-a fost decît o rătăcire de scurtă durată. Cîndva, însă, am ţinut mult la tine, sincer şi adevărat.

DOMNIŞOARA HESSEL: Tu ce crezi? De ce am venit aici, acasă?

CONSULUL BERNICK: Orice gînd ai avea, te implor să nu faci nimic înainte de a-mi da prilejul să mă justific. Există explicaţii, Lona; în orice caz, am dreptul să mă dezvinovăţesc.

DOMNIŞOARA HESSEL: Aha, acum ţi-e frică! Zici că m-ai iubit cîndva. Da, în scrisorile tale îmi dădeai mereu asigurări; poate că era şi adevărat într-o anumită măsură, cel puţin cît timp ai trăit în singurătate, într-o lume mare şi liberă care-ţi dădea curajul să gîndeşti singur, liber şi demn. Ai găsit poate la mine ceva mai mult caracter, mai multă voinţă, şi mai multă independenţă decît la toate femeile de-aici, de la voi. Şi, în plus, fiind numai un secret al nostru, nimeni nu putea rîde de prostul tău gust.

CONSULUL BERNICK: Lona, cum poţi gîndi aşa?

DOMNIŞOARA HESSEL: Dar cînd te-ai întors, cînd ai auzit zeflemelile care plouau pe socoteala mea, cînd ai aflat ironiile ce se făceau pe seama pretinselor mele ciudăţenii...

CONSULUL BERNICK: Nu li se dădea nici o importanţă pe atunci.

DOMNIŞOARA HESSEL: ...ciudăţenii ce nu aveau alt scop decît de a-i necăji pe cei fandosiţi, fie îmbrăcaţi în fuste, fie în pantaloni, care se vînzoleau pe-aici. După aceea, ai întilnit-o pe tînăra şi atrăgătoarea actriţă...

CONSULUL BERNICK: Asta a fost ceva cu totul trecător, fără importanţă. Îţi jur, nici a zecea parte n-au fost adevărat din toate zvonurile şi bîrfelile care s-au vînturat.

DOMNIŞOARA HESSEL: Fie şi aşa. Dar cînd Betty s-a întors acasă, frumoasă, primăvăratică, adorată de toţi — şi mai ales cînd s-a aflat că va moşteni banii mătuşii, în timp ce eu nu voi căpăta nimic...

CONSULUL BERNICK: Lona, ai pomenit fapte precise, dureroase poate. De aceea îţi voi spune fără înconjur: pe atunci n-o iubeam pe Betty; nu am rupt cu tine pentru vreo nouă dragoste, ci numai pentru bani. Am fost nevoit să procedez astfel. Trebuia să-i obţin.

DOMNIŞOARA HESSEL: Şi asta mi-o spui aşa,de la obraz.

CONSULUL BERNICK: Da, aşa. Ascultă-mă, Lona...  

DOMNIŞOARA HESSEL: Și totuşi, mi-ai scris că o dragoste de neînvins — pentru Betty — a pus stăpînire pe tine; făceai apel la mărinimia mea, împlorîndu-mă să nu divulg ceea ce fusese între noi; de dragul lui Betty, fiindcă ştiai cît ţin la ea.  

CONSULUL BERNICK: Trebuia s-o fac, îţi jur...  

DOMNIŞOARA HESSEL: Jur că astăzi nu mai regret violența mea de atunci.

CONSULUL BERNICK: Ascultă la rece şi liniştit care era situaţia: după cum îţi aminteşti, mama conducea întreprinderea, dar nu avea absolut deloc simţul afacerilor. Am fost rechemat în grabă de la Paris. Timpurile erau critice. Trebuia să pun întreprinderea pe picioare. Şi ce-am găsit? Am găsit exact ceea ce aici trebuia ţinut în cel mai mare secret, adică o firmă ca şi ruinată. Da. Vechea şi respectabila firmă, veche de trei generaţii, era falimentară. Eu, fiul, unicul fiu, ce alta aveam de făcut decît să găsesc o salvare?

DOMNIŞOARA HESSEL: Şi astfel ai Salvat casa Bernick; pe punga unei femei.

CONSULUL BERNICK: Ştii bine că Betty mă iubea.

DOMNIŞOARA HESSEL: Dar eu?

CONSULUL BERNICK: Crede-mă, Lona, tu nu ai fi fost niciodată fericită cu mine...

DOMNIŞOARA HESSEL: ...Şi atunci? M-ai părăsit din grija de a nu-mi rata fericirea?

CONSULUL BERNICK: Crezi că am procedat astfel din interese exclusiv personale? De-aş fi fost de capul meu, aş fi luat-o bucuros de la început. Dar nici nu poţi să-ţi dai seama în ce măsură se identifică un om de afaceri cu întreprinderea pe care a moştenit-o; răspunderi şi obligaţii incomensurabile îl domină, i se impun ca o poruncă. Ştii că bunăstarea sau nenorocirea a sute, a mii de oameni depinde de el? Nu te gîndeşti ce zdruncinată ar fi fost această colectivitate, această societate, oraşul nostru de baştină, prin prăbuşirea firmei Bernick?

DOMNIŞOARA HESSEL: Desigur, din cauza „colectivităţii" ai trăit în minciună aceşti cincisprezece ani!

CONSULUL BERNICK: În minciună?

DOMNIŞOARA HESSEL: Da. Ai putea să-mi spui ce ştie Betty despre toate astea?

CONSULUL BERNICK: Ascultă-mă, Lona! Crezi că ar fi folosit la ceva s-o rănesc mărturisindu-i totul?

DOMNIŞOARA HESSEL: Să fi folosit la ceva? Asta ai spus, nu? Da, da, tu doar eşti un om de afaceri; te pricepi la ceea ce-i de folos sau nu. Dar ascultă, Karsten, acum vreau şi eu să-ţi vorbesc la rece şi liniștit. Spune-mi, eşti cu adevărat fericit? 

CONSULUL BERNICK: În familie, vrei să zici? 

DOMNIŞOARA HESSEL: Da, desigur. 

CONSULUL BERNICK: Da, sînt fericit, Lona; să știi că nu te-ai jertfit inutil. Aş îndrăzni să spun că de an am fost din ce în ce mai fericit. Betty este deopotrivă bună şi docilă. Şi în decursul anilor şi-a adaptat total felul de a fi după particularităţile mele... 

DOMNIŞOARA HESSEL:  Hm! 

CONSULUL BERNICK: La început îşi făurise o imagine de-a dreptul exaltată despre dragoste; nu se putea împăca la gîndul că încetul cu încetul dragostea se transformă în căldura blînda a prieteniei.

DOMNIŞOARA HESSEL: Şi acum s-a împăcat cu ideea asta asta?

CONSULUL BERNICK: Întru totul, iar contactul permanent cu felul meu de a fi nu a rămas fără rezultat. A maturizat-o. Oamenii trebuie să-şi armonizeze reciproc caracterele, dacă vor să-şi împlinească menirea în societatea din care fac parte. Acest lucru l-a învăţat şi Betty, încetul cu încetul; de aceea casa noastră este un model pentru concetăţeni.

DOMNIŞOARA HESSEL: Dar concetăţenii nu cunosc minciuna?

CONSULUL BERNICK: Minciuna?

DOMNIŞOARA HESSEL: Da, minciuna în care te-ai complăcut timp de cincisprezece ani.

CONSULUL BERNICK: Şi asta numeşti tu...

DOMNIŞOARA HESSEL: Exact, minciună! O întreită minciună! Mai întîi minciuna faţă de mine, apoi minciuna faţă de Betty, apoi minciuna faţă de Johan.

CONSULUL BERNICK: Betty nu mi-a cerut niciodată să vorbesc.	

DOMNIŞOARA HESSEL: Fiindcă nu ştia nimic.

CONSULUL BERNICK: Iar tu nu-mi vei pretinde să vorbesc; dacă nu pentru mine, măcar pentru ea — n-ai să mi-o ceri.

DOMNIŞOARA HESSEL: O, sigur că nu; va trebui să car în spinare ridicolul şi de acum încolo. Eu am un spate lat.

CONSULUL BERNICK: Şi nici Johan nu mi-o va pretinde; mi-a promis.

DOMNIŞOARA HESSEL: Dar tu însuţi nu ţi-o pretinzi, Karsten? Nu există nimic în tine care să-ţi pretindă să ieşi din minciună?

CONSULUL BERNICK: Adică să jertfesc de bunăvoie fericirea mea familială şi poziţia mea în societate!

DOMNIŞOARA HESSEL: Cu ce drept te afli acolo unde eşti?

CONSULUL BERNICK: Timp ce cincisprezece ani mi-am plătit zilnic, un pic de drept, prin conduita mea şi prin ceea ce am înfăptuit şi am ajutat să se înfăptuiască.

DOMNIŞOARA HESSEL: Da, într-adevăr, ai înfăptuit şi ai ajutat mult, atît pentru tine cît şi pentru alţii. Eşti omul cel mai bogat şi mai puternic din oraş. Nimeni nu cutează nimic; cu toţii nu fac altceva decît să se plece voinţei tale, fiindcă treci drept un om ireproşabil. Căminul tău trece drept un cămin model, purtările tale drept purtări model. Dar toată această splendoare, şi tu împreună cu ea — sînteţi aşezaţi pe un teren şubred, care se clatină, într-o clipă, doar un cuvînt, şi te duci de rîpă, tu şi întreaga splendoare, în caz că nu te pui, din timp, la adăpost.

CONSULUL BERNICK: Lona, ce vrei de la mine? 

DOMINIŞOARA HESSEL: Vreau să te ajut să stai pe un teren solid, Karsten. 

CONSULUL BERNICK: Răzbunare! Vrei să te răzbuni? Bănuiam eu. Dar nu vei izbuti. Aici nu-i decît un singur om care poate vorbi şi care poate fi crezut; acela însă este mut. 

DOMNIŞOARA HESSEL: Johan? 

CONSULUL BERNICK: Da, Johan. Oricine altul încerca să mă învinuiască, neg totul. De va vrea cineva să mă distrugă, voi lupta pe viaţă şi moarte; şi asta nu-ţi va reuşi niciodată, ţi-o spun eu! Iar Johan, singurul care ar putea să mă doboare, tace şi pleacă din nou.
(Angrosistul Rummel şi comerciantul Vigeland vin din dreapta.)

RUMMEL: Bună ziua, bună ziua, dragă Bernick! Trebuia să vii la Camera de Comerţ. Avem consfătuirea cu privire la drumul de fier. 

CONSULUL BERNICK: Nu pot. Imposibil acum. 

GELAND: Dar, domnule consul, realmente ar trebui...

RUMMEL: Trebuie, Bernick. Sînt unii care lucrează împotriva noastră. Redactorul Hammer şi ceilalţi, care susţineau linia de coastă, pretind că în spatele noii întreprinderi s-ar ascunde interese personale.

CONSULUL BERNICK: Ei, atunci explică-le...

VIO ELAN D: Explicaţiile noastre nu ajută, domnule consul.

RUMMEL: Nu, nu, trebuie să vii chiar tu ; pe tine, natural, nu va îndrăzni nimeni să te suspecteze.

DOMNIŞOARA HESSEL: Nu, îmi închipui şi eu că nu...	

CONSULUL BERNICK: Îți spun, nu pot. Nu mă simt bine; sau, în orice caz, aşteaptă, lasă-mă să mă reculeg.
(Profesorul Rorlund vine din dreapta.)

RORLUND: Scuzaţi-mă, domnule consul, că sînt în culmea agitaţiei, dar...

CONSULUL BERNICK: Dar ce-i cu dumneavoastră?

RORLUND: Trebuie să vă pun o întrebare, domnule consul. Oare cu învoirea dumneavoastră se afişează în public acea tînără fată care şi-a găsit azil în casa dumneavoastră, cu un om pe care...

DOMNIŞOARA HESSEL: Care om, domnule pastor?

RORLUND: Cu acel om pe care ea, mai mult decît oricine pe lume, e datoare să-l evite,

DOMNIŞOARA HESSEL: Oho!

RORLUND: Cu învoirea dumneavoastră, domnule consul?

CONSULUL BERNICK 
(căutindu-şi pălăria şi mănuşile): Nu ştiu nimic. Scuzaţi-mă, sînt grăbit, trebuie să mă duc la Camera de Comerţ.

HILMAR 
(vine din grădină şi se duce spre uşa din faţă, din stînga): Betty, Betty, ascultă!

DOAMNA BERNICK 
(apărînd în prag): Ce-i?

HILMAR: Ar trebui să te duci în grădină şi să pui capăt flirtului dintre o anumită persoană şi Dina Dorf. Am devenit foarte nervos auzind ce-i spunea.

DOMNIŞOARA HESSEL: Aşa? Şi ce-i spunea persoana?

HILMAR: O, nimic altceva decît că ar dori ca ea să-1 urmeze în America. Uf!

RORLUND: E posibil asemenea lucru?

DOAMNA BERNICK 
(către Lona): Tu ce spui?

DOMNIŞOARA HESSEL: Că ar fi minunat. 

CONSULUL BERNICK: Imposibil! Trebuie să fi auzit greşit.

HILMAR: Atunci întreabă-l chiar pe el. Iată, soseşte perechea. Dar pe mine nu mă băga în povestea asta.

CONSULUL BERNICK 
(către Rummel şi Vigeland): Vă urmez imediat.
(Comerciantul Vigeland şi angrosistul Rummel ies prin dreapta. Johan Tonnesen şi Dina, vin din grădină.)

JOHAN:Uraa, Lona, Dina a acceptat să plece cu noi!

DOAMNA BERNICK: Bine, Johan! Nechibzuitule!  

RORLUND: Cum? Adevărat? Dar e un scandal nemaipomenit. Prin ce mijloace de seducţie aţi...

JOHAN: Ei, ei... ce vrei să spui?  

RORLUND: Răspunde-mi, Dina: asta-i hotărîrea dumitale liber consimţită?

DINA: Da. Trebuie să plec de-aici.

RORLUND: Dar cu el, cu el?

DINA: Numeşte-mi dumneata pe cineva de aici care ar avea curajul să mă ia cu el.  

RORLUND: Ei, atunci va trebui să afli cine este dumnealui.

JOHAN: Taci din gură!

CONSULUL BERNICK: Nici un cuvînt, Rorlund! 

RORLUND: Ar însemna să fac un prost serviciu Societăţii, a cărei morală şi obiceiuri sînt pus să le păzesc şi, în plus, aş dovedi lipsă de răspundere faţă de această tînără, la a cărei educaţie am şi eu o contribuţie substanţială şi care mi-este... 

JOHAN: Luaţi seama la ce faceţi.

RORLUND: Ba o va afla acum. Dina, acesta este omul care a pricinuit nenorocirea şi ruşinea mamei dumitale.

CONSULUL BERNICK: Domnule profesor!

DINA: El? 
(Către Johan Tonnesen.) E adevărat?

JOHAN: Răspunde tu, Karsten.

CONSULUL BERNICK: Nici un cuvînt mai mult! Azi, aici se va tăcea.

DINA: Va să zică-i adevărat.

RORLUND: E adevărat, e adevărat. Şi mai mult încă. Acest om, în care ai atîta încredere, nu a fugit de-aici cu mîinile goale; a devalizat casa de bani a văduvei Bernick; domnul consul poate confirma!

DOMNIŞOARA HESSEL: Minciuni!

CONSULUL BERNICK: O, Doamne, o, Doamne!

JOHAN 
(mergînd inspre Rorlund cu braţul ridicat): Îndrăzneşti...

DOMNIŞOARA HESSEL 
(apărîndu-l): Nu-1 lovi, Johan!

RORLUND: Da, poţi ridica mîna împotriva mea. Dar adevărul va ieşi la suprafaţă, şi acesta este adevărul. Însuşi consulul Bernick l-a povestit, şi întreg oraşul îl ştie. Acum, Dina, acum îl cunoşti.
(Scurtă pauză.)

JOHAN 
(cu voce scăzută, apucîndu-l pe Bernick de braţ): Karsten, Karsten ce-ai făcut?

DOAMNA BERNICK 
(înăbuşit şi plîngind): O, Karsten, tocmai eu să te vîr în toată povestea asta compromiţătoare !

SANDSTAD 
(vine repede din dreapta şi strigă, cu mîna pe sonerie): Trebuie neapărat să veniţi, domnule consul. Afacerea cu drumul de fier atîrnă de un fir de păr.

CONSULUL BERNICK 
(dus pe gînduri, distrat): Ce este? Ce trebuie ca eu...

DOMNIŞOARA HESSEL 
(gravă şi energică): Te vei duce şi vei sprijini Societatea, cumnate.

SANDSTAD: Da, veniţi, avem nevoie de întreaga dumneavoastră superioritate morală.

JOHAN 
(foarte aproape de el): Bernick, noi doi...vorbim mîine.
(Johan iese prin grădină, consulul Bernick pleacă parcă lipsit de voinţă prin dreapta, cu comerciantul Sandstad.)




A C T U L   III

Sera casei Bernick. Consulul Bernick, cu un baston de trestie în mînă, iese extrem de agitat din odaia din fund, în stînga, lăsînd uşa pe jumătate deschisă în urma lui.

CONSULUL BERNICK: Iacă aşa, de data asta n-o va mai lua în glumă. Cred că bătaia asta o s-o ţină minte! 
(Către cineva din odaie.) Ce spui? Şi eu spun că eşti o mamă nesăbuită! Îl aperi și-i aprobi toate poznele astea ştrengăreşti. Niciodată nu eşti de acord cu mine. Nu sînt pozne de ştrengar? Dar atunci cum le numeşti? Auzi! Să fugă noaptea de-acasă, să iasă în larg cu o barcă pescărească, să lipsească pînă tîrziu, nămiaza mare, şi să-mi tragă o spaimă de moarte mie, care am atîtea pe cap. Şi apoi mai îndrăzneşte băiețandrul ăsta să mai şi ameninţe că vrea s-o şteargă! Da, să încerce numai! Tu? Da, de asta te cred în stare; nu te sinchiseşti prea mult de soarta lui. Îmi închipui că dacă şi-ar pierde viaţa... Aşa? Da, dar de pe urma mea trebuie să rămînă ceea ce am realizat aici; că n-am interes să rămîn fără copil. Fără obiecţii, Betty; rămîne aşa cum am spus; va sta la arest în casă. 
(Ascultând.) Sst, să nu se afle ceva!!
(Procuristul Krap vine din dreapta.)

KRAP: Aveţi timp o clipă, domnule consul?

CONSULUL BERNICK 
(aruncînd bățul de trestie): Da, cum nu, cum nu. Veniţi de pe şantier? 

KRAP: Acum am sosit. Hm!

CONSULUL BERNICK: Ei? Nu cumva s-a întîmplat ceva cu „Palmier"?

KRAP: „Palmier" poate naviga şi mîine, dar...

CONSULUL BERNICK: Va să zică iarăşi „Indian Girl". Bănuiam e că încăpăţînatul acela...

KRAP: Şi „Indian Girl" poate naviga mîine; dar cu siguranţă că nu va ajunge departe.  

CONSULUL BERNICK: Ce vreţi să spuneţi?

KRAP: Scuzaţi-mă, domnule consul; uşa aceea este întredeschisă. Am impresia că e cineva înăuntru.

CONSULUL BERNICK 
(închide uşa): Poftim! Am închis-o. Dar ce poate fi, că nu trebuie să audă nimeni?

KRAP: Aune are de gînd să lase ca „Indian Girl" să se scufunde. Cu oameni şi încărcătură; cu totul.

CONSULUL BERNICK: Dar, Doamne iartă-mă, cum puteţi crede asemenea lucru?

KRAP: Nu există altă explicaţie, domnule consul.  

CONSULUL BERNICK: Hai, spuneţi-mi imediat.

KRAP: Vă spun îndată. Ştiţi şi dumneavoastră cît se tărăgăneau lucrările pe şantier de cînd am adus maşinile cele noi şi am angajat şi muncitorii aceia fără experienţă.

CONSULUL BERNICK: Da, ştiu.

KRAP: Ei bine, azi-dimineaţă cînd am coborît, mi-au atras atenţia reparaţiile vasului american, înaintaseră în mod de-a dreptul uluitor. Spărtura de la fund, ştiţi dumneavoastră, partea complet putrezită...

CONSULUL BERNICK: Da, da, ce-i cu ea?

KRAP: Complet reparată; la prima vedere arată ca nouă. Am auzit că Aune personal a lucrat acolo toată noaptea.

CONSULUL BERNICK: Bine, bine, ei şi?

KRAP: Am stat şi m-am gîndit: cum a fost posibil? Oamenii tocmai se odihneau, aşa că am profitat de ocazie şi am cercetat neobservat cum se prezintă situaţia şi la exterior şi la interior. Mi-a fost destul de greu să ajung jos, în cabotierul încărcat. Am obţinut însă dovada palpabilă. Acolo se petrec lucruri stranii, domnule consul.

CONSULUL BERNICK: Nu pot crede, domnule Krap. Nu, nu pot, nu vreau să cred asemenea lucruri despre Aune.

KRAP: Îmi pare rău, dar e adevărul gol-goluţ; vă spun, se petrec lucruri stranii. Pe cît mi-am putut da seama, nu s-a pus cherestea nouă, numai s-a călăfătuit, s-a astupat, s-a înfundat şi s-a cîrpit cu tot felul de resturi. Curat treabă de mîntuială. „Indian Girl" nu va ajunge niciodată la New York; pică la fund ca un pietroi.

CONSULUL BERNICK: Dar e înfiorător! Şi cum vă explicaţi asta? Ce poate să aibă de gînd?

KRAP: Cred că vrea să discrediteze maşinile: vrea să se răzbune; vrea să dovedească superioritatea vechilor muncitori şi a vechilor metode.
CONSULUL BERNICK: Şi pentru acest motiv acceptă jertfa atîtor vieţi?...

KRAP: Spunea mai zilele trecute că pe bordul lui „Indian Girl" nu se află oameni, ci bestii.

CONSULUL BERNICK: Da, da, se poate, dar nu ţine seama nici de pierderea unui capital atît de mare?

KRAP: Aune nu vede cu ochi prea buni marele capital, domnule consul.

CONSULUL BERNICK: Foarte adevărat. E un agitator şi un instigator la dezordine; dar nu e de conceput o acţiune atît de lipsită de scrupule. Ascultaţi, domnule Krap: cele ce mi-aţi adus la cunoştinţă trebuie cercetate de două ori. Nimănui nici un cuvînt despre asta. Şantierul nostru ar fi discreditat dacă s-ar afla. 

KRAP: Se înţelege, dar...

CONSULUL BERNICK: În timpul pauzei de prînz trebuie să faceţi în aşa fel încît să ajungeţi din nou acolo, jos. Trebuie să am certitudinea absolută,

KRAP: O veţi avea, domnule consul, dar îngăduiţi-mi: atunci ce veţi face?

CONSULUL BERNICK: Natural, denunţ imediat totul. Nu putem fi părtaşii unei astfel de crime. Nu vreau să am conştiinţa încărcată; în afară de asta, denunţul meu va face o impresie bună în presă; toată lumea îşi va da seama că-mi sacrific interesele personale, lăsînd ca Justiţia să-şi urmeze cursul.  

KRAP: Foarte adevărat, domnule consul.

CONSULUL BERNICK: Dar mai întîi de toate, certitudine deplină. Iar pînă atunci, tăcere. 

KRAP: Nici o grijă, domnule consul. Iar certitudinea o veţi avea.
(Pleacă prin grădină, şi apoi pe stradă, la vale.)

CONSULUL BERNICK 
(cu jumătate voce): Revoltător! Adică nu, e doar imposibil, inimaginabil!
(în timp ce vrea să intre în odaia lui, Hilmar Tonnesen vine din dreapta.)

HILMAR: Bună ziua, Bernick! Te felicit pentru victoria pe care ai obţinut-o ieri la Camera de Comerţ.

CONSULUL BERNICK: O, mulţumesc!

HILMAR: Am auzit că a fost o victorie strălucită, victoria spiritului burghez, inteligent, asupra egoismului şi a prejudecăţilor. Ceva asemănător cu incursiunea francezilor împotriva algerienilor. De mirare, după scena dezagreabilă de aici.

CONSULUL BERNICK: Să lăsăm asta.

HILMAR: Dar bătălia cea mare nu s-a dat încă.

CONSULUL BERNICK: Privitor la afacerea cu drumul de fier, vrei să zici?

HILMAR: Da. Ai aflat ce pune la cale redactorul Hammer?

CONSULUL BERNICK 
(cu încordare): Nu, ce?

HILMAR: S-a agăţat de zvonul care circulă şi vrea să scrie un articol.

CONSULUL BERNICK: Ce zvon?

HILMAR: Natural, cel în legătură cu achiziţionarea terenurilor din lungul viitoarei căi ferate.

CONSULUL BERNICK: Ce spui? Circulă zvonul ăsta?

HILMAR: Da, în tot oraşul. Eu l-am auzit la club. Se pare că unul dintre avocaţii noştri ar fi cumpărat în secret, prin intermediari, toate pădurile, toate, zăcămintele de minereu, toate căderile de apă.

CONSULUL BERNICK: Şi nu se spune şi pentru cine anume?

HILMAR: La club se pretindea că pentru o societate străină, din alt oraş, şi care, aflînd de proiectul tău, s-a grăbit cu achiziţiile înainte de a se urca preţurile. Nu-i josnic? Uf!

CONSULUL BERNICK: Josnic?

HILMAR: Desigur. Ca nişte străini să se vîre, în felul acesta, pe pămîntul nostru? Şi tocmai unui dintre avocaţii oraşului să se preteze la asta! Va să zică acum străinii vor pune mîna pe beneficii!

CONSULUL BERNICK: Totuşi nu-i decît un zvon lipsit de orice temei.

HILMAR: Căruia însă între timp i se dă crezare, iar mîine sau poimîine, redactorul Hammer îl va publica desigur, ca un fapt cert. La club era o deziluzie generală. Mulţi spuneau că dacă zvonul se va adeveri, se vor retrage.

CONSULUL BERNICK: Imposibil!

HILMAR: Aşa? De ce crezi tu că aceşti oameni, în stare să se vîndă oricui, adevăraţi mercenari, au fost gata să se asocieze cu tine în afacerea pe care ai organizat-o? Crezi oare că n-ar fi preferat să se înfrupte singuri?

CONSULUL BERNICK: Imposibil, îţi spun; atîta spirit civic va mai exista doar şi în mica noastră societate.

HILMAR: Aici? Da, eşti un optimist; îi vezi şi pe ceilalţi după chipul şi asemănarea ta. Dar eu, eu sînt un observator cu suficientă experienţă... Aici, nu-i nici unul — natural, cu excepţia noastră — nici unul, îţi spun, care să lupte pentru o idee. 
(Îndreptîndu-se spre fund.) Uf, iar vin ăştia!

CONSULUL BERNICK: Cine?

HILMAR: Cei doi americani. 
(Se uită afară, spre dreapta.) Şi cine-o mai fi cel care-i cu ei? Da, pe Dumnezeul meu, nu-i cumva căpitanul de pe „Indian Girl"? Uf!

CONSULUL BERNICK: Ce-or fi vrînd cu el?

HILMAR: O, e o tovărăşie cu adevărat potrivită pentru ei. Se pare că este un negustor de sclavi sau un pirat; iar ceilalţi, cine ştie ce-or fi învîrtit în toţi anii ăştia.

CONSULUL BERNICK: Îţi repet, eşti nedrep! dacă gîndeşti astfel despre ei.

HILMAR: Şi tu eşti un optimist. Dar iată-i din nou pe capul nostru ; de aceea plec, cît mai e timp... 
(Pleacă spre uşa din stînga.)

DOMNIŞOARA HESSEL 
(intrînd prin dreapta): Ei, Hilmar, eu te gonesc din odaie?

HILMAR: Nicidecum; mă grăbeam; am de spus cîteva cuvinte lui Betty.
(Intră în odaia din fund, la stîngă.)

CONSULUL BERNICK 
(după o scurtă tăcere): Şi acum, Lona?

DOMNIŞOARA HESSEL: Da?

CONSULUL BERNICK: Ce gîndeşti despre mine, astăzi?

DOMNIŞOARA HESSEL: Ce-am gîndit şi ieri. O minciună în plus sau în minus, nu mai prezintă importanţă.

CONSULUL BERNICK: Trebuie să-ţi explic, Lona! Unde a rămas Johan?

DOMNIŞOARA HESSEL: Vine şi el. Avea de vorbit cu cineva.

CONSULUL BERNICK: După cele ce-ai auzit ieri, sper că ai înţeles de ce toată existenţa mea va fi literalmente distrusă în cazul în care adevărul ar ieşi la lumină.

DOMNIŞOARA HESSEL: Da, am înţeles foarte bine.

CONSULUL BERNICK: Este clar că nu eu am făcut spargerea despre care au circulat atîtea zvonuri.

DOMNIŞOARA HESSEL: Asta se înţelege de la sine. Dar cine a fost hoţul?

CONSULUL BERNICK: Nimeni. Nu a existat nici un hoţ. Nu s-a furat nici un ban. N-a lipsit nici un bănuţ.

DOMNIŞOARA HESSEL: Adică... cum?

CONSULUL BERNICK: Nici un bănuţ, am spus. 

DOMNIŞOARA HESSEL: Dar zvonul? Cum a apărut acest zvon infamant despre Johan? 

CONSULUL BERNICK: Lona, am impresia că ţie îţi pot vorbi deschis ca nimănui altuia. Nu vreau să-ţi ascund nimic. Eu am contribuit la răspîndirea acestui zvon.

DOMNIŞOARA HESSEL: Tu? Ai putut face asta, împotriva lui?... El doar pentru tine a... 

CONSULUL BERNICK: Nu mă judeca încă. Întîi trebuie să-ţi amintesc cum stăteau lucrurile pe atunci. Ţi-am povestit chiar ieri. M-am întors acasă şi am găsit-o pe mama încurcată într-o serie de afaceri dezastruoase; pe deasupra ne-au lovit tot felul de nenorociri; parcă toate nenorocirile din lume se înfăpăstuiseră asupra noastră. Firma Bernick era ca şi ruinată; iar eu eram un tînăr, pe jumătate uşuratic, pe jumătate desperat. Lona, cred că mai ales pentru a uita totul m-am lăsat prins în acea legătură care a pricinuit... călătoria lui Johan. 

DOMNIŞOARA HESSEL: Hm!...

CONSULUL BERNICK: Vezi? Acum cred că-ţi dai seama cum s-au putut răspîndi fel de fel de zvonuri după ce aţi plecat. Se povestea că nu fusese prima lui faptă uşuratică. Se zicea că Dorf ar fi primit de la el o mare sumă de bani ca să tacă şi să plece. Alţii susţineau că ea primise bani. În acelaşi timp, erau binecunoscute greutăţile firmei Bernick în ceea ce priveşte respectarea scadenţelor şi angajamentelor. Ca urmare nu era natural ca bîrfitorii să facă legătura între aceste două zvonuri? Şi cum ea rămăsese aici, trăind atît de greu, s-a tras concluzia că Johan plecase cu banii în America, şi zvonul amplifica suma la cifre din ce în ce mai mari.

DOMNIŞOARA HESSEL: Iar tu, Karsten?

CONSULUL BERNICK: Eu, eu m-am agățat de acest zvon ca de un colac de salvare.

DOMNIŞOARA HESSEL: Şi l-ai răspîndit mai departe?

CONSULUL BERNICK: Nu. Dar nici nu l-am dezminţit. Creditorii începuseră să ne dea asalt. Important pentru mine era să-i liniştesc; nu trebuia în nici un caz să devină bănuitori în ce priveşte soliditatea firmei; ne lovise o nenorocire de moment. Trebuia doar să nu fim presaţi cu cereri de plată; trebuia să cîştigăm timp şi astfel fiecare avea să să capete dreptul lui.

DOMNIŞOARA HESSEL: Şi şi-a căpătat fiecare dreptul lui?

CONSULUL BERNICK: Da, Lona, acest, zvon ne-a salvat casa şi m-a făcut omul care sînt azi.

DOMNIŞOARA HESSEL: Va să zică o minciună te-a făcut omul care eşti acum.

CONSULUL BERNICK: Cui îi dăuna, pe atunci; lui Johan, nu. El nu mai intenţiona să se mai întoarcă vreodată.

DOMNIŞOARA HESSEL: Întrebi cui i-ar fi dăunat? Caută în conştiinţa ta şi spune-mi dacă ţie nu ți-a dăunat.

CONSULUL BERNICK: Priveşte înlăuntrul oricărui om vrei; vei găsi la fiecare cel puţin un punct negru pe care încearcă să-1 ascundă.

DOMNIŞOARA HESSEL: Şi voi vă numiţi stîlpii societăţii !

CONSULUL BERNICK: Societatea nu are alţii mai buni.

DOMNIŞOARA HESSEL: Şi ce contează dacă o societate ca asta se bucură de sprijin sau nu? Ce este valoros în ea? Doar spoială şi minciună. În această societate trăieşti tu, căpetenia oraşului, în bucurii şi lux, avînd putere şi bucurindu-te de stimă, tu, care ai înfierat cu stigmatul crimei pe un nevinovat.

CONSULUL BERNICK: Crezi că nu regret adeseori nedreptatea pe care i-am pricinuit-o? Şi nu crezi că aș fi gata să îndrept ceea ce am făcut?

DOMNIŞOARA HESSEL: În ce fel? Mărturisind?

CONSULUL BERNICK: Ai putea să-mi pretinzi asta?

DOMNIŞOARA HESSEL: Dar cu ce altceva s-ar putea repara o astfel de nedreptate?

CONSULUL BERNICK:  Sînt bogat, Lona; Johan poate să-şi formuleze orice pretenţie.

DOMNIŞOARA HESSEL: Da, oferă-i bani şi... să nu te mire ce îţi va răspunde.

CONSULUL BERNICK: Îi cunoşti intenţiile?

DOMNIŞOARA HESSEL: Nu. De ieri e foarte tăcut, ca şi cum toate acestea l-ar fi maturizat brusc.

CONSULUL BERNICK: Trebuie să vorbesc cu el.

DOMNIŞOARA HESSEL: Iată-l.
(Johan Tonnesen intră prin dreapta.)

CONSULUL BERNICK 
(mergînd către el): Johan!

JOHAN 
(respingîndu-l): Eu am de vorbit mai întîi! Ieri dimineaţă îţi dădusem cuvîntul că voi tăcea.

CONSULUL BERNICK: Da, aşa ai făcut.

JOHAN: Dar pe atunci nu ştiam încă...

CONSULUL BERNICK: Johan, lasă-mă să-ţi explic numai în două cuvinte cum s-au petrecut lucrurile.

JOHAN: Nu-i nevoie; îmi dau perfect seama de ceea ce s-a întîmplat. Firma era pe atunci într-o situaţie mai mult decît grea şi cum eu tot eram plecat, iar tu aveai un nume şi o reputaţie nepătată... Dar nu te învinuiesc prea mult din cauza asta ; eram tineri şi fără minte pe-atunci. Dar acum mi-e necesar adevărul, şi acum trebuie să vorbeşti.

CONSULUL BERNICK: Şi tocmai acum am mai multă nevoie de toată platforma mea morală şi de aceea acum nu pot vorbi.

JOHAN: Nu mă sinchisesc prea mult de ultimele scorneli pe care le-ai pus în circulaţie despre mine; dar despre celălalt lucru, cel dintîi, trebuie să-ţi recunoşti vina. Dina va fi soţia mea şi vreau să mă stabilesc cu ea aici, aici, în oraş.

DOMNIŞOARA HESSEL: Asta-i ceea ce vrei?

CONSULUL BERNICK: Cu Dina? Ca soţie? Aici, în oraş?

JOHAN: Da, chiar aici; rămîn ca să-i bravez pe toţi aceşti mincinoşi şi calomniatori. Dar pentru a o putea cîştiga pe Dina, trebuie ca tu să mă descarci de ceea ce mi s-a aruncat în spinare.

CONSULUL BERNICK: Te-ai gîndit că dacă recunosc prima faptă, implicit o preiau asupra mea şi pe-a doua? Ştiu, îţi spui că voi dovedi cu registrele că nu a existat nici un fel de lipsă. Dar n-o pot face; pe atunci registrele noastre nu erau ţinute suficient de riguros. Şi chiar de-aş putea-o face, ce s-ar realiza prin asta? N-aş apărea în tot cazul, în postura aceluia, care — salvîndu-se pe atunci printr-o minciună — a lăsat ca timp de cincisprezece ani acest neadevăr şi toate urmările lui să se consolideze, fără să facă vreun gest? Ai uitat mentalitatea societăţii noastre. Altfel ţi-ai da seama că m-ar strivi complet.

JOHAN: Îţi răspund numai atît: vreau s-o iau de soţie pe fiica doamnei Dorf şi să trăiesc cu ea aici, în oraş.

CONSULUL BERNICK 
(ştergîndu-şi sudoarea de pe frunte): Ascultă-mă, Johan — şi tu, Lona ! Situaţia în care mă aflu în aceste zile e cu totul specială, Dacă-mi daţi lovitura asta, mă distrugeţi. Şi nu numai pe mine, dar şi viitorul acestui oraş care este totuşi leagănul copilăriei voastre.

JOHAN: Şi dacă nu-ţi dau lovitura, atunci îmi distrug eu însumi fericirea viitoare.

DOMNIŞOARA HESSEL: Continuă, Karsten.

CONSULUL BERNICK: Da. Ascultaţi-mă. Este vorba de realizarea căii ferate, şi chestiunea nu-i atît de simplă cum credeţi voi. Aţi auzit, desigur, că anul trecut s-au dus tratative pentru un drum de fier în lungul coastei. Proiectul întrunise destule voturi — şi aici, şi în oraşele din apropiere; iar presa îl susţinea în mod special. Eu însă am reuşit să împiedic proiectul, deoarece ar fi dăunat navigaţiei noastre de-a lungul coastei.

DOMNIŞOARA HESSEL: Dar tu personal eşti co-interesat în această linie de navigaţie?

CONSULUL BERNICK: Da. Dar nimeni n-a îndrăznit să mă bănuiască pentru această opoziţie. Numele meu respectat mi-a fost pavăză şi adăpost. De altfel eu unul aş fi putut suporta pierderea, dar nu şi oraşul. Ca urmare, s-a luat în discuţie ipoteza unei linii secundare. Cînd am aflat despre aceasta, m-am informat în secret despre toate posibilităţile de realizare.

DOMNIŞOARA HESSEL: De ce în secret, Karsten?

CONSULUL BERNICK: N-aţi auzit vorbindu-se de noile achiziţii de terenuri, păduri, mine şi căderi de apă?

JOHAN: Da, de către o societate străină.

CONSULUL BERNICK: Prin poziţia actuală, aceste terenuri sînt fără valoare pentru proprietarii lor, răsfiraţi la distanţe mari unul de altul, de aceea au şi fost vîndute relativ ieftin. Dacă s-ar fi întîrziat, s-ar fi aflat şi despre proiect şi ca atare proprietarii ar fi dublat preţurile.

JOHAN: Desigur, desigur şi mai departe?

CONSULUL BERNICK: Acum urmează un fapt care ar putea fi interpretat în fel şi chip — un fapt pe care un om din societatea noastră îl poate mărturisi numai dacă are un nume nepătat şi onorat, pe care să se sprijine.

DOMNIŞOARA HESSEL: Ei?

CONSULUL BERNICK: Eu sînt acela care le-am cumpărat pe toate.

DOMNIŞOARA HESSEL: Tu?

JOHAN: Pe cont propriu?

CONSULUL BERNICK: Pe cont propriu. Dacă se adoptă proiectul liniei ferate, sînt milionar; dacă nu... sînt ruinat.

DOMNIŞOARA HESSEL: E foarte riscant, Karsten.

CONSULUL BERNICK: Mi-am riscat toată averea în treaba asta.

DOMNIŞOARA HESSEL: Nu la avere mă gîndeam, ci la momentul în care va ieşi la iveală că...

CONSULUL BERNICK: Da, acela e momentul crucial; însă cu numele nepătat pe care l-am purtat pînă acum — îl pot înfrunta. Pot să spun concetăţenilor mei: ”Iată, am cutezat spre binele societăţii!"

DOMNIŞOARA HESSEL: Al societăţii? 

CONSULUL BERNICK: Şi nici unul nu se va îndoi de intenţiile mele.

DOMNIŞOARA HESSEL: Totuşi, aici mai sînt oameni care s-au asociat fără a avea intenţiile tale ascunse, mai dezinteresaţi decît tine. 

CONSULUL BERNICK: Cine? 

DOMNIŞOARA HESSEL: Cine? Rummel, Sandstad Vigeland.

CONSULUL BERNICK: Pentru a-i convinge, am nevoit să-i pun la curent cu treaba asta.

DOMNIŞOARA HESSEL: Şi atunci?

CONSULUL BERNICK: Şi atunci... şi-au rezervat, douăzeci la sută din beneficiul net. 

DOMNIŞOARA HESSEL: O, ce stîlpi ai societăţii! 

CONSULUL BERNICK: Dar nu însăşi această societate ne sileşte să păşim pe căi lăturalnice? Ce s-ar întîmplat aici, dacă n-aş fi acţionat pe tăcute? Să vă spun eu: toţi s-ar fi repezit la împărţeală, la profituri; irosind, stricînd, producînd o anarhie care ar fi distrus totul. Nu există în oraş nici un om, în afară de mine, capabil să conducă o afacere de amploarea acesteia. Mai cu seamă aici, numai familiile imigrate au aptitudini comerciale pentru afaceri de mare anvergură. Iată de ce, în privinţa asta am conştiinţa împăcată. Aceste proprietăţi numai în mîinile mele vor putea asigura pîinea de mîine a celor mulţi.

DOMNIŞOARA HESSEL: Aici cred că ai dreptate, Karsten.

JOHAN: Dar ce mă interesează aceşti mulţi, din moment ce propria mea fericire este în joc?

CONSULUL BERNICK: Prosperitatea oraşului tău natal este şi ea în joc. Dacă se vor da la iveală lucruri ce mi-ar umbri trecutul, atunci toţi cei ce-mi sînt potrivnici se vor uni şi se vor arunca asupra mea. În mentalitatea societăţii noastre o faptă nesăbuită din tinereţe nu se şterge niciodată. Se va scormoni întreaga mea viaţă din acest interval de timp, se vor descoperi mii de mici fapte sau gesturi şi se vor interpreta în lumina celor ce-au ieşit la iveală. Voi fi zdrobit sub greutatea zvonurilor şi a calomniilor. Va trebui să mă retrag din afacerea căii ferate — şi de-o las eu din mînă, cade. Voi cădea şi eu, în acelaşi timp şi ruinat şi compromis ca cetăţean.

DOMNIŞOARA HESSEL: Johan, după cele auzite acum, trebuie să pleci şi să taci.

CONSULUL BERNICK: Da, da, Johan, aşa trebuie să faci.

JOHAN: Da, plec şi tac; dar mă voi întoarce şi atunci... voi vorbi.

CONSULUL BERNICK: Ramîi acolo, Johan; taci şi sînt gata să împart cu tine.

JOHAN: Păstrează-ţi banii, dar redă-mi cinstea numelui meu.

CONSULUL BERNICK: Jertfind pe al meu!

JOHAN : Da... tu si societatea ta o să vă descurcaţi. Eu trebuie, vreau şi o voi cîştiga pe Dina mea. De aceea plec cu „Indian Girl"... chiar mîine dimineaţă.

CONSULUL BERNICK: Cu „Indian Girl"?

JOHAN: Da. Căpitanul mi-a făgăduit să mă ia cu el. Mă duc, îmi vînd ferma şi-mi pun ordine în treburi. Peste două luni sînt aici.

CONSULUL BERNICK: Şi atunci... vei vorbi?
JOIIAN: Atunci vinovatul va vorbi singur.

CONSULUL BERNICK: Uiţi că trebuie să iau asupra mea şi acele lucruri de care nu sînt vinovat?

JOHAN: Dar cine a tras foloase de pe urma lor?

CONSULUL BERNICK: Mă împingi la desperare! Dacă vorbeşti, neg totul! Voi spune că este un complot împotriva mea; o răzbunare; că ai venit aici ca să storci bani de la mine!

DOMNIŞOARA HESSEL: Să-ţi fie ruşine, Karsten.

CONSULUL BERNICK: Îţi spun, sînt desperat şi lupt pe viaţă şi pe moarte. Neg totul, totul! 

JOHAN: Am cele două scrisori ale tale. Le-am găsit în cufărul meu printre celelalte hîrtii. Le-am recitit azi-dimineaţă; sînt suficient de clare.

CONSULUL BERNICK: Şi vrei să le arăţi?    

JOHAN: Dacă va fi nevoie.

CONSULUL BERNICK: Şi peste două luni, eşti din nou aici?

JOHAN: Sper. Vîntul e bun. Peste trei săptămâni sînt la New York — dacă „Indian Girl"... nu se scufundă.

CONSULUL BERNICK 
( mirîndu-se ): Să se scufunde? De ce să se scufunde „Indian Girl"? 

JOHAN: Nu, o simplă vorbă. 

CONSULUL BERNIK 
(abia audibil): Să se scufunde? 

JOHAN: Da, Bernick, acum ştii deci la ce să te aştepţi; vezi poate te răzgîndeşti între timp. Cu bine! Poţi s-o saluţi pe Betty din partea mea, cu toate că nu m-a primit ca o soră; dar pe Marta vreau totuşi s-o văd. Îi va vorbi Dinei... sînt sigur. 
(iese pe uşa din stîngă, fund.) 

CONSULUL BERNICK 
(aparte): „Indian Girl"? 
(Precipitat.) Lona, trebuie să împiedici asta! 

DOMNIŞOARA HESSEL: Ai văzut singur, Karsten, nu mai am nici o putere asupra lui. (Se duce după Johan în odaia din fund, stîngă.)

CONSULUL BERNICK 
(pe gînduri, neliniştit): Să se scufunde?
(Aune vine din dreapţa.)

AUNE: Cu voia dumneavoastră, domnul consul permite?

CONSULUL BERNICK 
(întorcîndu-se brusc): Dumneata ce vrei?

AUNE: Să cer permisiunea de a pune o întrebări domnului consul.

CONSULUL BERNICK: Hai, fie: grăbeşte-te. Ce vrei să întrebi?
AUNE: Voiam să întreb dacă... dacă a rămas hotărît... ca să fiu concediat mîine, în cazul cînd „Indian Girl" nu ar putea ieşi în larg?

CONSULUL BERNICK: Ce mai e şi asta acum. Vaporul e doar gata de plecare.

AUNE: Da, aşa-i. Dar dacă nu ar fi gata, eu as fi concediat?

CONSULUL BERNICK: La ce bun întrebările astea fără rost?

AUNE: Aş dori foarte mult să ştiu, domnule consul. Răspundeți-mi: atunci voi fi concediat

CONSULUL BERNICK: Obişnuiesc sau nu să mă țin de cuvînt?

AUNE: Va să zică mîine îmi voi pierde prestigiul în casa mea și în fața celor ce-mi sînt mai apropiaţi îmi voi pierde influenţa în faţa muncitorilor: voi pierde orice posibilitate de a sluji celor mulţi și slabi, celor de jos.

CONSULUL BERNICK: Aune, cu această chestiune am lichidat.

AUNE: Da, atunci „Indian Girl" va trebui... să fie gata...
(Scurtă tăcere.) 

CONSULUL BERNICK: Ascultă-mă. Nu pot să supraveghez totul, nu pot răspunde pentru toate. Dumneata mă asiguri că reparaţiile au fost efectuate ireproşabil?

AUNE: Mi-aţi impus un termen foarte scurt, domnule consul. 

CONSULUL BERNICK : Dar susții că sînt făcute cu conştiinciozitate? 
AUNE: Avem doar vreme bună și e vară.
(Din nou tăcere.)

CONSULUL BERNICK : Mai ai şi altceva să-mi spui? 

AUNE; Nu, altceva nu, domnule consul. 

CONSULUL BERNICK: Va să zică „Indian Girl" e în larg... 

AUNE: Mîine? 

CONSULUL BERNICK: Da.

AUNE: Bine. (Salută şi pleacă. Consulul Bernick stă o clipă în cumpănă, apoi se duce repede către uşa de ieşire, ca şi cum ar vrea să-l recheme pe Aune, dar se opreşte tulburat, cu mîna pe clanţa uşii. În aceeaşi clipă uşa este deschisă dinafară și procuristul Krap intră în odaie.) 

KRAP: Aha, a fost aici. A mărturisit? 

CONSULUL BERNICK: Hm, aţi descoperit ceva? 

KRAP: Mai e nevoie? N-aţi descoperit vinovăţia în ochii lui?

CONSULUL BERNICK: Aşa ceva nu se vede. Eu vă întreb: aţi descoperit ceva?

KRAP: N-am reuşit; era prea tîrziu; vasul era tras la chei. Însă și această grabă dovedeşte limpede că...

CONSULUL BERNICK: Nu dovedeşte nimic. Va să zică recepţia a avut loc?

KRAP: Se înţelege, dar...

CONSULUL BERNICK: Vedeţi bine. Şi, natural, nu s-a găsit nici o defecţiune.

KRAP: Domnule consul, dumneavoastră ştiţi foarte bine cum se fac recepţiile, mai ales pe un şantier cu un renume ca al nostru.

CONSULUL BERNICK: Indiferent; va să zică, sîntem descărcaţi de răspundere.

KRAP: Domnule consul, cu adevărat nu aţi remarcat la Aune că...

CONSULUL BERNICK: Aune m-a liniştit pe deplin.

KRAP: Şi eu vă spun, sînt moralmente convins că...

CONSULUL BERNICK: Ce vrea să însemne asta, domnule Krap? Îmi dau seama că aveţi un dinte împotriva lui. Dacă doriţi să-i căutaţi pricină, alegeţi-vă altă ocazie. Dumneavoastră ştiţi cît de important este pentru mine, sau mai exact pentru şantierul nostru ca „Indian Girl" să ia largul mîine.

KRAP: Bine, bine; fie şi aşa, dar peste cîtva timp vom mai auzi despre acest vas, hm!
(Comerciantul Vigeland vine din dreapta.)

VIGELAND: Vă salut cît se poate de respectuos, domnule consul. Aveţi timp o clipă?

CONSULUL BERNICK: La dispoziţia dumneavoastră, domnule Vigeland.

VIGELAND: Voiam numai să aflu dacă nici dumneavoastră nu sînteţi de acord ca „Palmier" să ridice mîine ancora.

CONSULUL BERNICK: Ba da, e lucru hotărît.

VIGELAND: Pentru că a venit căpitanul la mine şi m-a înştiinţat că se semnalează o furtună.

KRAP: Barometrul a coborît mult de azi-dimineaţă.

CONSULUL BERNICK: Aşa? Ne putem aştepta la furtună?

VIGELAND: În tot cazul, un vînt zdravăn; dar nici un fel de ciclon, dimpotrivă.

CONSULUL BERNICK: Hm, şi atunci ce propuneţi dumneavoastră?

VIGELAND: Eu spun ceea ce am spus şi căpitanului, că „Palmier" se află în mîna providenţei. Și afară de asta, nu face decît o traversare a Mării Nordului, iar în Anglia navalul se află acum la un preţ atît de favorabil încît... 

CONSULUL BERNICK: Da, după toate aparenţele am suferi o pierdere dacă am mai aştepta.

VIGELAND: Şi doar vasul este solid şi pe deasupra complet asigurat. De fapt, este riscant doar pentru „Indian Girl".

CONSULUL BERNICK: Ce înţelegeţi prin asta?  

VIGELAND: Şi „Indian Girl" tot mîine pleacă.

CONSULUL BERNICK: Armatorii ei s-au grăbit, atît de mult şi de altfel...

VIGELAND: Ei, cînd hardughia aceea bătrînă îndrăzneşte să se aventureze în larg — şi pe deasupra cu un astfel de echipaj, ar fi o ruşine pentru noi dacă n-am...

CONSULUL BERNICK: Bine, bine. Aveţi la dumneavoastră hîrtiile vasului? 

VIGELAND: Da, aici.

CONSULUL BERNICK: Bine. Poftiţi vă rog în birou cu domnul Krap.

KRAP: Da, vă rog; îndată va fi totul gata.

VIGELAND: Mulţumesc. Iar rezultatul final,domnule consul, îl lăsăm în mîinile Celui Atotputernic.

(Intra în prima odaie din faţă, în stînga, cu procuristul Krap.)
(Profesorul Rorlund vine prin grădină.)

RORLUND: Ah, sînteţi acasă la această oră, domnule consul?

CONSULUL BERNICK 
(pe gînduri):După cum vedeţi.

RORLUND: De fapt, o căutam pe soţia dumneavoastră. Îmi închipui că are nevoie de un cuvînt de îmbărbătare.

CONSULUL BERNICK: Desigur, s-ar putea să aibă nevoie. Dar şi eu aş dori să vorbesc ceva cu dumneavoastră.

RORLUND: Cu plăcere, domnule consul. Dar... dar nu vă simţiţi bine? Sînteţi foarte palid și păreţi tulburat.

CONSULUL BERNICK: Aşa? Arăt rău? Dar nu sînt destule motive... cîte s-au îngrămădit pe capul meu în ultimul timp? Răspunderea întregii întreprinderi şi apoi problema căii ferate. Daţi-mi voie să vă pun o întrebare.

RORLUND: Foarte bucuros, domnule consul.

CONSULUL BERNICK: O îndoială îmi frămîntă conştiinţa: atunci cînd te afli în faţa unei lucrări de vaste proporţii pe care vrei s-o realizezi şi care vizează bunăstarea a mii de oameni... dacă sar pretinde o jertfă... imensă...

RORLUND: Ce înţelegeţi prin... jertfă?

CONSULUL BERNICK: De exemplu, un om se gîndeşte să fondeze o mare fabrică. Ştie cu siguranţă — bazat pe experienţa acumulată — că mai devreme sau mai tîrziu, în timpul exploatării, se vor pierde vieţi omeneşti.

RORLUND: Da, asta este foarte probabil.

CONSULUL BERNICK: Sau un altul deschide o mare exploatare minieră. Angajează deopotrivă capi de familie şi tineri, la începutul vieţii lor. Oare nu se ştia cu certitudine că nu toţi vor scăpa cu viaţă?

RORLUND: Ba da, din păcate aşa-i, cu siguranţă.

CONSULUL BERNICK: Deci, un astfel de om ştie dinainte că ceea ce vrea să realizeze va costa, fără îndoială, vieţi omeneşti. Dar această realizare este spre folosul general; fiecare viaţă sacrificată va fi tot atît de neîndoielnic premisa bunăstării altor multe sute de vieţi.

RORLUND: Aha, vă gîndiţi la calea ferată; la toate acele săpături primejdioase şi dinamitări de stînci şi... toate astea...

CONSULUL BERNICK: Da, da, sigur; mă gîndesc la calea ferată, dar afară de asta, calea ferată va genera construirea de fabrici şi de exploatări miniere. Dar... nu sînteţi de părere că oricum...

RORLUND: Dragă domnule consul, dumneavoastră sînteţi... exagerat de scrupulos. Vreau să vă spun: dacă aţi lăsa totul pe seama providenţei...

CONSULUL BERNICK: Da, da,desigur,providenţa...

RORLUND: ...Atunci aţi fi scutit de multe frămîntări. Construiţi cu toată încrederea calea ferată.

CONSULUL BERNICK: Da, dar eu presupun şi un caz mai aparte. Presupun că o gură de foraj ar trebui dinamitată dintr-un punct primejdios; fără dinamitarea ei, calea ferată nu s-ar putea realiza. Presupun, în continuare, că inginerii ştiu din primul moment că dinamitarea ei va costa viaţa muncitorului care va aprinde fitilul; dar e absolut necesar să se dea foc, iar datoria inginerului este să trimită acolo un muncitor care s-o facă.

RORLUND: Hm!...

CONSULUL BERNICK: Ştiu ce vreţi să spuneţi Ar fi sublim dacă însuşi inginerul ar aprinde fitilul. Dar asta este absurd; deci, trebuie să jertfească un muncitor.

RORLUND: La noi însă, niciodată, nici un inginer n-ar face asta.

CONSULUL BERNICK: În ţările mari, nici un inginer n-ar sta la îndoială.

RORLUND: În ţările mari? Da, cred. În acele societăţi lipsite de conştiinţă.

CONSULUL BERNICK:O, acele Societăţi au și unele lucruri bune!

RORLUND: Şi dumneavoastră spuneţi asta, dumneavoastră, care singur...

CONSULUL BERNICK: Numai în ţările mai mari există condiţiuni favorabile rentabilităţii marilor întreprinderi; acolo există curajul de a jertfi cîţiva pentru o cauză mare. Dar aici eşte îngrădit de tot felul de scrupule şi de consideraţii mărunte.

RORLUND: Oare o viaţă omenească este o consideraţie măruntă?

CONSULUL BERNICK: Da, din moment ce este piedică pentru bunăstarea miilor de oameni.

RORLUND: Dar dumneavoastră, domnule consul, aţi sugerat numai cazuri inimaginabile. Pur şi simplu, nu vă mai înţeleg azi. Apoi aţi adus vorba de ţările mari, de societăţile mari. Da... acolo? Ce contează acolo o viaţă omenească? Acolo se socotesc vieţile omeneşti după valoarea lor materială. Dar noi, îmi închipui cel puţin, avem cu totul altă concepţie morală. Priviţi la onorabilii armatori pe care dumneavoastră îi prezidaţi. Numiţi-mi un singur armator care pentru un infam cîştig ar accepta să jertfească o viaţă omenească! Şi gîndiţi-vă acum la acei escroci din „marile societăţi" care de dragul câştigurilor trimit în larg, unul după celălalt, vase inapte de navigaţie...

CONSULUL BERNICK: Nu, nu vorbeam despre vase inapte să navigheze!

RORLUND: Dar eu despre ele vorbesc, domnule consul!

CONSULUL BERNICK: Da, dar de ce? Nu au nici o legătură cu povestea mea. O, aceste mărunte preocupări, urmări ale fricii! Dacă la noi un general ar trebui să-şi conducă oamenii în foc şi să-i piardă, ar avea nopţi de insomnie. În alte părţi e altfel ! Ar trebui să auziţi ce povesteşte el alături, chiar el...

RORLUND: El? Cine? Americanul?...

CONSULUL BERNICK: Da, sigur. Ar trebui să auziţi în ce fel... în America se...

RORLUND: Se află alături, înăuntru? Şi asta nu mi-aţi spus-o mai curînd. Chiar acum vreau să...

CONSULUL BERNICK: Nu va folosi la nimic; cu el n-o veţi scoate la capăt în nici un fel.

RORLUND: Asta o vom vedea. Ei, iată-1 că vine.
(Johan Tonnesen intră din odaia de pe stînga.)

JOHAN 
(vorbeşte în urma lui prin uşa deschisă): Da, da, Dina, fie şi aşa. Dar, oricum, eu nu renunţ la tine. Voi reveni, şi atunci toate vor fi luminoase între noi.

RORLUND: Îmi daţi voie, în ce scop vorbele astea? Ce voiţi dumneavoastră?

JOHAN: Doresc ca acea tînără fată, în faţa căreia m-aţi ponegrit ieri, să devină soţia mea.

RORLUND: A dumneavoastră? Şi vă închipuiţi că...

JOHAN: O vreau de soţie.

RORLUND: Ei bine, atunci să aflaţi şi dumneavoastră. 
(Se duce către uşa pe jumătate deschisă.) Doamnă Bernick, aveţi bunătatea să fiţi martoră. Şi dumneavoastră, domnişoară Marta. Şi chemaţi-o şi pe Dina. 
(O zăreşte pe domnişoara Hessel.) A, sînteţi şi dumneavoastră aici?

DOMNIŞOARA HESSEL 
(în prag): Să vin şi eu?

RORLUND: Să vină toţi cei care vor; cu cît mai mulţi, cu-atît mai bine.

CONSULUL BERNICK: Ce aveţi de gînd?
(Domnişoara Hessel, doamna Bernick, domnişoara Bernick, Dina şi Hilmar Tonnesen vin din odaia alăturată.)

DOAMNA BERNICK: Domnule profesor, cu toate eforturile mele nu l-am putut împiedica...

RORLUND: Îl voi împiedica eu... Dina, eşti o fată nechibzuită. Dar nu te dojenesc într-atît pe dumneata. Ai fost prea mult timp fără un sprijin moral. Mă dojenesc pe mine însumi că nu ţi-am oferit eu acel sprijin.

DINA: Dumneavoastră să nu spuneţi nimic!

DOAMNA BERNICK: Dar ce-i asta?

RORLUND: Tocmai acum trebuie să spun, Dina, cu toate că atitudinea dumitale de ieri şi de azi mi-a îngreuiat înzecit sarcina. Dar pentru că e vorba de salvarea dumitale, toate celelalte considerente trebuie să dispară. Îţi aminteşti cuvîntul pe care ţi l-am dat? Îţi aminteşti ce mi-ai promis să răspunzi atunci cînd voi socoti că a sosit momentul? Acum nu mai este cazul să mai chibzuiesc şi de aceea spun:
(către Johan Tonnesen) Această fată, la mîna căreia aspiraţi, este logodnica mea.

DOMNIŞOARA BERNICK: Ce spuneţi?

CONSULUL BERNICK: Dina!

JOHAN: Ea? A dumneavoastră?

DOMNIŞOARA BERNICK: Nu, nu, Dina!

DOMNIŞOARA HESSEL: Minciună!

JOHAN: Dina, omul acesta spune adevărul?

DINA 
(după o scurtă pauză): Da!
RORLUND: Iată toată arta de seducţie redusă la neputinţă. Pasul pe care m-am decis să-1 fac spre binele Dinei trebuie să fie cunoscut de întreaga noastră societate. Hrănesc speranţa că nu va fi interpretat greşit. Iar acum, doamnă, cred că cel mai bun lucru ar fi s-o luăm de aici şi să căutăm să aducem din nou liniştea şi echilibrul în sufletul ei.

DOAMNA BERNICK: Da, vino. O, Dina, ce fericire pentru tine! 
(O conduce pe Dina spre stînga şi iese cu ea. Profesorul Rorlund le urmează.)

DOMNIŞOARA BERNICK: Drum bun, Johan! 
(Iese.)

HILMAR 
(din pragul uşii ce duce spre grădină): Hm!... într-adevăr trebuie să spun...

DOMNIŞOARA HESSEL 
(care a urmărit-o cu privirea pe Dina): Nu-ţi pierde curajul, băiete! Eu rămîn aici, să-1 supraveghez pe pastor. 
(Iese prin dreapta.)

CONSULUL BERNICK: Johan, rămîi. Acum nu mai trebuie să pleci cu „Indian Girl". 

JOHAN: Ba da, tocmai acum plec. 

CONSULUL BERNICK: Şi... nu te mai întorci? 

JOHAN: Mă voi întoarce.

CONSULUL BERNICK: După povestea asta? Ce să mai cauţi aici?

JOHAN: Să mă răzbun pe voi toţi; să strivesc cît pot mai mulţi dintre voi. 
(Iese prin dreapta. Comerciantul Vigeland şi procuristul Krap vin din odaia consulului.)

VIGELAND: Aşa, acum hîrtiile sînt în ordine, domnule consul.

CONSULUL BERNICK: Bine, bine...

KRAP 
(cu voce scăzută): Şi va să zică rămîne stabilit: „Indian Girl" pleacă mîine.

CONSULUL BERNICK: Da, pleacă. 
(Intră în odaia lui. Comerciantul Vigeland şi procuristul Krap ies prin dreapta, Hilmar Tonnesen vrea să-i urmeze, dar în clipa aceea Olaf scoate cu băgare de seamă capul pe uşa din stînga.)

OLAF: Unchiule! Unchiule Hilmar!

HILMAR: Uf, tu erai? De ce nu rămîi sus? Doar eşti la arest.

OLAF 
(înaintează cu cîţiva paşi): Sst! Unchiule Hilmar, ai aflat vestea?

HILMAR: Da, ştiu c-ai mîncat bătaie azi.

OLAF 
(privind ameninţător spre odaia tatălui): Nu va mai avea multe ocazii să mă bată. Dar ştii că unchiul Johan pleacă mîine cu americanii?

HILMAR: Şi ce te priveşte pe tine? Vezi să nu ajungi iar la arest.
OLAF: Poate c-o să iau parte şi eu odată la o vînătoare de bizoni, unchiule.

HILMAR: Prostii, un fricos ca tine!...

OLAF: Da, aşteaptă numai, mîine o să afli şi tu ceva!

HILMAR: Nepricopsitule. 
(Iese prin grădină. Olaf fuge din nou şi închide uşa cînd îl aude venind din dreapta pe procuristul Krap.)

KRAP 
(se duce către uşa odăii consulului şi o întredeschide): Scuzaţi-mă că vin din nou, dar... izbucneşte o furtună violentă... 
(Aşteaptă o clipă; nici un răspuns.) „Indian Girl" ridică totuşi ancora?
(O lungă pauză.)

CONSULUL BERNICK 
(din odaie): În orice caz, ”Indian Girl" ridică ancora.
(Procuristul Krap închide uşa şi iese din nou, prin dreapta.)





ACTUL   IV


Acelaşi decor ca în actul I. Masa de lucru a fost scoasă. Este o după amiază furtunoasă şi domneşte o semiobscuritate care se înteţeşte în timpul celor ce vor urma. Un servitor aprinde candelabrul; cîteva fete în casă aduc glastre cu flori, lămpi şi lumînări, pe care le pun pe mese şi pe etajerele aşezate de-a lungul pereţilor. Angrosistul Rummel, în frac, cu mănuşi şi cravată albă, dă ordine.

RUMMEL 
(către servitori): Aprindeţi lumînările numai din două în două. Nu trebuie să pară ceva pregătit, trebuie să lase impresia de surpriză. Şi atîtea flori? O, ba da, lăsaţi-le; să se creadă că se află aici în mod obişnuit!
(Consulul Bernick iese din odaia lui.)

CONSULUL BERNICK 
(în pragul uşii): Ce înseamnă asta?

RUMMEL: O, o, aici erai? 
(Către servitori.) Da, puteţi pleca deocamdată.
(Servitorul şi fetele din casă ies prin odaia din fund, stînga.)

CONSULUL BERNICK 
(apropiindu-se): Bine, Rummel, dar ce înseamnă toate astea?

RUMMEL: Înseamnă că a sosit cea mai glorioasă zi a ta. Astă-seară oraşul vine în alai la primul lui cetăţean.

CONSULUL BERNICK: Ce tot spui?

RUMMEL: Alai, drapele şi muzică. Erau programate şi torţe, dar n-am vrut să riscăm pe vremea asta de furtună. Ei, aici va fi o manifestaţie şi va face o foarte bună impresie cînd va apărea în ziare.

CONSULUL BERNICK: Ascultă, Rummel, nu vreau să ştiu nimic despre toate astea.

RUMMEL: Da, dar acum e prea tîrziu. Peste o jumătate de ceas vor fi aici.

CONSULUL BERNICK: De ce un mi-ai spus pînă acum?

RUMMEL: Tocmai fiindcă mi-era teamă că te voi împotrivi. Dar am vorbit cu soţia ta, care mi-a îngăduit să aranjez un pic în timp ce ea va îngriji de bufet.

CONSULUL BERNICK 
(ascultînd): Ce-i asta? Au şi venit? Mi se pare că aud cîntece.

RUMMEL 
(din uşa ce dă spre grădină): Cîntece? O, nu! Sînt americanii. „Indian Girl" a tras la chei.

CONSULUL BERNICK: Aşa, a tras la chei? Nu, astă-seară nu pot. Sînt bolnav.

RUMMEL: Da, într-adevăr, arăţi rău. Dar acum trebuie să-ţi vii în fire. La toţi dracii, sus capul! Atît eu cît şi Sandstad şi Vigeland punem cel mai mare preţ pe reuşita acestei manifestaţii. Opozanţii noştri trebuie să fie striviţi sub greutatea opiniei publice. În oraş se vîntură tot felul de zvonuri. Ştirea despre cumpărarea de terenuri nu mai poate fi ascunsă. Ar trebui ca chiar în seara asta, odată cu osanalele şi discursurile, în clinchet de pahare, pe scurt, în mijlocul entuziasmului general, să informezi despre... ce ai riscat tu pentru binel obştesc. Sub influenţa unei dispoziţii entuziaste după cum mă exprimam adineauri, se pot obţine extraordinar de multe, aici la noi. De aceea trebui să organizăm şi asta, altfel nu merge.

CONSULUL BERNICK: Da, da, da...

RUMMEL: Şi mai ales atunci cînd un punct atît de delicat şi de spinos trebuie dat în vileag. Şi, slavă ţie, Doamne, numele tău, Bernick, îţi poate permite asta. Dar ascultă, ar trebui să ne punem puţin de acord. Hilmar Tonnesen a compus un cînte în cinstea ta. Începe foarte frumos cu cuvintele: „înalţă sus stindardul ideii". Iar profesorul Rorlund are însărcinarea să ţie discursul festiv, căruia va trebui, natural, să-i răspunzi.

CONSULUL BERNICK: Nu pot în seara asta, Rummel. N-ai putea tu...

RUMMEL: Imposibil, chiar dacă aş vrea. Dupu cum s-a aranjat, cuvîntarea ţi se adresează ţie, în mod special. Chestiunea asta am stabilit-o cu Vigeland şi cu Sondstad. Ne-am gîndit că ai putea răspunde printr-o urare pentru prosperitatea oraşului. Sandstad vrea să spună cîteva cuvinte despre armonia dintre clasele societăţii. Vigeland va arăta pe scurt cît este de dorit ca noua întreprindere să nu zdruncine principiile morale ce stau la temelia societăţii noastre şi cred că ar trebui, în cîteva cuvinte potrivite, să reamintească de femei, a căror acţiune modestă nu este totuşi lipsită de importanţă în societate. Dar văd că nu mă asculţi...

CONSULUL BERNICK: Ba da, ba da, te ascult. Dar ia spune-mi, crezi că în larg marea este furioasă?

RUMMEL: O, te temi pentru „Palmier"? Este doar asigurat la tariful maxim. 

CONSULUL BERNICK: Asigurat, da, dar... 

RUMMEL: Şi în bună stare, şi asta-i cel mai important.

CONSULUL BERNICK: Hm! Dacă unui vapor i se întîmplă ceva, încă nu e sigur că vor fi şi victime omeneşti. Se poate pierde încărcătura, chiar şi vasul, pot dispărea actele şi bagajele...

RUMMEL: La dracu, cuierele şi hîrtiile nu contează cine ştie ce.

CONSULUL BERNICK: Nu, nu contează! Nu! Îmi ziceam numai... Sst, iată, se cîntă din nou?

RUMMEL: La bordul „Palmier"-ului.      

VIGELAND 
(intrînd din dreapta): Da, acum iese „Palmier"-ul. Bună seara, domnule consul!

CONSULUL BERNICK: Şi dumneavoastră, care sînteți un cunoscător al mării, mai susţineţi cu tărie că...

VIGELAND: Cred cu tărie în providenţă, domnule consul. În afară de asta, am fost eu însumi la bord și am împărţit cîteva cărţi de rugăciuni; sper că vor avea un efect salutar.

SANDSTAD 
(încă din prag): Aşa, de-o merge şi asta bine, toate vor merge bine. O, ia te uită, bună seara, bună seara!

CONSULUL BERNICK: S-a întîmplat ceva, domnule Krap?

KRAP: Nu mai spun nimic, domnule consul. 

SANDSTAD: Întregul echipaj de pe „Indian Girl" este beat. Să nu-mi mai spuneţi pe nume dacă aceste bestii ajung vii la destinaţie.

DOMNIŞOARA HESSEL   
(intrînd din dreapta): Da, acum vă pot saluta din partea lui. 

CONSULUL BERNICK: S-a şi îmbarcat?

DOMNIŞOARA HESSEL Curînd, în orice caz. Ne-am despărţit în faţa hotelului.

CONSULUL BERNICK: Şi hotărirea lui a rămas definitivă?

DOMNIŞOARA HESSEL: Da, neclintită ca stînca.

RUMMEL 
(în fund, lîngă fereastră): La naiba cu aceste inovaţii după ultima modă; nu reuşesc să trag perdelele !

DOMNIŞOARA HESSEL: Vreţi să le lăsaţi? Credeam că dimpotrivă!

RUMMEL :Mai întîi am să le las, domnişoară. Dar... dumneavoastră ştiţi ce se pregăteşte?

DOMNIŞOARA HESSEL: Sigur. Îngăduiţi-mi să vă ajut. 
(Pune mîna pe şnururi.) Voi lăsa perdelele în jos pentru cumnatul meu, cu toate că mai degrabă le-aş ridica.

RUMMEL: Puteţi s-o şi faceţi, mai pe urmă. Atunci cînd grădina va fi plină de oameni, storurile se vor ridica şi ei vor vedea o familie fericită; un cămin burghez trebuie să fie transparent ca o cutie de sticlă.
(Consulul Bernick  pare că ar vrea să spună ceva, dar se întoarce repede şi se duce în odaia lui.)

RUMMEL: Hai să ţinem ultima noastră consfătuire. Domnule Krap, trebuie să ne veniţi în ajutor cu unele lămuriri.
(Cei cinci se duc în odaia consulului. Domnişoara Hessel a tras perdelele şi tocmai vrea să facă acelaşi lucru cu draperiile din fața glasvandului deschis cînd Olaf, de sus, sare jos, direct pe treptele ce dau spre grădină. Are un pled peste umeri şi o legăturică în mînă.)

DOMNIŞOARA HESSEL: Ah! Doamne fereşte! Vai, cum m-ai speriat! 

OLAF 
(ascunzînd legăturica): Sst, mătuşico!

DOMNIŞOARA HESSEL:Ai sărit pe fereastră? Unde vrei să te duci?

OLAF: Sst, să nu mă spui nimănui! Mă duc la unchiul Johan, numai pînă la debarcader, să-mi iau mas bun de la el. Noapte bună, mătuşă!
(Fuge prin gradină.)

DOMNIŞOARA HESSEL: Nu, Olaf! Olaf! Rămii aici!
(Johan  Tonnesen îmbrăcat în haine de călătorie, cu o taşcă, peste umăr, intră cu  băgare de seamă, pe uşa din dreapta.)

JOHAN: Lona!

DOMNIŞOARA HESSEL: Cum? Te-ai întors?

JOHAN: Mai am cîteva minute. Trebuie s-o mai văd odată. Nu putem să ne despărţim în felul acesta.
(Domnişoara Bernick şi Dina, amîndouă cu mantalele pe ele, iar cea din urmă purtînd o valiză mică, intră pe ușa din fund, stînga.)

DINA: Mă duc la el, la el!

DOMNIŞOARA BERNICK: Da. Dina, vei ajunge la el!

DINA: Uite-1!

JOHAN: Dina!

DINA : Ia-mă cu tine!

JOHAN : Cum?...

DOMNIŞOARA HESSEL: Dina... vrei tu?

DINA: Da, ia-mă cu tine! Celălalt mi-a scris, spunînd că astă-seară va anunţa oficial logodna, faţă de toată lumea.

JOHAN : Dina... nu-1 iubeşti?

DINA: Nu l-am iubit niciodată. Prefer să mă arunc în adîncul fiordului decît să fiu logodnica lui. O, ce umilită am fost ieri; cum m-a îngenuncheat apăsîndu-mă sub trufia lui! A arătat că-mi face cinstea de a mă ridica pînă la el, pe mine, o fiinţă demnă de dispreţ. Nu mai vreau să fiu dispreţuită. Vreau să plec. Îmi dai voie să te urmez?

JOHAN: Da, da, de o mie de ori da!

DINA: N-am să-ţi fiu mult timp povară. Ajută-mă doar să ajung acolo, ajută-mă doar să mă descurc la început...

JOHAN: Uraa, se aranjează, Dina!

DOMNIŞOARA HESSEL 
(arâtînd spre odaia consulului): Sst, încet, încet.

JOHAN: Dina, am să te port pe braţe.

DINA: Astă nu-ţi voi îngădui. Vreau să mă descurc singură; acolo voi reuşi foarte bine. Numai să plec de-aici cît mai repede. O, femeile astea, tu nu ştii încă, mi-au şi scris azi! M-au sfătuit să-mi binecuvîntez norocul, explicîndu-mi cît de generos s-a arătat cu mine şi că în toate zilele mă vor supraveghea, să vadă dacă mă arăt demnă de el. Mi-e groază de atîta cumsecădenie.

JOHAN: Spune-mi, Dina, numai de aceea pleci? Eu nu însemn nimic pentru tine?

DINA: Ba da, Johan, îmi eşti... mai mult decît toţi ceilalţi oameni.

JOHAN: O, Dina!...

DINA: Toţi îmi spuneau că trebuie să te urăsc. Să am oroare de tine. Îmi spuneau că e o datorie pentru mine; dar eu nu înţeleg povestea asta cu datoria; niciodată nu voi fi în stare s-o înţeleg.

DOMNIŞOARA HESSEL: Nici să nu fii în stare, Dina!

DOMNIŞOARA BERNICK: Nu, să nu fii în stare; şi de aceea să-1 urmezi ca soţie.  

JOHAN: Da, da!

DONIŞOARA HESSEL: Ce-ai spus? Ei, acum trebuie să te sărut, Marta ! La asta nu m-aş fi aşteptat niciodată din partea ta. 

DOMNIŞOARA BERNICK: Da, te cred; eu însumi nu m-am aşteptat la asta. Dar odată trebuia să izbucnesc şi eu. O, cît de mult suferim aici! Ne martirizează principiile şi obiceiurile! Revoltă-te împotriva lor, Dina! Fii soția lui! Bine că cineva sfarmă, în sfîrşit, toate aceste convenţii şi obiceiuri! 

JOHAN: Tu ce răspunzi, Dina? 

DINA: Da, vreau să fiu soţia ta. 

JOHAN: Dina! 

DINA: Dar mai întîi vreau să muncesc. Vreau să devin eu însămi cineva, aşa cum eşti tu. Nu vreau să fiu un obiect pe care-1 iei cu tine.

DOMNIŞOARA HESSEL: Da, adevărat, aşa să fie.

JOHAN : Bine, voi aştepta şi voi spera.

DOMNIŞOARA HESSEL: ...Şi vei cîştiga, băiete! Acum însă, la bord!

JOHAN: Da, la bord! Ah, Lona, sora mea dragă, vreau să-ţi spun ceva.
(O conduce spre fundul odăii vorbindu-i precipitat.)

DOMNIŞOARA BERNICK: Dina, fericito; lasă-mă să te sărut încă odată — ultima oară.

DINA: Nu pentru ultima oară, nu dragă şi scumpă mătuşă ; ne vom revedea.

DOMNIŞOARA BERNICK: Niciodată! Promite-mi, Dina, că nu te vei întoarce niciodată. (Îi apucă amîndouă mîinile şi se uită la ea.) Acum tu, copilă iubită, mergi către fericire, peste Ocean. O, de cîte ori, în clasă, nu mi-am dorit să fiu şi cu acolo! Acolo trebuie să fie frumos sub un cer mai vast, norii se înalţă mai sus decît aici, un aer mai proaspăt răcoreşte frunţile oamenilor.

DINA: O, mătuşă Marta, într-o zi vei veni şi tu după noi!

DOMNIŞOARA BERNICK: Eu? Niciodată, aici am de îndeplinit măruntele mele îndatoriri zilnice, iar de-acum încolo nu cred că voi mai putea deveni ceea ce ar fi trebuit să fiu.

DINA: Nu-mi vine a crede că trebuie să mă despart de tine.

DOMNIŞOARA BERNICK: Vai, Dina, omul se poate despărţi de multe. 
(Sărutînd-o.) Dar asta să nu-ţi fie dat niciodată, dulce copilă. Promite-mi că-1 vei face fericit.

DINA: Nu vreau să promit nimic. Nu-mi place să promit. Totul trebuie să vie aşa, de la sine.

DOMNIŞOARA BERNICK: Da, aşa trebuie, rămîi aşa cum eşti: cinstită şi credincioasă ţie însăţi.

DINA: Aşa voi rămîne, mătuşă.

DOMNIŞOARA HESSEL 
(ascunzînd în buzunar cîteva hîirtii pe care Johan i le dăduse): Bine, bine, dragul meu băiat. Acum luaţi-o din loc.

JOHAN: Da, nu mai avem timp de pierdut. Rămîi cu bine, Lona. Îţi mulţumesc pentru toată dragostea la. Rămîi cu bine, Marta, şi-ţi mulţumesc şi ţie pentru prietenia ta credincioasă.

DOMNIŞOARA BERNICK: Cu bine, Johan! Cu bine, Dina! Şi fericirea să se aştearnă peste toate zilele vieţii voastre.
(Marta și Lona îi împing către uşa din fund. Johan şi Dina ies grăbiţi prin grădină. Domnişoara Hessel închide uşa şi trage perdelele.)

DOMNIŞOARA HESSEL: Acum sîntem singure, Marta. Tu ai pierdut-o pe Dina, iar eu pe Johan.

DOMNIŞOARA BERNICK: Tu... pe Johan? 

DOMNIŞOARA HESSEL: O, îl pierdusem pe jumătate încă acolo. Băiatul dorea să stea pe propriile-i picioare; de aceea l-am lăsat să creadă că sufeream dorul de casă. 

DOMNIŞOARA BERNICK: De aceea? Da, atunci înţeleg de ce ai venit. Dar nu-ţi va cere să te întorci, Lona?

DOMNIŞOARA HESSEL: O soră vitregă bătrînă; ce nevoie să aibă de ea? Bărbaţii sfîşie mult şi multe în bucăţi, ca să ajungă la fericire. 

DOMNIŞOARA BERNICK: Se întîmplă câteodată. 

DOMNIŞOARA HESSEL: Dar ne vom susţine una pe alta, Marta.

DOMNIŞOARA BERNICK: Pot eu să însemn ceva pentru tine?

DOMNIŞOARA HESSEL: Cine, mai mult decît tine? Noi, două mame vitrege... Nu ne-am pierdut amîndouă copiii? Acum sîntem singure.

DOMNIŞOARA BERNICK: Da, singure. Şi de aceea trebuie să ştii: pe el l-am iubit mai mult decît orice pe lume.

DOMNIŞOARA HESSEL: Marta! 
(Apucînd-o de braţ.) Adevărat?

DOMNIŞOARA BERNICK: Toată viaţa mea este cuprinsă în aceste cuvinte. L-am iubit şi l-am aşteptat. În fiecare vară îl aşteptam să vie. Şi iată, a venit, dar nu m-a văzut.

DOMNIŞOARA HESSEL: L-ai iubit! Pe el! Şi tu singură i-ai dat altă fericire în braţe.

DOMNIŞOARA BERNICK: Cum să nu-i fi dat fericirea în braţe, cînd îl iubeam? Da, l-am iubit, întreaga mea viaţă i-am dăruit-o lui, de atunci, de cînd a plecat. Nu-i aşa că n-aveam nici un temei să sper? O, şi totuşi cred că am avut un temei! Dar cînd s-a întors, parcă totul pierise din amintirea lui, El... nu m-a văzut.

DOMNIŞOARA HESSEL: Te-a umbrit Dina.

DOMNIŞOARA BERNICK: Bine-a făcut. Atunci cînd a plecat, eram de aceeaşi vîrstă; cînd l-am revăzut — o, clipa aceea cumplită! — mi-am dat seama că eram cu zece ani mai în vîrstă decît el. Acolo, afară, a umblat în lumina tremurătoare a unui soare strălucitor şi a inhalat tinereţe şi sănătate cu fiecare gură de aer inspirată, iar eu, în timpul acesta, am stat aici înăuntru şi am tors, am tors...

DOMNIŞOARA HESSEL: ...firul fericirii lui, Marta.

DOMNIŞOARA BERNICK: Da, am tors fir de aur. Nu simt nici o amărăciune! Nu-i aşa Lona, că i-am fost două surori bune?

DOMNIŞOARA HESSEL 
(cuprinzînd-o în braţe); Marta!
(Consulul Bernick iese din odaia lui.)

CONSULUL BERNICK 
(către cei dinăuntru): Da, da, aranjaţi totul cum doriţi. Cînd va sosi timpul, voi... 
(închide uşa.) A, aici eraţi? Ascultă Marta, trebuie să te aranjezi puţin şi spune-i şi lui Betty. Evident, nu doresc nici un fel de lux, doar o toaletă de casă drăguţă. Dar să vă grăbiţi.

DOMNIŞOARA HESSEL: Şi o mină fericită şi veselă, Marta; trebuie să le arăţi cu ochii strălucitori de veselie.

CONSULUL BERNICK: Să coboare şi Olaf, vreau să-1 am lîngă mine.

DOMNIŞOARA HESSEL: Hm, Olaf...

DOMNIŞOARA BERNICK: O s-o anunţ pe Betty. 
(iese prin odaia din fund, stînga.)

DOMNIŞOARA HESSEL: Da, va să zică a sosit clipa cea mare.

CONSULUL BERNICK 
(mergînd neliniştii de colo-colo în odaie): Da, aşa-i.

DOMNIŞOARA HESSEL: Într-un astfel de moment, îmi închipui că un om trebuie să se simtă fericit şi mîndru.

CONSULUL BERNICK 
(privind-o): Hm! 

DOMNIŞOARA HESSEL: Aud că întreg oraşul va fi iluminat.

CONSULUL BERNICK: Da, le-a dat prin gînd să facă aşa ceva.

DOMNIŞOARA HESSEL: Toate asociaţiile vor veni cu drapelele. Numelui tău îi va fi dat să strălucească în litere de foc. În noaptea asta, telegraful va anunţa în toată ţara: „înconjurat de fericita lui familie, consulul Bernick a primit omagiul concetăţenilor, ca unul dintre stîlpii societăţii'".

CONSULUL BERNICK: Exact aşa va fi. Şi afară se va striga ura, iar mulţimea îşi va manifesta entuziasmul chemîndu-mă să apar în uşa de colo, şi eu voi fi nevoit să mă înclin şi să mulţumesc.

DOMNIŞOARA HESSEL: O, nevoit?

CONSULUL BERNICK: Crezi că mă simt fericit în ceasul ăsta?

DOMNIŞOARA HESSEL: Nu, cu, una, nu cred că te poţi simţi chiar atît de fericit.

CONSULUL BERNICK: Lona, mă dispreţuieşti.

DOMNIŞOARA HESSEL: Nu încă.

CONSULUL BERNICK: N-ai dreptul să mă dispreţuieşti ! Lona, nu ai putea înţelege cu adevărat cît de nespus de singur mă aflu în societatea asta închistată şi diformată; în ce fel an de an a trebuit să renunţ la visurile mele de a realiza ceva măreţ care să-mi încununeze viaţa. Oricît de variat s-ar prezenta domeniul activităţii mele, în esenţă ce am înfăptuit? Fleacuri! Dar altceva, ceva mare, aici nici nu s-ar concepe măcar. Dacă aş fi încercat să depăşesc — măcar cu un pas — obiceiurile şi principiile care formau mentalitatea acestei societăţi sau măcar problemele aflate la ordinea zilei, atunci s-ar fi sfîrşit cu puterea mea. Ştii tu ce sîntem noi, care sîntem socotiţi stîlpii societăţii? Sîntem instrumentele societăţii, atît, şi nimic mai mult.

DOMNIŞOARA HESSEL: De ce vezi abia acum lucrurile astea?

CONSULUL BERNICK: Pentru că abia de cînd te-ai întors tu am început să mă gîndesc la ele, şi mai ales în seara asta. Ah, Lona, de ce nu te-am cunoscut mai bine atunci, demult?

DOMNIŞOARA HESSEL: Şi ce s-ar fi întîmplat... atunci?

CONSULUL BERNICK: Nu te-aş fi pierdut; şi dacă te-aş fi avut pe tine, nu aş fi... aşa cum sînt acum.

DOMNIŞOARA HESSEL: De ce nu le gîndeşti la ce ar fi putut însemna ea pentru tine, ea cea pe care ai ales-o în locul meu?

CONSULUL BERNICK: În tot cazul, nu a fost pentru mine aceea de care aveam nevoie.

DOMNIŞOARA HESSEL: Fiindcă niciodată nu ai impărțit cu ea greutăţile vieţii tale, fiindcă niciodată nu ai considerat-o în relaţiile dintre voi, ca pe un om egal cu tine; fiindcă ai lăsat-o să se prăbuşească sub povara reproşurilor ce-şi făcea inutil, deşi în realitate tu şi nu ea ai adus ruşinea în familia ei.

CONSULUL BERNICK: Da, da, da, toate astea sînt consecinţa minciunii şi a tăcerii mele.

DOMNIŞOARA HESSEL: Şi atunci de ce nu rupi cu această minciună şi cu tot ce-i putred?

CONSULUL BERNICK: Acum? e prea tîrziu. Lona.

DOMNIŞOARA HESSEL: Spune-mi Karsten, ce satisfacţie îţi dă ţie înşelătoria asta? 

CONSULUL BERNICK: Mie? Nici una! Eu trebuie să dispar, odată cu toată societatea asta ticăloasă. Dar după noi va veni altă generaţie; pentru fiul meu muncesc. Pentru el pregătesc opera vieţii mele. Va veni un timp cînd — în sfîrşit — adevărul va domni în societate şi pe el îşi va întemeia fiul meu o existenţă mai fericită decît aceea a tatălui său.  

DOMNIŞOARA HESSEL: Întemeiată pe o minciună? Gîndeşte-te ce moştenire laşi fiului tău. 

CONSULUL BERNICK. 
(cu o desperare stăpînită):
Îi las o moştenire de o mie de ori mai urîtă decît știi tu. Dar odată trebuie să înceteze şi blestemul. Și totuşi, indiferent de ce trebuie.. 
(Izbucnind.)
Cum aţi putut să mă aduceţi în situaţii atît de îngrozitoare! Dar acum, dacă s-a întîmplat, sînt nevoit să merg înainte. Nu veţi reuşi să mă zdrobiţi.
(Hilmar Tonnesen, cu un bileţel în mînă, vine repede şi tulburat din dreapta.)

HILMAR: Dar asta-i doar... Betty, Betty!

CONSULUL BERNICK: Ce mai e? Au venit?

HILMAR: Nu, nu, dar trebuie neapărat să vorbesc cu cineva. 
(Iese pe uşa din fund, stînga.)

DOMNIŞOARA HESSEL: Karsten, vorbeşti ca şi cum am fi venit să te distrugem. Atunci lasă-mă să-ţi spun ce fel de om este acel fiu rătăcitor de care societatea şi morala voastră se îngrozea ca de un ciumat. Acum se poate lipsi de voi; a plecat.

CONSULUL BERNICK: Dar se va întoarce.

DOMNIŞOARA HESSEL: Johan nu se va mai întoarce. A plecat pentru totdeauna... cu Dina.

CONSULUL BERNICK : Nu se mai întoarce? Şi Dina a plecat cu el?
 
DOMNIŞOARA HESSEL: Da, ca să-i fie soţie. În felul acesta pălmuiesc ei doi societatea voastră rătăcită; ca şi mine de altfel... atunci, de mult.

CONSULUL BERNICK: Au plecat!... Şi ea!... Cu „Indian Girl"!

DOMNIŞOARA HESSEL: Nu , o marfă atît de scumpă n-a îndrăznit s-o încredinţeze bandei aceleia de nelegiuiţi. Johan şi Dina au plecat cu „Palmier".

CONSULUL BERNICK: Ah! Atunci va să zică... totul e zadarnic...   
(Se duce repede către odaia lui, smulge în lături uşa şi strigă înăuntru.)
Krap, opriţi „Indian Girl". Nu trebuie să mai pleacă astă seară.

KRAP 
(dinăuntru ): „Indian Girl"... este în larg, domnule consul.

CONSULUL BERNICK 
(închide uşa şi spune tare): Prea târziu şi zadarnic.

DOMNIŞOARA HESSEL: Ce vrei să spui?

CONSULUL BERNICK: Nimic, nimic. Pleacă, lasă-mă singur:

DOMNIŞOARA HESSEL: Hm! Ascultă, Karsten! Johan îţi trimite vorbă că mi-a încredinţat soarta numelui său, pe care ţi 1-a împrumutat cu dragă inimă... atunci, şi pe care, pe deasupra, l-ai şi furat în timp ce era plecat. Johan tace... în această chestiune pot acţiona sau pot rămîne pasivă. Deci, totul depinde de mine. Priveşte, sînt deţinătoarea ambelor scrisori.

CONSULUL BERNICK: Le ai? Şi vrei ca în seara asta... poate chiar cînd alaiul...

DOMNIŞOARA HESSEL: N-am venit aici ca să te denunţ, ci ca să te scutur în aşa fel încît să te convingi singur că trebuie să vorbeşti. N-am reuşit. Rămîi mai departe cufundat în mocirla minciunii. Uite, rup scrisorile tale în bucăţele. Ţine resturile, iată-le aici. Acum nu mai există nici o mărturie potriva ta, Karsten. Acum eşti liniştit, fii şi fericit — dacă poţi.
 
CONSULUL BERNICK 
(cutremurat): Lona, de ce n-ai făcut asta mai înainte ? Acum e prea tîrziu; cum... viaţa mi-a devenit insuportabilă. Din clipa asta nu mai pot trăi.

DOMNIŞOARA HESSEL: Dar ce s-a întîmplat? 

CONSULUL BERNICK: Nu mă întreba. Dar trebuie să trăiesc ! Vreau să trăiesc — de dragul lui Olaf. El va îndrepta totul, el îmi va răscumpăra păcatele. 

DOMNIŞOARA HESSEL: Karsten!... 

HILMAR 
(venind repede înapoi): Nimeni nu-i de găsit; toţi sînt plecaţi, nici Betty. 
CONSULUL BERNICK: Ce vrei? 

HILMAR: N-am curajul să-ţi spun. 

CONSULUL BERNICK: Ce s-a întîmplat? Spune îndată! Trebuie să-mi spui!

HILMAR: Atunci... fie! Olaf a plecat cu „Indian Girl".

CONSULUL BERNICK 
(se dă, împlelicindu-se, înapoi): Olaf... cu „Indian Girl"! Nu! Nu!

DOMNIŞOARA HESSEL: Da, da, sigur! Acum înţeleg, l-am văzut sărind pe fereastră.

CONSULUL BERNICK 
(din pragul odăii lui strigă desperat): Krap, opreşte cu orice preţ pe „Indian Girl"!

KRAP 
(ieşind): Imposibil, domnule consul. Cum vă puteţi închipui dumneavoastră...

CONSULUL BERNICK: Trebuie să-1 oprim; Olaf e la bord!

KRAP: Ce spuneţi?...

RUMMEL 
(ieşind): Olaf a fugit? Nu-i posibil! 

SANDSTAD 
(venind de afară): Va fi trimis înapoi cu vasul pilot, domnule consul.

HILMAR: Nu, imposibil, mi-a scris 
(arătînd biletul) că va sta ascuns în cală pînă vor ajunge în largul mării.

CONSULUL BERMCK: Nu-l voi mai vedea niciodată!

RUMMEL: A, ce prostie. E un vas bun, rezistent, reparat chiar acum...

VIGELAND 
(care a intrat între timp): ...în propriul dumneavoastră şantier, domnule consul!

CONSULUL BERNICK: Vă spun, nu-l voi mai vedea niciodată. L-am pierdut, Lona, şi acum îmi dau seama că nu l-am avut niciodată. 
(Ascultînd.) Asta ce-i?

RUMMEL: Muzică. Se apropie manifestaţia. 

CONSULUL BERNICK: Nu vreau, nu pot primi pe nimeni!

RUMMEL: Cum îţi închipui? Imposibil să mai schimbăm ceva.

SANDSTAD: Imposibil, gîndiţi-vă ce aţi mizat, domnule consul.

CONSULUL BERNICK: Ce mai contează acum pentru mine? Mai am pentru cine munci?

RUMMEL: Cum poţi pune o întrebare ca asta? Doar ne ai pe noi... şi societatea.

VIGELAND: Da, iată o vorbă înţeleaptă.

SANDSTAD: Dar, domnule consul, nu uitaţi că noi...
(Domnişoara Bernick intră pe uşa din stîngă, fund. Se aude înăbuşit muzica, venind de departe, din josul străzii.)

DOMNIŞOARA BERNICK: Îndată soseşte alaiul şi Betty nu-i acasă, nu înţeleg unde e...

CONSULUL BERNICK: Nu-i acasă? Vezi tu, Lona, n-am nici un sprijin, nici la bucurie, nici la durere. 

RUMMEL: Daţi la o parte perdelele! Ajutaţi-mi, domnule Krap. Şi dumneavoastră, domnule Sandstad. Ce păcat că tocmai acum familia nu e la un loc; e împotriva programului.
(Perdelele sînt date în lături, atît la ferestre cît şi la uşi. Se vede strada iluminată. Pe casa de vizavi, un panou mare purtînd inscripţia: „Trăiască domnul consul Bernick, stîlpul societăţii noastre!")

CONSULUL BERNICK 
(dîndu-se intimidat înapoi): Terminaţi cu toate astea. Nu vreau să văd nimic! Stingeţi! Stingeţi!

RUMMEL: Te întreb cu tot respectul, nu ţi-e bine? 

DOMNIŞOARA BERNICK: Ce-i cu el, Lona? 

DOMNIŞOARA HESSEL: Sst! 
(Vorbeşte în şoaptă cu ea.)

CONSULUL BERNICK: Daţi jos această inscripţie batjocoritoare! Nu vedeţi că toate făcliile astea scot limba la noi?

RUMMEL: Ei, nu, acum îmi vine să cred că...

CONSULUL BERNICK: O, ce ştiţi voi!... Toate acestea îmi par lumînări la căpătîiul unui mort!

KRAP: Hm!...

RUMMEL: Ei nu, prea ţi le pui toate la inimă.

SANDSTAD: Băiatul face o plimbare peste Ocean și după aceea îl veţi avea iarăşi înapoi.

VIGELAND: Aveţi încredere în Atotputernicul, domnule consul.

RUMMEL: Şi vasul, după cîte ştiu, nu e în pericol să se scufunde.

KRAP: Hm!...

RUMMEL: Aş înţelege dacă ar fi vorba de unul dintre acele coşciuge plutitoare pe care am auzit că le-ar folosi marile societăţi de navigaţie.

CONSULUL BERNICK: Simt cum încărunţesc.

DOAMNA BERNICK: Karsten, Karsten, ştii?

CONSULUL BERNICK: Da, ştiu, dar tu, tu care nu vezi nimic, tu care nu veghezi asupra lui...

DOAMNA BERNICK: O, ascultă numai!...

CONSULUL BERNICK: De ce nu l-ai păzit? Acum l-am pierdut. Dă-mi-1 înapoi dacă poţi! 

DOAMNA BERNICK: Da, pot, îl am!

CONSULUL BERNICK : Îl ai?

HILMAR, RUMMEL, VIGELAND, SANDSTAD, KRAP	
(cu un suspin de uşurare): Ah!

HILMAR: Ei, mi-am închipuit eu.

DOMNIŞOARA BERNICK: L-ai recăpătat, Karsten!

DOMNIŞOARA HESSEL: Dar, acum, recîştigă-1!

CONSULUL BERNICK: Îl ai? E adevărat ceea ce spui? Unde-i?

DOAMNA BERNICK: Nu-ţi spun pînă nu-1 ierţi.

CONSULUL BERNICK: O, te mai îndoieşti?... îl iert! Dar cum ai aflat?

DOAMNA BERNICK: Crezi că o mamă nu vede? Eram îngrozită să nu afli tu. Cîteva cuvinte care-i scăpaseră ieri, şi apoi... odaia goală, şi hainele, şi sacul dispărute...

CONSULUL BERNICK: Da, da, înţeleg.

DOAMNA BERNICK: Am alergat, am reuşit să pun mîna pe Aune. Am ieşit la larg cu barca lui cu vele; vasul era gata să plece. Domnul fie lăudat, am ajuns totuşi la timp, ne-am urcat la bord, am pus să se cerceteze peste tot, l-am găsit. Karsten, trebuie să-1 pedepseşti. 

CONSULUL BERNICK: Betty! 

DOAMNA BERNICK: Şi nici pe Aune! 

CONSULUL BERNICK: Aune? Ce ştii despre el? ”Indian Girl" n-a pornit mai departe? 

DOAMNA BERNICK: Nu, tocmai asta-i. 

DOMNUL BERNICK: Vorbeşte, vorbeşte odată ! 

DOAMNA BERNICK: Aune era tot atît de zguduit ca şi mine; cercetările ne-au răpit timp, se lăsase noaptea, pilotul făcea dificultăţi, aşa că Aune s-a încumetat, în numele tău... 

CONSULUL BERNICK: Ei? 

DOAMNA BERNICK: Să-1 oprească pînă mîine. 

KRAP: Hm!

CONSULUL BERNICK: O, ce fericire!

DOAMNA BERNICK: Nu eşti furios?

CONSULUL BERNICK: O, Betty, ce fericire!

RUMMEL: Si tu, eşti prea conştiincios.

HILMAR: Adevărat, din moment ce era vorba doar de o mică răfuială cu natura, atunci — uf!

KRAP
(în fund, lîngă fereastră): Alaiul a pătruns pe poarta grădinii, domnule consul.

CONSULUL BERNICK: Da, acum poate veni.

RUMMEL: Toată grădina se umple de oameni.

SANDSTAD: Toată strada e plină.

RUMMEL: Tot oraşul e în picioare, Bernick. E cu adevărat o clipă înălţătoare.

VIGELAND: Să primim această clipă cu sufletul plin de modestie, domnule Rummel.

RUMMEL: Toate drapelele au fost scoase. Ce alai! Iată şi comitetul serbării, în frunte cu profesorul Rorlund.

CONSULUL BERNICK: Lăsaţi-i să vină!

RUMMEL: Ascultă, în gradul de emoţie în care te afli...

CONSULUL BERNICK: Ei, ce?

RUMMEL: Aş înclina să iau eu cuvîntul în locul tău.

CONSULUL BERNICK: Nu, mulţumesc. În seara asta vreau să vorbesc chiar eu.

RUMMEL: Dar mai ştii ce ai de spus?

CONSULUL BERNICK: Da, fii liniştit, Rummel, acum ştiu ce am de spus.
(între timp, muzica s-a oprit. Uşa dinspre grădină se deschide. Profesorul Rorlund, în fruntea comitetului de organizare, intră condus de cîţiva servitori care poartă un coş acoperit. În urma lor vin cetăţeni ai oraşului din toate clasele, atîţi cît poate cuprinde holul. O mulţime imensă cu drapele se zăreşte afară, în grădină şi pe stradă.)

RORLUND: Mult stimate domnule consul! Văd, din surpriza întipărită pe chipul dumneavoastră, că am pătruns ca oaspeţi neaşteptaţi în fericitul dumneavoastră cămin, în care sînteţi înconjurat de familia şi de prietenii dumneavoastră — onorabili şi activi concetăţeni ai noştri. Dar îndemnul inimilor ne-a îmboldit să vă aducem omagiul nostru. Aceasta nu vi se întîmplă pentru prima oară; totuşi pentru prima oară la o asemenea amploare. V-am adus adeseori mulţumirile noastre pentru solida temelie morală pe care, ca să spunem aşa, aţi construit societatea noastră. De această dată, însă, vă aducem omagii în special pentru calitatea dumneavoastră de cetăţean clarvăzător, neobosit, dezinteresat, gata să se jertfească pe sine şi a cărui iniţiativă, după părerea tuturor specialiştilor, va da un puternic avînt prosperităţii și bunăstării societăţii noastre.

VOCI DIN MULTIME: Bravo, bravo!

RORLUND: Domnule consul, ani de-a rîndul aţi fost un luminos exemplu pentru oraşul nostru. Nu vorbesc de exemplara dumneavoastră viaţă de familie şi nici despre trecutul dumneavoastră fără pată. Astfel de calităţi sînt rezervate elogiilor familie, nu celor publice. Eu mă refer la activitatea dumneavoastră cetăţenească, aşa cum s-a prezentat întotdeauna: desfăşurată în văzul întregii lumi. Vapoare bine echipate ies de pe şantierele dumneavoastră şi îşi fîlfîie pavilionul pe oceanele cele mai îndepărtate. Numeroşi şi fericiţi muncitori vă privesc ca pe un părinte al lor. Prin faptul că aţi creat noi ramuri de activitate, aţi pus temelia bunăstării a sute de familii. Cu alte cuvinte, dumneavoastră sînteţi — în înţelesul cel mai direct al cuvîntului, sînteţi stîlpul de bază al acestei
societăţi.

VOCI: Aşa-i, aşa-i, bravo!

RORLUND: Şi tocmai într-o astfel de dezinteresare, care inspiră toate acţiunile dumneavoastră, trebuie să căutăm factorul ce are un efect atît de pozitiv, în special în această epocă. Dumneavoastră sînteţi pe cale de a ne înzestra acum cu — şi nu preget să rostesc acest cuvînt prozaic şi simplu — o cale ferată.

MULTE VOCI: Bravo! Bravo!

RORLUND: Dar această înfăptuire pare că s-ar lovi de greutăţi dictate esenţialmente de raţiuni meschine, egoiste.

VOCI: Să auzim, să auzim!

RORLUND: Şi anume, e lucru cunoscut că anumiţi indivizi care nu aparţin societăţii noastre au luat-o înainte cetăţenilor activi de aici şi au intrat în posesia anumitor avantaje, care de drept ar fi trebuit să ne revină nouă. 

VOCI: Da, da! Să auzim!

RORLUND: Această regretabilă situaţie de fapt a ajuns desigur şi la cunoştinţa dumneavoastră, domnule consul. Cu toate acestea, dumneavoastră rămîneţi de neclintit în hotărîrea luată, deşi ştiţi foarte bine că un cetăţean al statului nu trebuie să aibă în vedere decît interesul oraşului său.

DIFERITE VOCI: Hm! Nu, nu! Ba da, ba da!

RORLUND: Iată, iată omul şi cetăţeanul căruia îi aducem în seara aceasta omagiile noastre. Să dea Domnul ca întreprinderea dumneavoastră să fie o adevărată şi durabilă binefacere pentru societate! Drumul de fier poate constitui, desigur, calea ce ne-ar expune pătrunderii — în mijlocul nostru — a unor specimene dăunătoare dinafară; dar va fi şi o cale la fel de rapidă ca să ne descotorosim de ele. Astfel de elemente dinafară, chiar fără existenţa căii ferate, au pătruns de curînd la noi, şi n-am putut să le împiedicăm. Socotesc ca o prevestire fericită pentru izbînda întreprinderii faptul că tocmai în această seară de sărbătoare ne-am descotorosit — mai degrabă decît ne-am fi aşteptat — de anumite specimene de acest fel... 

VOCI: Sst! Sst!

RORLUND: Faptul că am atins acest punct aici, în acest loc, demonstrează că ne aflăm într-o casă în care exigenţele etice sînt aşezate mai presus decît legăturile de familie.

VOCE: Auziţi! Bravo!

CONSULUL BERNICK 
(concomitent): Daţi-mi voie...

RORLUND: Numai cîteva cuvinte încă, domnule consul. Ceea ce aţi înfăptuit pentru oraşul nostru, desigur că nu a avut la bază vreo dorinţă ascunsă de realiza foloase materiale. Dar nu aveţi dreptul, acum mai puţin ca oricînd, de a refuza un modest semn de preţuire din partea concetăţenilor dumneavoastră recunoscători, tocmai în momentul solemn în care— după cum au spus-o oamenii de afaceri — ne aflăm în faţa unei ere noi. 

MULTE VOCI: Bravo! Auziţi, auziţi!

(Se face un semn servitorilor, aceştia se apropie aducînd coşul; membrii din comitetul festiv îl preiau şi îi prezintă obiectele despre care se va vorbi în continuare.)

RORLUND: Iată, avem aici, domnule consul, un serviciu de cafea din argint. Fie ca el să vă împodobească masa, atunci cînd în viitor, ca şi de atîtea ori în trecut, vom avea bucuria să ne adunăm în această casă primitoare. Iar pe dumneavoastră, domnii mei care sînteţi gata să fiţi alături de primul stîlp al societăţii noastre, vă rugăm să primiţi ca amintire un mic dar. Acest pocal de argint este pentru dumneavoastră, domnule angrosist Rummel. Dumneavoastră aţi fost acela care atît de des în clinchetul vesel al cupelor aţi apărat cu elocvenţă interesele cetăţeneşti. Fie-vă dat ca ocazii fericite să prilejuiasă închinarea şi golirea acestui pocal. Dumneavoastră, domnule comerciant Sandstad, vă înmînez acest album cu fotografiile concetăţenilor noştri. Umanitatea dumneavoastră cunoscută și recunoscută v-a pus în situaţia fericită de a avea prieteni în toate păturile societăţii. Iar dumneavoastră, domnule comerciant Vigeland, vă ofer această carte de rugăciuni tipărită pe hîrtie velină şi cu legătură de lux, spre a împodobi camera dumneavoastră personală. Sub influenţa maturizată a anilor, aţi dobîndit o concepţie de viaţă plină de austeritate. Comportarea dumneavoastră în toate problemele zilnice a fost purificată şi înnobilată, în decursul anilor, de gîndul la Cel-de-sus şi la viaţa de apoi. 
(Adresîndu-se mulţimii.) Şi cu acestea prieteni, un „Mulţi ani trăiască” pentru consulul Bernick şi pentru cei care luptă alături de el! Un „ura" pentru stîlpii societăţii noastre.

ÎNTREAGA MULŢIME: Trăiască domnul conte Bernick! Trăiască stîlpii societăţii! Uraa! Uraa ! Uraa!

DOMNIŞOARA HESSEL: Noroc, cumnate! 
(Tăcere plină de aşteptare.)
 
CONSULUL BERNICK 
(începe grav şi rar): Concetăţenii mei! S-a spus de către purtătorul vostru de cuvînt că în astă seară ne aflăm în pragul unei epoci noi; și sper că aşa va fi. Dar pentru ca asta să se poată realiza, trebuie să cultivăm adevărul. Adevărul, căci pînă în această seară el nu era cultivat în societate. Nici în lucrurile mari, nici în cele mărunte. 
(Stupefacţie printre cei de faţă.) Trebuie deci să încep prin a respinge cuvintele de laudă pe care dumneavoastră, domnule profesor, mi le-aţi adresat după cum este uzanţa în circumstanţe asemănătoare. Nu le merit, deoarece pînă în ziua de azi n-am fost un om dezinteresat. Chiar dacă n-am urmărit întotdeauna avantaje materiale, în tot cazul, acum sînt conştient că cele mai multe dintre acţiunile mele s-au datorat unei dorinţi de putere de influenţă şi de consideraţie.

RUMMEL 
(cu jumătate glas): Ce-o mai fi şi asta?

CONSULUL BERNICK: Faţă de concetăţenii mei nu-mi fac însă nici un reproş în legătură cu asta, căci mai cred încă și acum că pot să mă aşez în primele rînduri, printre cei mai capabili oameni ai oraşului nostru. 

MULTE VOCI: Da, da, da! 

CONSULUL BERNICK: Dar, de ceea ce mă acuz eu însumi, este că am fost de multe ori atît de slab, cît m-am pretat s-o iau pe căi lăturalnice. Şi aceasta deoarece cunoşteam şi mă temeam de tendinţa societăţii noastre de a presupune motive necurate în tot ce se întreprindea la noi. Acum ajung la un fapt care exemplifică acest lucru.

RUMMEL 
(neliniştit): Hm, hm!  

CONSULUL BERNICK: Pe-aici circulă tot felul ele zvonuri despre mari cumpărături de terenuri pe tot întinsul ţinutului. Aceste terenuri le-am cumpărat eu, pe toate, de unul singur.

VOCI ÎNĂBUŞITE: Ce spune? Consulul? Consulul Bernick?

CONSULUL BERNICK: Deocamdată, ele sînt în mîinile mele. Natural, m-am destăinuit colaboratorilor mei, domnilor Rummel, Vigeland şi Sandstad și am căzut de acord să...

RUMMEL: Nu-i adevărat! Dovezi, dovezi!

VIGELAND: Noi n-am căzut de acord asupra nici unui lucru!

HILMAR: Nu, că acum trebuie să spun...

CONSULUL BERNICK: E foarte adevărat, n-am căzut de acord asupra a ceea ce vreau să spun acum. Dar sper, aceşti trei domni vor fi fără îndoială de acord cu mine cînd voi declara că astă-seară m-am înţeles cu mine însumi ca aceste terenuri să fie preschimbate în acţiuni la îndemîna tuturor, încît oricine doreşte să poată avea acces la ele. 

MULTE VOCI: Ura! Trăiască consulul Bernick!

RUMMEL 
(încet, consulului Bernick): E o trădare josnică!

SANDSTAD 
(încet, aparte): Vasăzică ne-a tras pe sfoară!

VIGELAND: Să-1 ia dracu ! Vai, Dumnezeule,ce-am spus?

MULŢIMEA 
(afară): Uraa !Uraa ! Uraa !

CONSULUL BERNICK: Tăcere, domnii mei. N-am nici un drept la aceste urale, pentru că ceea ce am hotărît acum nu a fost şi intenţia mea iniţială. Intenţia mea a fost de a păstra totul pentru mine. Şi sînt şi acum de părere că aceste proprietăţi pot fi la maximum fructificate numai dacă rămîn concentrate într-o singură mînă. Rămîne să alegeţi. Dacă doriţi, sînt gata să le administrez cu cea mai mare pricepere...

VOCI: Da! Da! Da !       

CONSULUL BERNICK: ...dar mai întîi concetăţenii mei trebuie să mă cunoască temeinic. Propun ca de acum înainte fiecare să se cunoască pe sine însuşi şi haideţi să hotărîm ca din seara aceasta să începem o nouă eră. Iar pe cea veche, cu sulimanurile ei, cu făţărnicia ei, cu goliciunea ei, cu acea cumsecădenie mincinoasă, s-o expunem într-un muzeu permanent deschis, pentru a ne fi de învăţătură; iar acestui muzeu, îi vom dărui — nu-i aşa domnii mei? — deopotrivă serviciul de cafea, şi pocalul, şi albumul şi cartea de rugăciuni pe hîrtie velină, cu legătură de lux.

RUMMEL: Da, natural.

VIGELAND 
(mormăie): Din moment ce ne-aţi luat totul, atunci... 

SANDSTAD: Vă rog...

CONSULUL BERNICK: Şi acum, voi lichida cea mai importantă socoteală pe care o am cu societatea. S-a spus aici că anumite elemente detracate ne-au părăsit chiar în seara asta. Mai pot adăuga, ceea ce încă nu se ştie: cel vizat nu a părăsit ţara singur; el este urmat pentru a-i deveni soţie, de... 

DOMNIŞOARA HESSEL 
(tare): Dina Dorf!  

RORLUND: Cum? 

DOAMNA BERNICK: Ce spui?
(Mare agitație.)

RORLUND: S-a dus? A fugit... cu el! Imposibil!

CONSULUL BERNICK: Spre a-i deveni soţie, domnule profesor. Şi mai am ceva de adăugat. 
(încet.) Betty, stăpîneşte-te şi suportă ceea ce va urma. 
(Tare.) Spun: jos pălăria în faţa acestui om, căci el cu mărinimie a luat asupra lui vina altuia. Concetăţeni ai mei, vreau să se termine cu minciuna care otrăveşte fiecare fibră din mine. Trebuie să aflaţi totul: eu am fost, acum cincisprezece ani, vinovatul.

DOAMNA BERNICK 
(încet şi tremurînd): Karsten! 

DOMNIŞOARA BERNICK 
(acelaşi joc): O, Johan!... 

DOMNIŞOARA HESSEL: În sfîrşit, abia acum eşti tu însuţi!
(Nesfîrşită stupoare printre cei de faţă.)

CONSULUL BERNICK: Da, concetăţeni ai mei, eu am fost vinovatul şi el a fost cel care a ispăşit. Nici o putere umană nu ar fi reuşit să dovedească falsitatea acestor zvonuri, urîte şi mincinoase, cîte s-au răspîndit după aceea. Dar nici nu îndrăznesc să mă plîng. Graţie acestor zvonuri m-am ridicat acum cincisprezece ani; dacă acum va trebui să mă prăbuşesc din cauza lor, asta o veţi hotărî voi, dar numai după ce veţi chibzui bine.

RORLUND: Ce lovitură de trăsnet! Primul cetăţean al oraşului! 
(Cu glas înăbuşit, către doamna Bernick.) Vai, cît vă deplîng, doamnă.

HILMAR: O, ce mărturisire! Ei, nu, că trebuie să... Hm!

CONSULUL BERNICK: Dar nici un fel de hotărîre în seara asta. Rog pe fiecare să se ducă la ale lui, să se concentreze, să privească înlăuntrul său. Atunci cînd spiritele se vor fi liniştit, se va vedea dacă am pierdut sau dacă am cîştigat prin faptul că v-am mărturisit totul. Cu bine! Eu mai am încă multe, multe de care să mă căiesc; dar acestea nu mă privesc decît pe mine. Noapte bună! Să renunţăm la fast. Sînteți de acord cu mine că nu-şi are rostul acum?

RORLUND: Certamente, nu. 
(încet, către, doamna Bernick.) A fugit. Va să zică, totuşi, era totalmente nedemnă de mine. 
(încet către comitetul manifestaţiei.) Da, domnii mei, acum cred că cel mai bun lucru este să ne împrăştiem în tăcere.

HILMAR: Cum se va mai putea ține sus stindardul principiilor? Uf!
(Între timp, comunicarea a mers pe şoptite din gură în gură. Toţi participanţii la alai se îndepărtează, plecînd prin grădină. Rummel, Sandstad și Vigeland pleacă certîndu-se violent, însă cu voce înăbuşită. Hilmar se strecoată afară prin dreapta. În tăcerea care s-a lăsat în urmă, rămîn în hol consulul Bernick, doamna Bernick, domnişoara Bernick, domnişoara Hessel şi procuristul Krap.)

CONSULUL BERNICK: Betty, mă vei putea ierta?

DOAMNA BERNICK 
(privindu-l surîzătoare): Ştii, Karsten, acum mi-ai deschis cea mai frumoasă perspectivă din cîte am avut în toţi aceşti ani.

CONSULUL BERNICK: Cum adică?

DOAMNA BERNICK: Ani de zile, am crezut că odinioară ai fost al meu şi te-am pierdut după aceea. Acum știu că n-ai fost al meu niciodată, te voi cîştiga.

CONSULUL BERNICK 
(cuprinzînd-o în braţe): O, Betty, mai cîştigat! Prin Lona, am învăţat să te cunosc cu adevărat. Acum spune-i lui Olaf să vină. 

DOAMNA BERNICK: Da, acum îl vei avea, Domnule Krap!
(Se retrage şi vorbeşte încet cu el, în fund. Krap iese pe uşa ce dă în grădină. În timpul celor ce urmează, încetul cu încetul toate luminile de la case se sting.)

CONSULUL BERNICK   
(înăbuşit): Mulţumesc, Lona, ai salvat tot ce mai era bun în mine şi mi-ai salval şi fericirea. 

DOMNIŞOARA HESSEL: Am vrut eu altceva? 

CONSULUL BERNICK: Da, oare asta ai vrut sau altceva? Nu mă pot dumiri ce-i cu tine. 

DOMNIŞOARA HESSEL: Hm!... 

CONSULUL BERNICK: Va să zică: ură, nu : răzbunare, nu! Atunci de ce ai venit încoace?

DOMNIŞOARA HESSEL: O veche prietenie nu ruginește.

CONSULUL BERNICK: Lona ! 

DOMNIŞOARA HESSEL: Cînd Johan mi-a povestit ce s-a întîmplat... atunci mi-am jurat: eroul tinereţii mele trebuie să fie descătuşat şi autentic erou.

CONSULUL BERNICK: O, şi cît de puţin am meritat asta din partea ta! Eu doar nu mai reprezint nimic!

DOMNIŞOARA HESSEL: Da, Karsten, aşa ar fi dacă pe noi, femeile, ne-ar călăuzi numai interesul.
(Aune vine din grădină cu Olaf.)

CONSULUL BERNICK   
(întîmpinîndu-l): Olaf! 

OLAF: Tată, îţi promit că niciodată nu voi mai...

CONSULUL BERNICK: ...fugi de aici?

OLAF: Da, da, ţi-o promit, tată.

CONSULUL BERNICK: Şi eu îţi promit că nu vei mai avea de ce s-o faci. De acum încolo îţi este îngăduit să creşti nu ca moştenitorul operei vieţii mele, ci ca acel care-şi va făuri singur opera.

OLAF: Şi voi avea voie să fac ceea ce vreau eu?

CONSULUL BERNICK: Da, vei avea voie.

OLAF: Mulţumesc. Atunci nu vreau să devin un stîlp al societăţii.

CONSULUL BERNICK: Aşa? De ce nu?

OLAF: Cred că trebuie să fie plicticos.

CONSULUL BERNICK: Să devii tu însuţi, Olaf, iar restul va merge de la sine. Iar dumneata , Aune...

AUNE: Ştiu, domnule consul, sînt comediat.

CONSULUL BERNICK: Rămînem împreună, Aune, şi iartă-mă..

AUNE: Cum adică? Vasul nu trebuie să plece astă-seară?

CONSULUL BERNICK: Şi nici mîine. Ţi-am dat un termen prea scurt. Trebuie controlat cît mai temeinic.

AUNE: Aşa se va face, domnule consul; şi asta, cu noile maşini!

CONSULUL BERNICK: Aşa, Aune. Dar temeinic şi cinstit. Aici, la noi, multe au nevoie de reparaţii temeinice şi cinstite. Ei, noapte bună, Aune!

AUNE: Noapte bună, domnule consul şi mulţumesc, mulţumesc, mulţumesc! 
(Iese prin dreapta.)

DOAMNA BERNICK: Acum au plecat cu toţii.

CONSULUL BERNICK: Iar noi sîntem singuri. Numele meu nu mai străluceşte cu litere de foc. Pe la ferestre s-au stins toate luminile.

DOMNIŞOARA HESSEL: Ţi-ai dori să se aprindă din nou?

CONSULUL BERNICK: Pentru nimic în lume. Dar ce spuneam? Ați rămîne îngrozite  dacă aţi şti. Acum parcă mi-aş fi revenit în simţiri după o boală lungă. Dar simt că pot redeveni tînăr şi sănătos. O, veniți mai aproape împrejurul meu! Vino, Betty! Vino, Olaf, băiatul meu ! Şi tu, Marta ; îmi pare că nici nu te-am văzut în toţi aceşti ani. 

DOMNIŞOARA HESSEL: Într-adevăr, nu. Societatea voastră are o mentalitate de celibatari; voi nu vedeţi femeile. 

CONSULUL BERNICK: Adevărat, adevărat şi tocmai de aceea — da, asta rămîne hotarît, Lona — tu nu mai pleci de lîngă Betty şi de lîngă mine. 

DOAMNA BERNICK: Da, Lona, nu mai pleci. 

DOMNIŞOARA HESSEL: Da, nu mai plec. De altfel cum aş putea să vă părăsesc pe voi — doi tineri care abia vă întemeiaţi un cămin? Nu sînt eu mama adoptivă? Eu şi cu tine, Marta, noi două, batrînele mătuşi. La ce te uiţi?

DOMNIŞOARA BERNICK: Mă uit cum se limpezeşte cerul, cum se înseninează deasupra mării. „Palmier" are norocul de partea lui.

DOMNIŞOARA HESSEL: Şi fericirea la bord. 

CONSULUL BERNICK: Iar noi — noi avem în fașă o zi serioasă de muncă, eu mai ales. Dar — să vina! Fiţi doar cît mai aproape de mine, voi, credincioase și sincere femei. Abia acum am învăţat: voi, femeile, sînteţi stîlpii societăţii.

DOMNIŞOARA HESSEL: Atunci n-ai învăţat mare lucru. 
(Punînd apăsat mîna pe umărul lui.) Nu, adevărul și libertatea, iată stîlpii societăţii.










  